Keiytheri kamaai namaadhun vaagiverikan hoadhun | Mihaaru\nއިސްލާމީ މަރުކަޒުގައި މި އަހަރުގެ ފިތުރު އީދު ނަމާދު ކުރަނީ: މުސްލިމުން ކަންކަމުގައި ވާގި ހޯދަންޖެހެނީ ކެތްތެރިކަމާއި ނަމާދުން. -- ފޮޓޯ: މުހައްމަދު ޝަރުހާން/ މިހާރު\n15 ޖުލައި 2016 - 09:53\nދިރިއުޅުމުގެ ހަޔާތުގައި އިންސާނާ ބޭނުންވާ ހުރިހާ ކަމެއް ނުފުދޭނެ އެވެ. އަދި ދިރިއުޅުމުގައި ތަފާތު ދަތިތަކާއި ހުރަސްތަކާ ކުރިމަތި ނުލައިވެސް ނޫޅެވޭނެ އެވެ. މިފަދަ ދަނޑިވަޅުތަކުގައި ކެތް ކުރުމާއި ގެއްލުން ދެނިވި ކަންކަމުން ދުރުހެލިވެގެން ހުރުން ވަރަށް މުހިންމެވެ. އެހެން ނޫންނަމަ ފަހުން ހިތާމަ ކުރަން ޖެހޭ ފަދަ ކަމެއް ކުރެވިދާނެ އެވެ. ނަތީޖާއެއްގެ ގޮތުން އާޚިރަތުގެ ޖަޒާގެ އިތުރުން މީސްތަކުންގެ ނަފްރަތާއި ދުނިޔަވީ އުގޫބާތްތަކާ ކުރިމަތިލާން ޖެހިދާނެ އެވެ. ވީމާ މިކަމުގައި ﷲގެ ހަޒްރަތުން ވާގިވެރިކަން ބޭނުންވެ އެވެ. މިކަމަށް އޮތް މަގު އިސްލާމް ދީން ވަނީ ބަޔާންކޮށްފައެވެ.\nއިސްލާމް ދީނުގެ އަގީދާ އާއި އިބާދާތާއި މުއާމަލާތާއި އަހުލާގުގެ އެންމެހާ ކަންކަން ފުރިހަމަ އަށް ކުރާ ނަމަ އެއީ އިންސާނާގެ އެދުންތައް ކޮންޓްރޯލު ކުރުމަށް ލިބޭ ވަރަށް ބޮޑު ތަމްރީނަކަށް ވެ އެވެ. މިގޮތުން މިސާލަކަށް ނަމާދާއި ރޯދަ އާއި ޒަކާތް ފަދަ އަޅުކަންތަކުގައި މަހްރޫމްވުންތަކެއް ނުވަތަ ގުރުބާންވުންތަކެއް ހިމެނިފައިވުމުން އެގޮތުގެ މަތީ އިންސާނާ ދެމިހުންނަ ނަމަ ދަސްވާނީ ހިތް އެދޭ ކޮންމެ ކަމެއް އެއީ ކޮންމެހެން ކުރަން ޖެހޭ ކަމެއް ނޫން ކަމުގަ އެވެ. ދިރިއުޅުމުގެ ހަޔާތުގައި އުފަލާއި ތަނަވަސް ކަމާއި ފަސޭހަ ކަން އޮންނަ ފަދައިން ހިތާމަ އާއި އުނދަގޫތަކާއި ދަތި ހާލަތްތައް ވެސް އަންނާނެ ކަމުގަ އެވެ.\nމިފަދަ ދަތި ހާލަތްތަކާ ކުރިމަތިލައި ކެތްތެރިކަމާއެކު އޮމާން ގޮތަކަށް ދިރިއުޅުމަށްޓަކައި މުހިންމު ތަމްރީނެއް އިންސާނާ އަށް ބޭނުންވެ އެވެ. މަހްރޫމްވުމުގެ ވޭން ތަހައްމަލު ކުރަން ދަސްވާން ޖެހެ އެވެ. މިކަމަށް އޮތް އެންމެ ބަރާބަރު ތަމްރީނަކީ އަޅުކަންތަކާއި އަޚުލާގެވެ. މިސާލަކަށް ރޯދަ އަށް ބަލައިލާށެވެ. ރޯދައަކީ އެހެން އެއްވެސް މީހެއްގެ ފަރާތުން ފިއްތުމަކާ ނުލައި ތިމާ އަމިއްލަ ނަފްސުގެ އެދުންތައް ހިފަހައްޓާ ހިފަހައްޓާލުމެކެވެ. މިގޮތުން ކެއިންބުއިމާއި ޝަހުވާނީ އެދުން ފުއްދުމުގެ މިނިވަންކަމާއި ގާބިލިއްޔަތު ލިބިފައިވާ އިރު ވެސް އެ ކަންކަން ނުފުއްދައި ކެތް ކުރެ އެވެ. މިފަދަ މީހަކަށް އޭނާގެ އެދުންތަކާއި ބޭނުންތައް ފުއްދުމުގެ ކުޅަދާނަކަމާއި ގާބިލުކަން ނެތިދާ ދަނޑިވަޅުތަކުގައި ތަހައްމަލު ކުރާކަށް އެއްވެސް އުނދަގުލެއް ނުވާނެ އެވެ.\nއެދުންތައް ކޮންޓްރޯލު ކުރުމުގަ އާއި ދިރިއުޅުމުގެ ދަތިތަކާ ކުރިމަތި ލުމުގައި އަޅުކަމާއި އަޚްލާގުގެ ތެރެއިން ވަރަށް ހާއްސަ ދެކަމަކުން ވާގިވެރިކަން ހޯދަން ކީރިތި ޤުރުއާނުގައި ބާރު އަޅަ އެވެ. މިގޮތުން އަލްބަޤަރާ ސޫރަތުގެ 351 ވަނަ އާޔަތުގައި މިކަމަށް ﷲ އަމުރު ކުރައްވާފައި ވެ އެވެ. އަދި ހަމަ އެ ސޫރަތުގެ 54 ވަނަ އާޔަތުގައި، ބަނީ އިސްރާއީލުންނާ މުޚާތަބު ކުރައްވައި ﷲ ވަހީ ކުރެއްވި ބަސްފުޅުގެ މާނައިގައި ވެ އެވެ. "އަދި ކެތްތެރިކަމާއި ނަމާދުން ތިޔަބައިމީހުން ވާގި ހޯދާށެވެ! ބިރުވެތިވެ މަޑުމައިތިރިވާ މީހުންނަށް މެނުވީ، ހަމަކަށަވަރުން، އެއީ ވަރަށް ބޮޑު ކަމެކެވެ. (އެބަހީ ވަރަށް ދަތި އުނދަގޫ ކަމެކެވެ.)"\nމި ދެ އާޔަތުގައި އެވާ ކެތްތެރިވުމުގެ ތެރޭގައި ތިން ބާވަތެއްގެ ކެތްތެރިވުން ހިމެނޭ ކަމަށް އިލްމުވެރިން ވިދާޅުވެ އެވެ. އެއް ބާވަތަކީ ﷲ ނަހީ ކުރައްވާފައިވާ އެންމެހާ ކުށްތަކާއި ފާފަތަކަށް އަރައިގަތުމުން ދުރުހެލިވެ ހުރުމުގައި ކެތްތެރިވުމެވެ. ދެ ވަނަ ބާވަތަކީ ﷲގެ އަމުރުތަކަށް ކިޔަމަންތެރިވެ ބޯލެނބުމުގައި އުފުލަންޖެހޭ ބުރަތަކަށް ކެތްތެރިވުމެވެ. ތިން ވަނަ ބާވަތަކީ ދިރިއުޅުމުގެ ހަޔާތުގައި ދިމާވާ އެކިއެކި މުސީބާތްތަކާއި ދަތި އުދަނގޫތަކަށް ކެތްތެރިވުމެވެ.\nވީމާ އިންސާނާގެ ކިބައިގައިވާ ތަފާތު އެދުންތައް ކޮންޓްރޯލު ކުރުމުގަ އާއި ދިރިއުޅުމުގެ ދަތިތަކާ ކުރިމަތިލާ އިރު ކެތްތެރިކަމަކީ ވަރަށް ބޭނުންތެރި ސިފއެކެވެ. ސަބަބަކީ އެދުންތައް ކޮންޓްރޯލު ނުކުރެވޭ ނަމަ ހަރާމް ކަންތައްތަކަށް އަރައިގަނެވޭނެތީ އެވެ. ވަކިން ޚާއްސަކޮށް ކެއިންބުއިމާއި ޖިންސީ އެދުން ފުއްދުމުގެ އެދުން ކޮންޓްރޯލު ނުކުރެވޭ ނަމަ ފަހުން އެކަމާ ދެރަވެ ހިތާމަ ކުރަން ޖެހޭ ފަދަ ކަންކަން ތިމާ އަށް ކުރެވޭނެ އެވެ.\nޖުލައި 6، 2016: މި އަހަރުގެ ފިތުރު އީދު ނަމާދު ޖުލައި 6، 2016 ވަނަ ދުވަހުގެ ހެނދުނު އިސްލާމީ މަރުކަޒުގައި ކުރަނީ: އީދު ނަމާދުގެ ރަސްމީ ޖަމާއަތް މި އަހަރު އިސްލާމީ މަރުކަޒުގައި ބޭއްވިއިރު، އެތައް ހާސް ބަޔަކު ދިޔަ.-- ފޮޓޯ: ނިޝާން އަލީ/ މިހާރު\nވީމާ ކެތްތެރިވާން ދަސްކުރަން އެބަ ޖެހެ އެވެ. މިކަން ކުރެވޭނީ އެންމެ ފުރަތަމަ ތިމާގެ އަގީދާ ވަރުގަދަ ކުރެވިގެންނެވެ. ﷲގެ އަމުރުތަކަށް ކިޔަމަންވެ ނަހީތަކުން ދުރުހެލިވުމަކީ ޚުދު ތިމާ އަށް ދުނިޔެ އާއި އާޚިރަތުގައި ފައިދާ ހުރި ކަމެއް ކަން ހިތުގެ އަޑިން ގަބޫލު ކުރެވިގެންނެވެ. އަދި މި ގަބޫލު ކުރުން އަބަދު ވެސް ދެމެހެއްޓުމާ އެކު ފާފައެއް ކުރެވެން ކުރިމަތިލެވޭ ހަމަ ކޮންމެ ދަނޑިވަޅަކު ﷲގެ އަޒާބާއި ދުނިޔަވީ އުގޫބާތާއި ލަދުގަންނަން ޖެހުމުގެ މަތިން ހަނދާން ކޮށް އެކަމުން ދުރުހެލިވުމުގެ އަޒުމުގައި ސާބިތުވާން އާދަ ކޮށްގެންނެވެ.\nމިގޮތަށް ކެތްތެރިވާން އާދަ ކުރުމަށް ފަހު ދެން ބޭނުންވާނީ ނަމާދާއި އެ ނޫން ވެސް އަޅުކަންތައް ކޮށްގެން ނަފްސު ތާހިރު ކުރުމުގެ މަސައްކަތް ކުރުމެވެ. އޭރުން ﷲގެ ވާގިފުޅާ އެކު ތިމާ އަށް އެދުންތައް ކޮންޓްރޯލު ކުރެވޭނެ އެވެ. ޝައިތާނުންގެ ވަސްވާސްތަކަށް ނުގުޑާނެ ފަދަ ނަފްސެއް ތަރުބިޔަތު ކުރެވޭނެ އެވެ. ވާގިވެރިކަން ހޯދުމުގައި ކެތްތެރިކަމާ އެކު ނަމާދުގެ ވާހަކަ ވަކިން ހާއްސަކޮށް ގެނެސްފައިވުމުގެ ބޭނުމަކީ ނަމާދަކީ އެންމެހާ ފާހިޝް އަމަލުތަކާއި މުންކަރާތްތަކުން އިންސާނާ ދުރުހެލިކުރުވާ ވަރަށް މުހިންމު އަޅުކަމަކަށް ވާތީ އެވެ. ނަމާދު އޭގެ ރޫހާނިއްޔަތާ އެއްގޮތަށް އަދާ ކުރެވޭނަމަ ހަމަ ޔަގީނުން ވެސް ފާހިޝް އަމަލުތަކާއި މުންކަރާތްތަކުން އިންސާނާ ދުރުހެލި ކުރުވާނެ އެވެ. މިއީ ﷲގެ ވަހީ ބަސްފުޅުން ކަށަވަރު ވެގެންވާ ކަމެކެވެ.\nނަމާދުން ވާގިވެރިކަން ހޯދިދާނެ ތަފާތު ހާލަތްތަކެއް ވެ އެވެ. މިގޮތުން އެއް ހާލަތަކީ މުއުމިނުންނަށް އެ މީހުންގެ ދީނާއި ނަފްސާއި މުދަލާއި އަބުރު ފަދަ ކަންކަމުގައި ތަފާތު އެކިއެކި މުސީބާތްތަކާއި ދަތި ހާލަތްތައް މެދުވެރި ވުމުން ހަދާނެ އެހެން އެއްވެސް ގޮތެއް ނެތް ވަގުތު ﷲ އާ ގުޅުން ބަދަހި ކުރުމަށް ނަމާދުން ވާގިވެރިކަން ހޯދުމެވެ. މީގެ އެއް މިސާލަކީ ފިރުޢައުނުގެ ފަރާތުން ކުރިމަތިވި މުސީބާތްތަކުގައި މޫސާގެފާނާއި ހާރޫނުގެފާނަށް ﷲ އެންގެވި ކަންކަމެވެ. އެއީ ގައުމުގެ މީހުންނަށް މިސްރުގައި ގޭގެ ހައްދަވައި އެ ގޭގެ ގިބުލައަށް ބަހައްޓައި ނަމާދު ގާއިމު ކުރުމެވެ. (ޔޫނުސް 87)\nދެ ވަނަ ހާލަތަކީ، އިސްލާމީ ދައުވަތު ފެތުރުމާއި އެކަމުގައި ކުރިމަތިވާ ގޮންޖެހުންތަކުގައި ނަމާދުން ވާގިވެރިކަން ހޯދުމެވެ. އެހެނީ މި ބުރަ މަސްއޫލިއްޔަތަކީ ނަފްސު ތަހުޒީބުވެ ތަޒުކިޔާ ކޮށްގެން ނޫނީ ނުކުރެވޭނެ ކަމެކެވެ. ނަމާދަކީ ނަފްސު ތަޒްކިޔާ ކުރުމަށް އޮތް އެންމެ ރަނގަޅު އެއް އަޅުކަމެވެ. ކީރިތި ރަސޫލާ، ޞައްލަﷲ ޢަލައިހި ވަސައްލަމް އަށް ދީނަށް ގޮވާލެއްވުމުގެ އަމުރު ފެށިފައިވަނީ ރޭގަނޑުގެ ހަމަހިމޭން ވަގުތުގައި ނަމާދު ކުރެއްވުމަށް ކުރެވުނު އަމުރަށް ފަހު އެވެ. (އަލްމުއްޒައްމިލް 1). ތިންވަނަ ހާލަތަކީ، ފާފަތައް ފުއްސެވުމަށް އެދުމުގައި ނަމާދުން ވާގިވެރިކަން ހޯދުމެވެ. ހެޔޮ ކަންތަކަކީ ނުބައި ކަންކަން ފޮހެލާ ކަމެއްކަން ﷲ ބަޔާން ކުރައްވާފައި ވަނީ ދުވާލުގެ ދެ އިރާއި ރޭގަނޑުން ބައެއްގައި ނަމާދު ކުރުމަށް އަމުރު ކުރެއްވުމަށް ފަހު އެވެ. (ހޫދު 114).\nހަތަރު ވަނަ ހާލަތަކީ، ﷲ އަށް ޝުކުރުވެރި ވުމުގައި ނަމާދުން ވާގިވެރިކަން ހޯދުމެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް އަށް ކައުޘަރު ދެއްވި ކަން ބަޔާން ކުރެއްވުމަށް ފަހު ﷲ އަންގަވަނީ ނަމާދު ކުރެއްވުމަށެވެ. (އަލްކައުޘަރު 1-2). ފަސް ވަނަ ހާލަތަކީ، ގިޔާމަތް ދުވަހުން ކުރިމަތިވެދާނެ އެންމެހާ ބިރުތަކާއި މުސީބާތްތަކުން ރައްކާތެރިވުމަށްޓަކައި ނަމާދުން ވާގިވެރިކަން ހޯދުމެވެ. ހިތްތަކާއި ލޯތައް ފަރާތްފަރާތަށް އެނބުރިގެންދާ ދުވަހަށް ބިރުގަންނަ މީހުންގެ އެއް ސިފައަކީ ނަމާދު ގާއިމު ކުރުން ކަން އައްނޫރު ސޫރަތުގެ 36 ވަނަ އާޔަތުން އެނގެ އެވެ.\nވީމާ ތިމާގެ ނަފްސުގައިވާ އެންމެހާ އެދުންތައް ކޮންޓްރޯލު ކުރުމަށްޓަކައި ރިވެތި އަހުލާގާއި އަޅުކަމުން އަދި ވަކިން ހާއްސަކޮށް އޭގެ ތެރެއިން ކެތްތެރިކަމާއި ނަމާދުން ވާގިވެރިކަން ހޯދަން ހަމަ ކޮންމެ މުސްލިމަކު ވެސް މަސައްކަތް ކުރަން ޖެހޭނެ އެވެ. އޭރުން އެދުންތައް ކޮންޓްރޯލު ކުރެވި ދުނިޔެމަތީ ތިމާ ލަދުގަންނަން ނުޖެހި ސަލާމަތް ވެވޭނެ އެވެ. އަދި އާހިރަތުގެ އަޒާބުގެ އިތުރުން ދުނިޔަވީ އުގޫބާތްތަކުން ވެސް ތިމާއަށް ސަލާމަތް ވެވޭނެ އެވެ.


Raajje-EU Policy Dialogue baddhaluvun hoama dhuvahu | Mihaaru\nރާއްޖެ-އީޔޫ ޕޮލިސީ ޑައިލޮގް ބައްދަލުވުން ހޯމަ ދުވަހު\nފޮރިން މިނިސްޓަރު އަބްދުﷲ ޝާހިދު: ހޯމަ ދުވަހު ބާއްވާ ބައްދަލުވުމުގައި ރާއްޖޭގެ ފަރާތުން އިސްކޮށް ބައިވެރިވަޑައިގަންނަވަނީ މިނިސްޓަރު ޝާހިދު -- ފޮޓޯ: ފޮރިން މިނިސްޓްރީ\n21 ނޮވެމްބަރ 2020 - 16:39\nއޮންލައިންކޮށް ކުރިއަށް ގެންދާ މި ބައްދަލުވުމުގައި މައިގަނޑުކޮށް މަޝްވަރާކުރާނީ ކޮވިޑް-19 އާ ގުޅިގެން އިގްތިސާދަށް ލިބުނު ގެއްލުމުން އަރައިގަންނަން ރާއްޖެއިން މެދުނުކެނޑި ކުރަމުން އަންނަ މަސަައްކަތާ ގުޅިގެން ކަމަށް ފޮރިން މިނިސްޓްރީން ބުންޏެވެ. އެކި ދާއިރާތައް ގުޅިގެން މަސައްކަތްކުރެވޭނެ ގޮތްތައް މި ބައްދަލުވުމުގައި މަޝްވަރާކުރާނެ އެވެ. އޭގެ ތެރޭގައި މަސްވެރިކަމުގެ ދާއިރާ އާއި ތިމާވެށީގެ ދާއިރާ އާއި މޫސުމަށް އަންނަ ބަދަލުތަކާއި ތަރައްގީގެ މަޝްރޫއުތަކާއި ޓްރޭޑް އެންޑް އިންވެސްޓްމެންޓްގެ އިތުރުން ޑިމޮކްރަސީ އާއި ގަވާނަންސް އަދި އިންސާނީ ހައްގުތައް ހިމެނެ އެވެ. އަދި ޝެންގެން ވިސާ ފަސޭހައިން ލިބޭނެ ގޮތް ހަމަޖެއްސުމަށް މަޝްވަރާކުރާނެ ކަމަށް ވެސް މިނިސްޓްރީން ބުންޏެވެ.\nމިއީ ރާއްޖެ އާއި އީޔޫއާ ދެމެދު އޮންނަ އެކުވެރިކަން ކުރިއަރުވަން ބާއްވާ ބައްދަލުވުމެކެވެ. މީގެ އިތުރުން ރާއްޖެއާ އެކު ސީނިއާ އޮފިޝަލްސް ލެވެލް ބައްދަލުވުމެއް (އެސްއޯއެމް) ބާއްވަން ވެސް އީޔޫ އިން ވަނީ މިއަހަރު ކުރީކޮޅު ނިންމައިފަ އެވެ. އެސްއޯއެމްގެ ފުރަތަމަ ބައްދަލުވުން ބޭއްވީ މިއަހަރުގެ ފެބްރުއަރީ މަހު، މާލޭގަ އެވެ.\nއީޔޫ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އީޔޫ\nއޮސްޓްރޭލިއާ ނިއު ޒީލެންޑް ގަ ހޮލިޑޭ ވާރކް ވިސާ ލިބޭނެ ގޮތަށް ވާހަކަ ދަށްކަން ފެނޭ. އެއިރުން ވަރަށް ގިނަ ދަރިވަރުންނަށް ލޯ ހުޅުވާލުމުގެ ފުރުސަތު ލިބިގެން ދާނެކަން ޔަގީން. ހަމަ އެފަދައިން ޔޫރަޕް ޤައުމުތަކަށް އެޑިއުކޭޝަނަލް ޓްރެއިނިން ގެ ފުރުސަތުތަށް ރާއްޖެ އަށް ފަހިވާނެ ގޮތަކަށް ވެސް ވާހަކަ ބިނާ ކުރުން މުހިންމު\nރާއްޖޭގެ ހުރިހާކަމެއް މިމީހުން ބަދަލުކުރާނެ. އެމްޑީޕީގެ ލީޑަޝީމް ވަރައް ކަޑަ.\nމޫޅި ރާއްޖެ މިވަނީ އެއްފުޝުން އަނެއްފުޝައް ޖެހިފަ. މަކަރުވެރި ރޭވުމުގެ ދަޝުން މަކަރުވެރި ރޭވުންތައް ރާވަނީ.\nއެމްޑީޕީ ވެރިކަމައް ދެން އަތުވެއްޖެ ނަމަ ރާއްޖޭގެ ދުވަސް ދިޔައީ.\nއަސްލު މިކަމަކީ ވެރިކަމައް އަރާ ސަރުކާރަކައް ޕްރެޝަރު ކުރުން. މީ އެމްޑީޕީގެ އަޑި ނުބައި ރޭވުމުގެ އަސްލު މިފެންނަނީ. އަނެއްފިކުރު ގެންނަން.\nޤައުމު ފުންނޑާލައިފި. ދެން ރައްޖެ ސަލާމައްވާން ވަރައް އުދަގޫވާނެ\nފުނޑާލައިފި ގެ ސްޕެލިން ނުބައި\nމީ ރޭވިގެން ހިގަމުންދާ ކަމެއް. ބޭނުމަކީ އެހެން ދީންތަކައް ޖާގަ ދިނުން އިންސާނީ ހައްގޭ ކިޔާފަ. ދެރަކަންތައް މިހުންނަނީ.\n.....އަދި އިންސާނީ ހައްގުތައް ހިމެނެ އެވެ.. މީގަ އީޔޫ އިން އެންމެ ބޮޑަށް ހިފަނީ މިގައުމުގައި ދީނީ މިނިވަންކަން ނެތޭކިޔާފަ ހިފާހިފުން. މިހާރުވެސް ދިވެހި ކަޑުމަހުގެބާވަތުން ދީފައޮތް ޑިއުޓީ ކޮންސެޝަން އުވާލާފަ އޮތީ އެހެންވެކަމަށް ލިއުމުން އެއޮތީ އަންގާފަ. އެކަމަކު ދީން އެއީ އަހަރެމެން ވިއްކާނެ އެއްޗެއްނޫން. އަހަރެމެންނަށް ރިޒުގު ދެއްވަނީ އީޔޫ އަކުންނޫން. އަހަރެމެންނަށް ރިޒުގު ތަނަވަސްކޮށްދެއްވާނީ ﷲ ސުބުހާނަހޫ ޥަތަޢާލާ!


SunOnline: Eh million Rufiyyage agu huri inaam thakaa eku STOge ramazan sale fashaifi\nއެއް މިލިއަން ރުފިޔާގެ އަގުހުރި އިނާމްތަކާ އެކު އެސްޓީއޯގެ ރަމަޒާން ސޭލް ފަށައިފި\nމުހައްމަދު އައުޒަމް 11 Mar 2019, 15:22\nއެސްޓީއޯ ރަމަޒާން ބާޒާރު ޕްރޮމޯޝަން ލޯންޗް ކުރުމަށް މިއަދު ބޭއްވި ރައްމިއްޔާތުގެ ތެެރެއިން---\nކޮންމެ އަހަރަކު ވެސް އެސްޓީއޯ ހޯމް އިމްޕްރޫވްމަންޓްއިން ރަމަޟާން މަހާ ދިމާކޮށް ކުރިއަށް ގެންދާ އެސްޓީއޯ އިން ރަމަޟާން ބާޒާރު ޕްރޮމޯޝަން މިއަދު ފަށައިފި އެވެ.\nއެސްޓިއޯ ހޯމް އިމްޕްރޫވްމަންޓްގައި މިއަދު ބޭއްވި ރަސްމިއްޔާތުގައި އެ ސޭލް ރަސްމީކޮށް ފައްޓަވައި ދެއްވީ އެސްޓީއޯގެ މެނޭޖިން ޑިރެކްޓަރު ހުސެއިން އަމްރު މުހައްމަދު އެވެ.\nއެ ޕްރޮމޯޝަން 10 މޭ ނިޔަލަށް ކުރިއަށް ގެންދިއުމަށް ހަމަޖެހިފައިވާ ކަަމަށް އެސްޓީއޯއިން ބުންޏެވެ.\nއެސްޓީއޯގެ ސީނިއާ މެނޭޖާ، އައިމިނަތު ޝުރުފާ ވިދާޅުވީ އެ ޕްރޮމޯޝަން އެސްޓީއޯގެ އަތޮޅު ތެރޭގެ ހުރިހާ ފިހާރައެއްގައި ވެސް ކުރިއަށް ގެންދިއުމަށް ހަމަޖެހިފައިވާ ކަމަށެވެ.\n"މި ޕްރޮމޯޝަން ކުރިއަށްދާ އިރު މުޅި ޖުމްލަ އެއް މިލިއަން ރުފިޔާގެ މުދާ އެބަ ދޫކޮށްލަން ކަސްޓަމަރުންނަށް. އޭގެ ތެރޭގައި ހިމެނޭ ކަސްޓަމަރުން ވަގުތުން މުދާ ބައްލަވައިގަތީމަ ލިބޭ މުދަލާއި އޭގެ އިތުރުން ކޮންމެ ހަފްތާއަކު އަޅުގަނޑުމެން އެބަ ހޮވަން ނަސީބުވެރި ފަރާތެއް." ޝުރުފާ ވިދާޅުވި އެވެ.\nއެގޮތުން ވަގުތުން ލިބޭ އިނާމްތަކުގެ ގޮތުގައި ފިލިޕްސްގެ އެއާ ފްރަޔާއެއް ގަތުމުން ފެން ހޫނު ކުރާ ޖަގެއް އަދި މަކިޓާ ބްރޭންޑްގެ 30،000 ރުފިޔާ އިން މަތީ ވިޔަފާރި ކުރާ ފަރާތްތަކަށް "ސަފްރައިޒް" އިނާމުތަކެއް ލިބިގެންދާނެ ކަމަށް ވެސް ޝިރުފާ ވިދާޅުވި އެވެ.\nއަދި އެ ޕްރޮމޯޝަން ނިމުމުން ލަކީޑްރޯއެއް ބާއްވައި ތިން ފަރާތަކެއް ހާއްސަ އިނާމްތަކެއް ދިނުމަށް ހަމަޖެހިފައިވާ ކަމަށެވެ. އެގޮތުން އެއްވަނަ އަށް އަންނަ ފަރާތަކަށް 80،000 ރުފިޔާ، އަދި ދެވަނައަށް 40،000 ރުފިޔާ އަދި ތިންވަނައަށް އަންނަ ފަރާތަކަށް 20،000 ރުފިޔާ ދިނުމަށް ހަމަޖެހިފައިވާ ކަމަށެވެ.\nޝުރުފާ ވިދާޅުވީ އެ ޕްރޮމޯޝަންގައި 30 ޕަސެންޓްއާ ހަމައަށް ޑިސްކައުންޓް ލިބިގެންދާނެ ކަމަށެވެ.\nވަގުތުން ލިބޭ އިނާމުތަކުގެ ތެރޭގައި ފިލިޕްސްގެ އެއާ ފްރަޔާއެއް ގަތުމުން ފެން ހޫނު ކުރާ ޖަގެއް ލިބޭ އިރު މަކިޓާ ބްރޭންޑްގެ 30،000 ރުފިޔާ އިން މަތީ ވިޔަފާރި ކުރާ ފަރާތްތަކަށް "ސަފްރައިޒް" އިނާމުތަކެއް ލިބޭނެ ކަމަށް އޭނާ ވިދާޅުވި އެވެ.\nޝުރުފާ ވިދާޅުވީ އެ ޕްރޮމޯޝަންގައި 500 ރުފިޔާގެ ވިޔަފާރު ކުރުމުން ކޫޕަނެއް ވެސް ލިބިވަޑައިގަންނަވާނެ ކަމަށެވެ.\nތެލުގެ އަގު ބޮޑު ކުރިތާ މަހެއް ނުވެ ހެޔޮކޮށްފި\n"ހޮޓަލާއި މިފްކޯގެ ސަބަބުން އެސްޓީއޯއަށް ގެއްލުންވޭ"\nއެސްޓީއޯގެ ޑިރެކްޓަރުންގެ ބޯޑަށް ބަދަލުތަކެއް


SunOnline: Sushant ge Bank Statement aammuvejje\nސުޝާންތުގެ ބޭންކް ސްޓޭޓްމަންޓް އާންމުވެއްޖެ\nއައިމިނަތު ލުބާ 01 Aug 2020, 08:57\nސުޝާންތު އާ އޭނާގެ ލޯބިވެރިޔާ ރިއާ--\nދާދި ފަހުން މަރުވި އެކްޓަރު ސުޝާންތު ސިންހް ރާޖްޕުތްގެ ބޭންކް ސްޓޭޓްމަންޓު އާންމުވެއްޖެ އެވެ.\nޕަޓްނާ ފުލުހުން ވަނީ ސުޝާންތުގެ ބޭންކް ސްޓޭޓްމަންޓް ނަގައިފަ އެވެ. އަދި މިހާރު އޭނާގެ ބޭންކް ސްޓޭޓްމަންޓު ވަނީ ބޭރުގެ މީޑީއާތަކުގައި ހާމަކޮށްފަ އެވެ.\nމިދިޔަ ނޮވެމްބަރު މަހު ސުޝާންތު އެކައުންޓުގައި ހަތަރު ކުރޯޑު ރުޕީސް ހުރި އިރު މިއަހަރު ފެބްރުއަރީ މަހު އެ އެކައުންޓުގައި ބާކީ އިނީ އެންމެ ކުރޯޑެކެވެ. އޭނާގެ އެކައުންޓުގެ ފައިސާ ގިނައިން ޚަރަދުކޮށްފައިވަނީ ލޯބިވެރިޔާ ރިއާ ޗަކްރަބޯޓީއަށެވެ.\nމިދިޔަ އޮކްޓޯބަރުން މި އަހަރުގެ ފެބްރުއަރީ މަހުގެ ނިޔަލަށް ސުޝާންތު އެކައުންޓުން ބޭނުންކޮށްފައިވާ ފައިސާތަކަށް ބަލާއިރު ރިއާގެ ކޮއްކޮ ޝޮވިކް ޗަކްރަބޯޓީގެ ފްލައިޓުގެ ޓިކެޓަށް މިދިޔަ އޮކްޓޯބަރު މަހު 81،901 ރުޕީސް ހަރަދުކޮށްފައިވެ އެވެ. އަދި ހަމަ އެމަހު 15ގައި ޝޮވިކް ހޮޓަލެއްގައި ބެހެއްޓުމަށް ވަނީ 472،925 ރުޕީސް ހަރަދުކޮށްފަ އެވެ. އޭގެ އަނެއް ދުވަހު ރިއާ އަދި ޝޮވިކްގެ ފްލައިޓް ޓިކެޓަށް ވަނީ 76،305 ރުޕީސް ހަރަދުކޮށްފަ އެވެ. އަދި ރިއާގެ އިސްތަށިގަނޑު އަދި މޭކަޕްގެ ހަރަދަށް އެ އެކައުންޓުން 40،000 ރުޕީސް ހޭދަކުރި އިރު ހަމައެކަނި ރިއާގެ "ޒާރާ ވިޔަފާރި" އަށް ވަނީ 35،230 ރުޕީސް ހަރަދުކޮށްފަ އެވެ. ހަމައެއާއެކު ރިއާގެ ޕާލާ އަށް 9440 ރުޕީސް ހަރަދުކުރިއިރު މި އަހަރުގެ ޖަނަވަރީ މަހު ހެންސް އެންޑް މޯރިޓްޒް (އެޗް އެންޑް އެމް) އިން ރިއާ ވިޔަފާރިކުރުމަށް 9000 ރުޕީސް ވަނީ ބޭނުންކޮށްފަ އެވެ.\nމި ޚަރަދުތައް ރިއާކޮށްފައި ވަނީ ސުޝާންތަށް ނޭނގި ސިއްރުންކަމަށް މީޑިއާ ރިޕޯޓްތައް ބުނެ އެވެ. ސުޝާންތުގެ ކޭޝް ކާޑު ރިއާ އަތުގައި ބާއްވާފައި އޮންނަ ވާހަކަ ދާދިފަހުން މީޑިއާތަކުގައި ވަނީ ތިލަވެފަ އެވެ. އަދި ސުޝާންތުގެ ބައްޕަ ވަނީ ރިއާއަށާއި އޭނާގެ އާއިލާ އަށް ސީރިއަސް ތުހުމަތުތަކެއްވެސް ކޮށްފަ އެވެ. ސުޝާންތު ބައްޕަ ރިއާ އާއި އޭނާގެ އާއިލާއަށް ތުހުމަތުކުރަނީ ސުޝާންތުގެ ޑެބިޑް އަދި ކްރެޑިޓް ކާޑުން ވިޔަފާރިކުރުމާ އެކު ސުޝާންތަށް ނަފްސާނީ ގޮތުން ގެއްލުންދީފައިވާ ކަމަށް ބުނެ އެވެ. އަދި ސުޝާންތުގެ އެކައުންޓުން 15 ކުރޯޑު އެހެނިހެން އެކައުންޓްތަކަށް ޓްރާންސްފާކޮށްފައިވާ ކަމަށާއި އެ އެކައުންޓުތަކަކީ ސުޝާންތުއާ އެއްވެސް ގުޅުމެއް ނެތް އެކައުންޓްތަކެއް ކަމަށް ވެސް ކޭކޭ ވަނީ ބުނެފަ އެވެ. ނަމަވެސް ރިއާ ބުނީ އެ ތުހުމަތުތައް ސުޝާންތުގެ ބައްޕަ އޭނާއަށް ކުރަނީ ފުރައްސާރަކުރުމުގެ ނިޔަތުގައި ކަމަށެވެ.


Bidheyseen registry vaan number dhookurun Galolhu dhandugai baavvanee | Mihaaru\nބިދޭސީން ރަޖިސްޓްރީވާން ނަމްބަރު ދޫކުރުން ގަލޮޅު ދަނޑުގައި ބާއްވަނީ\n03 އޮކްޓޯބަރ 2019 - 13:153comments\nއިކޮނޮމިކް މިނިސްޓްރީން މިއަދު ކުރި އިއުލާނުގައި ބުނީ ރީ ރެގިއުލަރައިޒްވާން ބޭނުންވާ ބިދޭސީންނަށް ނަމްބަރު ދޫކުރުން އެ މިނިސްޓްރީން ދޫކުރުން މިއަދުން ފެށިގެން ހުއްޓާލާފައިވާ ކަމަށެވެ. ކިއު ނަމްބަރު ދޫކުރުން ދެން އޮންނާނީ ގަލޮޅު ދަނޑުގައި ހޮނިހިރު ދުވަހު ހެނދުނު 9:00 އިން ހަވީރު 5:00 އަށް ކަމަށް ވެސް އެ އިއުލާނުގައިވެ އެވެ.\nބިދޭސީންނަށް ކިއު ނަމްބަރު ދޫކުރަމުން އައީ މަޖީދީ މަގުގައި ކުރިން ޕީޖީ އޮފީސް ހިންގި އިމާރާތުގެ ބައެއްގައި ހަދާފައިވާ އިކޮނޮމިކް މިނިސްޓްރީގެ ރެގިއުލަރައިޒޭޝަން ޔުނިޓުގަ އެވެ. އެ މަސައްކަތް އެތަނުގައި ކުރަން ފެށުމުން ނަމްބަރު ދޫކުރަން ފެށުމުގެ އެތައް ގަޑިއިރެއް ކުރިން އެ ސަރަހައްދުގައި ބަންގްލަދޭޝްގެ އެތައް ސަތޭކަ ބަޔަކު ކިޔޫގައި ޖެހެ އެވެ. އެގޮތުން މިދިޔަ އަންގާރަ ދުވަހު އެ ސަރަހައްދުގައި ހެދި ކިއޫ އޭޑީކޭ ހޮސްޕިޓަލާ ހަމަޔަށް ދެމިފައި އޮތެވެ.\nދުވާލަކު ދޫކުރާ 150 ނަންބަރު ހުސްވުމުން، އެހެން މީހުން އެ ސަރަހައްދުން ފޮނުވާލަން އޭރު ޖެހެނީ ފުލުހުން ގޮސްގެންނެވެ\nބިދޭސީން ގަވައިދަށް ވަނުމުގެ ފުރުސަތު ހުޅުވާލުމާ އެކު ރާއްޖޭގެ އެކި ކަންކޮޅުތަކުގައި ދިރިއުޅޭ ބިދޭސީން މާލެ އައިސް ރަޖިސްޓްރީވާން ވަނީ ފަށައިފަ އެވެ.\nދުވާލަކު 150 ނަންބަރު ދޫކުރާ ނަމަ އެއީ މަހަކަށް 3،000 ނަންބަރެވެ. ސަރުކާރުން މިހާރު ދީފައިވާ ހަ މަސް ދުވަހުގެ މުއްދަތަށް ބަލާ ނަމަ އެއީ 18،000 ނަންބަރެވެ. ރާއްޖޭގައި ގަވައިދާ ހިލާފަށް 63،000 މީހުން އުޅޭނެ ކަމަށް، ސަރުކާރުގެ ކަމާ ބެހޭ ފަރާތްތަކުން ކުރިން ލަފާކޮށްފައިވެ އެވެ.\nމުއްދަތުގައި އެ އެންމެން ރަޖިސްޓްރީކުރާ ނަމަ، މިހާރަށް ވުރެ ގިނަ ނަންބަރު ދޫކޮށްގެން ނޫނީ ހަމަޔަކަށް ނޭޅޭނެ ކަމަށް ބެލެވެ އެވެ.\nއިތުރު ލިޔުންތައް ގަވާއިދާ ހިލާފަށް އުޅޭ ބިދޭސީން ބިދޭސީން އިމިގްރޭޝަން އިކޮނޮމިކް މިނިސްޓްރީ


10 ސެޕްޓެމްބަރ 2015\n[ސެޕްޓެމްބަރު 7، 2015 ގެ ބަޔާ ގުޅޭ]\nޔާނީއާއި މިޝްކާގެ ވާހަކަތައް އަޑުއަހަންހުރެފައި ޝިވަމް ނުކުތީ ކެތްނުވެގެންނެވެ. މިޝްކާގެ ކޮނޑުގައި ހިފަހައްޓާލައިގެން ހުރެ ޔާނީ އާއި ވާހަކަ ދައްކަމުން ދިޔައިރު މިޝްކާގެ ލޮލުން ފައިބަމުން ދިޔަ ކަރުނަތައް ފެނުމުން ޝިވަމް އިތުރަށް ޔާނީ ދެކެ ރުޅިއައެވެ. “ޝިވަމް ޕްލީޒް ތިވާހަކަތައް އަޑުއަހާކަށް އަހަންނަކަށް ވަގުތެއް ނެތް، ތިވާވާހަކަތައް އަޑުއަހާނެ ކޮންމެސް އެހެން މީހަކު ހޯދާ. އަހަންނަށް އިނގޭ ޝިވަމް ރުޅިއައިސްގެން ތިއުޅެނީ އަހަރެން ޒައިދްއާއި ކައިވެނި ކުރަން އެއްބަސް ނުވީމަކަން. އޭނަ ކައިރިގޮސް އަހާބަލަ އަހަރެންނަށް އެގޮތަށް ކަންތައް ކުރަން ޖެހުނީ ކީއްވެތޯ އެއަށްފަހު އަހަންނާ ވާހަކަ ދައްކާ” ޝިވަމް ދައްކަމުން ދިޔަ ވާހަކައިން ހިތް ރޮއްވާލި ނަމަވެސް ޔާނީ އެކަން އެމީހުންގެ ކުރިމަތީ ފާޅެއް ނުކުރެއެވެ.\nހިތް ކުދިކުދި ވެފައިވާ ހާލު ބެލްކަނީގައި ހުރި ސޯފާ ގޮނޑިއެއްގައި އިނދެ ޒައިދް ވިސްވަމުން ދިޔައީ އޭނާގެ މާޒީއާ ދޭތެރޭއެވެ. ޔާނީއާއި އެކު ހޭދަކުރި ދުވަސްތަކެވެ. އެއުފާވެރި ވަގުތުތަކާއި ދެމީހުން އެކަކު އަނެކަކު ދެކެވީ ނިމުމެއްނެތް ލޯތްބެވެ. ޒައިދް ބުނަމުން ދިޔައީ ކުށަކާނުލާ އޭނާގެ ހިތް ނުރޮއްވުމަށެވެ. އަދި ލޯބި ދީފައި ނުރުހުން ނުވުމަށެވެ. އެހެނަސް މިއަދު ހުރިހާ ކަމެއް މިވަނީ ބަދަލުވެފައެވެ. ރޭގަނޑުގެ ނިދިން ޒައިދް މަހުރޫމްވެ ހޭލައްވަނީ ޔާނީގެ ހުވަފެންތަކުންނެވެ. އެހިނދު ހިތް އެދި ގޮވަނީ އެރީތި ސޫރަ ދެކިލަން ދިއުމަށެވެ. މޭގައި ޖަހާ ވިންދާއެކީ ލޯބިން ޔާނީގެ ހިތް ހާސިލްކުރަން އަދިވެސް ޒައިދް ބޭނުންވުމުން އިންތިޒާރު ކުރަން އެނާ ހުރީ ތައްޔާރަށެވެ. ޔާނީގެ ފަރާތުން އިވިގެން ދިޔަ ބަސްތަކުން ހިތާއި މޭ ޒަހަމްވި ނަމަވެސް އެވާހަކަތައް ޤަބޫލުކުރަން ޒައިދްއަށް އަދިވެސް އުނދަގޫ ވަނީއެވެ. ޔާނީދެކެ ވީ ލޯބި ބާކީވެ ވައުދާ ހުވާތައް ކޮށްފައި ދިއުމުން ކަރުނުން ޒައިދްގެ ދެލޯފޯވެ ހުރިހާ އުފާތައް މިއަދު މިވަނީ ގެއްލިފައެވެ. ޒައިދް އަމިއްލަ ނަފްސާ ޝަކުވާކޮށްކޮށް ހުރީ ވޭނާ ހިތާމައިން ފޯވެ ހުރެއެވެ. ޔާނީގެ ލޯބި ދެން ޒައިދްގެ ނަސީބުގައި ނެތްއިރު ޒައިދް ޔާނީއަށް އިންތިޒާރު ކުރެވެންވީ ކީއްވެ ހެއްޔެވެ؟ ދެގޮތެއް ނުވާނޭ ބުނެފައި މިފަދަ ގޮތަކަށް ޔާނީ ވަކިވުމުން ޒައިދް މިވަނީ މުޅިން އެކަނިވެރި ވެފައެވެ. މިއަދު ޒައިދްގެ ހިތުގައިވަނީ ހަމަ އެންމެ ސުވާލެކެވެ. ދެން އޭނައަށް އެލޯބި އަނބުރާ ދޭނީ ކާކު ބާއެވެ. އެހިތަށް އަރާމެއް ހޯދަ ދޭނެ ދެވަނަ ފަރާތެއް އޭނާގެ ހަޔާތަށް އަންނާނެ ބާވައެވެ.\nގޭގެ މާހައުލުން ނުކުމެ ބޭރުގެ ހިތްހަމަޖެހުން ހޯދުމަށްޓަކައި ޔާނީ ހިނގަމުން ދިޔައީ އެއްވެސް ހިޔާލެއް ފިކުރެއް ނެތިއެވެ. ހިނގަމުން ގޮސް ކުއްލިއަކަށް ޔާނީ މަޑުޖެހުނީ ހ.ބްލޫމިންގެ ގޭޓާ އަރާ ހަމަވުމުންނެވެ. ނޭނގިނަމަވެސް އޭނާއަށް މިއާދެވުނީ އޭނާގެ ހިތުގެވެރިޔާ ހުރި ތަނަށެވެ. އޭނާގެ ހިތް އެދޭ މަންޒިލަށެވެ. މަޑުމަޑުން ދެއަތް އުފުލާލައި ގޭޓުގައި އަތް ހިންގާލުމުން ޔާނީއަށް ކުރެވިގެން ދިޔައީ ފުން އިހްސާސެކެވެ. މިގެއާ އޭނާގެ މާޒީއާއި ގުޅުމެއް ވާކަމުގެ އިހްސާސްތައް ޔާނީއަށް ކުރެވެން ފެށުނެވެ. ޒައިދްއާއި ރައްޓެހިވެގެން އުޅުނުއިރު އެގެއަށް ޔާނީ ނުގެންދިޔަ ނަމަވެސް އެއީ ޒައިދްގެ ގެކަން ޔާނީއަށް ވަނީ އަންގާފައެވެ. އަދި ވަރަށް ކައިރި މުސްތަޤުބަލެއްގައި ޒައިދްގެ މައިންބަފައިންނާ ޔާނީއާއި ބައްދަލުކުރުމަށް ނިންމާފައި ވަނިކޮށް ވިކާޝްގެ މަޅީގައި ޖެހުނީއެވެ. އެއްވެސް އިހްތިޔާރަކާނުލާ ޔާނީއަށް ގޭޓު ހުޅުވާލާފައި އެތެރެއަށް ވަދެވުނެވެ. އެންމެ ފުރަތަމަ ދުވަހެކޭ އެއްގޮތަށް އެއްވެސް ކަމެއް ގޯތިތެރެއިން ބަދަލުވެފައެއް ނުވެއެވެ. ކުރިއަށް ހިނގަމުން ދިޔަވަރަކަށް ޔާނީގެ ހަނދާނަށް އޭނާގެ މާޒީ އަންނަން ފެށިއެވެ. އެންމެ ފުރަތަމަ ދުވަހު އެގެއަށް އައި ދުވަހެވެ. ހުދާ ކަޅުގެ ފިލްމެއްގެ ސިފައިގައި އެދުވަސްތައް ޔާނީ ހަނދާންވާން ފެށިއެވެ. ހަމަ މި މާގަސްތަކާއި ފެންއަރުވާ ވަޑާމެވެ. ބަގީޗާގެ އެއްފަރާތުގައިވާ ފަތާ ފެންގަނޑާއި ހަވީރު ސައިބޯން ތިބޭ ތަނެވެ. ހަނދާންތައް އާވަމުން ދިޔަ ވަރަކަށް ޔާނީގެ ލޮލުން ކަރުނަ ހިލެން ފެށުނެވެ. ބަގީޗާއިން ވަދެގެން ގޭގެ މައި ދޮރާ ހަމައަށް ދެވުމުން ޔާނީއަށް ފެންނަން ފެށީ ޒައިދްގެ އާއިލާ އެތަނުގައި ޔާނީއަށް މަރުހަބާ ކިއުމަށް ހެވިފައި ތިބިތަނެވެ. ނަމަވެސް އެއީ މީގެ އެތައް ދުވަހެއް ކުރިން އެންމެ ފުރަތަމަ ޔާނީ އެގެއަށް އައި ދުވަހުގެ މަންޒަރެކެވެ.\nބޮލުގައި ދެއަތުން ހިފަހައްޓައިގެން ހުރެ ޔާނީއަށް ބާރަށް ރޮވެންފެށުނީ ކުއްލިއަކަށް ވަރަށް ބޮޑަށް ބޮލުގައި ރިއްސަން ފެށުމުންނެވެ. މޫނުމައްޗަށް އަނދިރިވެ ބޮލަށް އެނބުރުން އަރައިގެން ވެއްޓެން ދިޔަ ވަގުތު މީހަކު އޭނާގެ ގައިގައި ހިފެހެއްޓިކަމުގެ އިހްސާސް ޔާނީއަށް ކުރެވުނެވެ. ހޭވެރިކަންވީ މީހަކު އޭނާގެ މޫނުގައި ފެން އުނގުޅަން ފެށުމުންނެވެ. އެސްފިޔަތައް ތަޅުވަމުން މަޑުމަޑުން ޔާނީ ދެލޯ ހުޅުވާލިއިރު ކުރިމަތިން ފެންނަމުން ދިޔައީ އޭނާ ދަންނަ މޫނެކެވެ. ކަންބޮޑުވެފައި އޭނާގެ ގާތުގައި ހުރީ ޑޮކްޓަރ އަކްޔަލް އެވެ. “ޑޮކްޓަރ.. ކާކު އަހަރެން މިތަނަށް ގެނައީ؟” ހޭއެރި ވަގުތު އަކްޔަލް އެތަނުގައި ހުރުމުން ޔާނީ ކުޑަކޮށް ހާސްވީ އިތުރު މީހަކަށް ޔާނީ އެތަނުގައި އޮތްކަން އެނގިދާނެ ކަމަށް ހީކޮށެވެ. “ޔާނީ، ކާމް ޑައުން. އާޔޫ އޯލްރައިޓް؟ އައި ހޭވް އަ ގުޑް ނިއުސް ފޯރ ޔޫ” އާދައިގެ މަތިން އަކްޔަލް ޒައިދްމެން ގެއަށް ދިއައީ ޒައިދްގެ ޗެކްއަޕް އެއް ހަދާލުމަށެވެ. ޒައިދް ބެލުމަށް ފަހު ޔާނީ ބެލުމަށް އެގެއަށް ދާން ނުކުތް ވަގުތު އަކްޔަލްއަށް އެތަނުން ޔާނީ ވެއްޓޭތަން ފެނުމުން އޭނާ ގޮވައިގެން ހޮސްޕިޓަލަށް ދިޔައީއެވެ. “ޑޮކްޓަރ، އަ..އައި ރީގެއިންޑް މައި މެމޮރީ!” އަކްޔަލްގެ ވާހަކަ ނުނިމެނީސް އިވިގެން ދިޔަ ޔާނީގެ މިޖުމްލައާއެކު އަކްޔަލްގެ މޫނުމަތިން ފެނުނު ހާސްކަން އެއްކޮށް ފިލައިގެން ގޮސް އުޖާލާވެގެން ދިޔައެވެ. “ވާއު! ރިއަލީ، އެނަދަރ ގުޑް ނިއުސް! އައި މަސްޓް ޓެލް ދިސް ޓު ޒައިދް” އަކްޔަލް އުފާވެރި މޫނަކާއެކު އެތަނުން ދާން ތެދުވުމުން ޔާނީ ހުއްޓުވީ އޭނާ ބުނި އެއްޗެއް ރަނގަޅަށް ދޭހަ ނުވުމުންނެވެ. “އެނަދަރ ގުޑް ނިއުސް؟ އަހަންނަށް ކިހިނެއްވީ؟ ކޮން ގުޑް ނިއުސް އެއްގެ ވާހަކައެއް ތި ދައްކަނީ؟”\nއަކްޔަލް ދައްކަމުން ދިޔައީ ކޮން ވާހަކައެއްކަން ޔާނީއަށް ސާފުވާގޮތް ނުވުމުން އަނެއްކާވެސް އަހާލިއެވެ. “ޔާނީގެ ބްލަޑް ރިޕޯޓް ދެންމެ ލިބުނީ. އެންޑް ޔޭސް ޔޫ އާރ ޕްރެގްނެންޓް. ކޮންގްރަޖުލޭޝަންސް ޔާނީ” ހިނިތުންވެލަމުން އަކްޔަލް ޖުމްލަ ފުރިހަމަކޮށްލިއިރު ހުރިހާ ދަތެއް އެއްކޮށްހެން ފެންނަން ހުއްޓެވެ. މިވޭތުވެދިޔަ މަދު ދުވަސްްކޮޅުގެ ތެރޭގައި އަކްޔަލްއާއި ޒައިދްގެ އާއިލާ އާއި ދެމެދުވަނީ ވަރަށް ގާތް ގުޅުމެއް އުފެދިފައެވެ. ޒައިދްވެސް ދެކެނީ އަކްޔަލް އަކީ އޭނާގެ އާއިލާގެ މެންބަރެއް ފަދައިންނެވެ. ވީއުފަލުން ޔާނީއަށް އަލްހަމްދުލިއްލާހި އޭ ކިޔައި ﷲއަށް ހަމްދުކުރިއެވެ. މިހާ ބޮޑު އުފަލެއް ލިބުމުން މިކަން ޒައިދް އާއި ހިއްސާކުރަން ޔާނީ ބޭނުންވުމުން ފޯނު ޒައިދްގެ ނަމްބަރަށް ޑައިލް ކޮށްލިތަނާ ވިކާޝް މަތިން ހަނދާންވެގެން އަވަސް އަވަހަށް ފޯނު ކަނޑާލީ ކަރުނުން ދެލޯ ތެންމާލަމުންނެވެ. ޒައިދް އާއެކު މުޅިން އާފެށުމަކުން ފަށަން ބޭނުންވިޔަސް ތަޤުދީރުގައި ލިޔެވިފައިވަނީ މުޅިން އެހެން އެއްޗެކެވެ. އަކްޔަލްގެ އަތުގައި ހިފަހައްޓަމުން ޔާނީ އޭނާ ހުއްޓުވީ ޒައިދަށް މިކަން އެނގިއްޖެނަމަ ކޮންމެ ގޮތެއް ހަދާފައި ނަމަވެސް ޔާނީ ގާތަށް އަންނާނެކަން އެނގޭތީއެވެ. “ކިހިނެއްވީ ޔާނީ؟ ކީއްވެ އަހަރެން ތި ހުއްޓުވީ؟” ސުވާލުން ފުރިގެންވާ މޫނަކައިގެން އަކްޔަލް ޔާނީއަށް ބަލަން ހުރީ ދެން ވާން މިއުޅެނީ ކިހިނެއްކަން ނޭނގޭ ހާލުއެވެ. “ޑޮކްޓަރ އަހަރެން ބޭނުމެއްނޫން މީގެން އެއްވެސް ކަމެއް އެއްވެސް މީހަކަށް އިނގޭކަށް ހާއްސަކޮށް ޒައިދަށް. ޕްލީޒް އަހަންނަށްޓަކައި މިކަން ސިއްރުކޮށްދީ!” ހުއްޓުމެއްނެތި ޔާނީގެ ލޮލުން ކަރުނަތައް ފައިބަމުންގޮސް މުޅި މޫނު އެއްކޮށް ރަތްވިއެވެ.\nއާދޭހާއެކު ޔާނީ އަކްޔަލްގެ ފަރާތުން އެދެމުން ދިޔަ ކަންތައް ކޮށްދޭން އޭނާއަށް މަޖުބޫރުވިއެވެ. “އޯކޭ ފައިން. އަހަރެން ޔާނީއަށް ތިކަން ކޮށްދޭނަން، އައި ޕްރޮމިސް. އެކަމަކު އަހަރެންގެ އެބައޮތް ސުވާލެއް، ތިހާ ބޮޑު ނިންމުމެއް ޔާނީ ތިގޮތަށް ނިންމުމުގެ ބޭނުމަކީ ކޮބާ؟ ޒައިދަކީ އަދިވެސް ޔާނީގެ ފިރިމީހާ، ތިދެމީހުންގެ ކައިވެނީގެ ގުޅުމަކަށް އަދި ނިމުމެއް ނާދޭ. އެހެންވީމަ ޔާނީގެ ހާލަތު އެނގުމުގެ ހައްޤު ޒައިދަށް އެބައޮތް ދެން ކީއްވެ އޭނައަށް މިހާބޮޑު ކަމެއް ތި ސިއްރު ކުރަނީ؟ ކީއްވެ ތިދަރިފުޅު އޭނާގެ ބައްޕަގެ ލޯބިން ތި މަހުރޫމް ކުރަނީ؟ އާންސާ މީ ޔާނީ!” އަބަދުވެސް މަޑުމައިތިރިކަމާއެކު ޔާނީއާއި ވާހަކަ ދައްކަމުން އައި އަކްޔަލްގެ މޫނުގެ ކުލަވަރު ބަދަލްވެ ޔާނީގެ ކުރިމަތީ ފުރަތަމަ ފަހަރަށް އޭނާ ހަރުކަށިވިއެވެ. “ކީކޭތަ ބުނަންވީ! އަހަރެން ބޭނުމެއްނޫން މީހަކަށް މިކަން އެނގިގެން އަހަރެންގެ ބަނޑުގައި މިވާ ދަރިފުޅަށް އެއްވެސް ގެއްލުމެއް ލިބޭކަށް. އަހަންނަށް ބުނެވެން އޮތީ މިވަރަށް، އިތުރަށް ދެން އަހަންނާ މިކަމާ ބެހޭގޮތުން ސުވާލު ނުކުރޭ! އައި ހޯޕް ޔޫ ވިލް އަންޑަރސްޓޭންޑް. އެންޑް ތޭންކްސް ފޯރ ދަ ހެލްޕް، ބާއި” އަކްޔަލްއަށް ދޭނެ ޖަވާބެއް ދީފައި ބަނޑުގައި އަތް އަޅާލަމުން އެނދުން ތެދުވެގެން ޔާނީ އެތަނުން ނުކުމެގެން ދިޔައިރުވެސް އަކްޔަލް ހުރީ ޔާނީ އެންމެ ފަހުން އެބުނި އެއްޗެއްގެ މާނަ ނޭނގިފައެވެ. ބައްޕައެއްގެ ފަރާތުން ދަރިއަކަށް ލިބޭނީ ކޮން ގެއްލުމެއް ހެއްޔެވެ؟ އަދި ޔާނީ މިގޮތަށް ކަންތައް ކުރުމުގެ ފަހަތުގައިވަނީ ކޮން ސިއްރެއްބާއެވެ. އަނެއްކާ ޔާނީ އެއުޅެނީ ނުރައްކަލެއްގެ ތެރޭގައި ހެއްޔެވެ؟ ޒައިދްއާއި މިވާހަކަ ހިއްސާކުރަންވީ ހެއްޔެވެ؟ ސުވާލަކަށްފަހު ސުވާލެއް އަކްޔަލްއަށް އުނދަގޫކުރަމުން ދިޔައީ އޭގެ ޖަވާބެއް ހޯދޭނެ ފަދަ މަގެއް ދައްކާފައެއް ނޫނެވެ. (ނުނިމޭ)


Vayah dhey Zantac in cancer ah magu fahivaathee vikkun huttaalanee | Mihaaru\nލައިފްސްޓައިލް / ބޭސް\nވަޔަށް ދޭ ޒެންޓެކުން ކެންސަރަށް މަގު ފަހިވާ ކަމަށް ބެލެވިގެން ވިއްކުން ހުއްޓާލަނީ\nޒެންޓެކް: މި ބޭސް ބައެއް ގައުމުތަކުގައި ވަނީ މަނާކޮށްފައި\n29 ސެޕްޓެމްބަރ 2019 - 19:49\nވައިގެ އުނދަގޫވެ، މޭ އަންދާ މައްސަލަ ހުންނަ މީހުންނަށް އާންމުކޮށް ދީ އުޅޭ ބޭހެއް ކަމަށްވާ ޒެންޓެކްގެ ސަބަބުން ކެންސަރަށް މަގުފަހިވާ ކަމަށް ބެލެވިގެން ބައެއް ގައުމުތަކުގައި އެ މަނާކޮށްފި އެވެ.\nޒެންޓެކްގެ އިތުރުން، ވައިގެ އުނދަގޫ ކުޑަކުރަން ދޭ ރެނިޓިޑިންގެ ބޭސްތަކުގައި ނުރައްކާތެރި މާއްދާތައް ހުންނަކަން ފާހަގަވެ ކެނެޑާ، ފްރާންސްގައި ވަނީ މި ބޭސްތައް މަނާކޮށްފަ އެވެ. އަދި އެމެރިކާގެ އިތުރުން ޔޫރަޕްގެ އިއްތިހާދުގެ ގައުމުތަކުގައި އަންނަނީ މި ބޭސްތަކުގެ މައްސަލަ އިތުރަށް ބަލަމުންނެވެ. އަދި މިއަދު ވަނީ އެމެރިކާގައި ބޭސް ވިއްކާ ކުންފުންޏެއް ކަމަށްވާ ސީވީއެސް އިން ވެސް ޒެންޓެކް ވިއްކުން ވަގުތީ ގޮތުން ހުއްޓާލައިފަ އެވެ.\nސިއްހީ ތަޖުރިބާކާރުން ވިދާޅުވެފައި ވަނީ މި ބޭސްތަކުން ބޮޑު ނުރައްކަލެއް ކުރިމަތިވާ ފަދަ ކުއްލި ހާލަތެއް ނެތް ކަމަށާއި އެކަމަކު މި ބޭސް ބޭނުންކުރާ ނަމަ ޑޮކްޓަރެއްގެ ލަފާ ހޯދައި، އޭގެ ބަދަލުގައި އެހެން ބޭހެއް ބޭނުންކުރުން ބުއްދިވެރި ކަމަށެވެ.\nކަންބޮޑުވުން އޮތީ ކޮން ކަމަކާ ހެދި؟\nމި މަހުގެ 13 ވަނަ ދުވަހު އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަން (އެފްޑީއޭ) އާއި ޔޫރަޕިއަން މެޑިސިން އޭޖެންސީ (އީއެމްއޭ) އިން ވަނީ ވަޔަށް ދޭ ބޭސްތަކުގައި އެން-ނައިޓްރޮސޮޑިމެތިލަމައިން (އެންޑީއެމްއޭ) ހުންނަ މިންވަރު ބަލައި ރިވިއުކުރަން ނިންމައިފަ އެވެ.\nއެންޑީއެމްއޭ އަކީ ކާސިނަޖެން އެއްގެ ގޮތުގައި ކަނޑައަޅާފައިވާ މާއްދާއެކެވެ. މާނަ އަކީ ކެންސަރު ޖެހުމަށް މަގު ފަހިކުރުވަފާނެ މާއްދާއެއް ކަމަށް، ޖަނަވާރު ބޭނުންކޮށްގެން ކޮށްފައިވާ ތަހުލީލުތަކުން ދައްކާފައިވާ މާއްދާއަކަށް ވުމެވެ.\nފެނުގެ އިތުރުން އެއްގަމު މަހާއި ކިރުގެ ބާވަތްތަކާއި ތަރުކާރީގައި ވެސް އެންޑީއެމްއޭ ހުރެ އެވެ. އެކަމަކު މީގެ ކުޑަ މިންވަރެއް ހަށިގަނޑަށް އެތެރެވުމަކީ ނުރައްކަލެއް އޮތް ކަމެއް ނޫނެވެ.\nރެނިޓިޑިންގެ ބޭސްތައް ދެނީ ބަނޑުގައި އެސިޑް ހެދުމާއި މޭ އެންދުން ފަދަ މައްސަލަތައް ދިމާވާ މީހުންނަށެވެ. މިއީ ބޭސް ސިޓީއަކާ ނުލައި ވެސް ބޭސް ފިހާރަތަކުން ގަންނަން ލިބޭ އެއްޗެކެވެ.\nމި ބޭސް ވިއްކުން މިހާތަނަށް ހުއްޓާލީ ކޮން ބައެއް؟\nއެމެރިކާގެ ސީވީއެސް އިން ހޮނިހިރު ދުވަހު ބުނީ ޒެންޓެކްގެ އިތުރުން ސީވީއެސް އިން އުފައްދާ ރެނިޓިޑިންގެ ބޭސްތައް މި ވަގުތަށް ވިއްކުން ހުއްޓާލާފައިވާ ކަމަށެވެ. އަދި މިއީ ރައްކާތެރިކަމުގެ ގޮތުން އެޅި ފިޔަވަޅެއް ކަމަށް ބުންޏެވެ. ނަމަވެސް މި ބޭސްތައް ބޭސްފިހާރަތަކުން ނަގައި، މަނާކުރީ ނޫން ކަމަށާއި މި ބޭސްތައް ބޭނުން ނުކުރަން އެފްޑީއޭ އިން ލަފައެއް ވެސް ދީފައި ނުވާ ކަމަށް ވެސް ބުންޏެވެ.\nއެމެރިކާގެ ވޮލްގްރީންސް، ވޮލްމާޓް އަދި ރައިޓް އެއިޑުން ވެސް ވަނީ ސީވީއެސް އިން އަމަލުކުރި ގޮތަށް އެކަން ކުރިން ކޮށްފަ އެވެ.\nކެނެޑާ އާއި ފްރާންސުން ވަނީ މި ބޭސްތައް ފިހާރަތަކުން ވެސް ނަގައިފަ އެވެ. އަދި އެހެން ބައެއް ގައުމުތަކުން ވެސް މިގޮތަށް ކަންތައް ކޮށްފައިވެ އެވެ.\nބޭސް އުފައްދާ ކުންފުނިތަކުން ވެސް އަންނަނީ އެންޑީއެމްއޭ ހުންނަ ބޭސްތައް ފިހާރަތަކުން ނަގަމުންނެވެ.\nބޭސް އުފެއްދުމުގައި މަޝްހޫރު ނޮވާޓިސްގެ ދަށުން ހިންގާ ސަންޑޯޒް އިން ބީބީސީ އަށް ބުނި ގޮތުގައި ރެނިޓިޑިން ހިމެނޭ ހުރިހާ ބޭހެއް އެ ކުންފުނިން އަންނަނީ ފިހާރަތަކުން ނަގަމުންނެވެ. އެގޮތުން، އޮސްޓްރޭލިއާ، އޮސްޓްރިއާ، ބެލްޖިއަމް، ކެނެޑާ، ކްރޮއޭޝިއާ، ޗެކް ރިޕަބްލިކް، ޑެންމާކް، ފިންލެންޑް، ޖާމަނީ، ހަންގޭރީ، މެސެޑޯނިއާ، ޕޯޗްގަލް، ސްލޮވާކިއާ، ސްވިޑެން، ސްވިޓްޒަލެންޑް އަދި އެމެރިކާގައި ވެސް ބޭސްތައް ނެގުމުގެ މަސައްކަތްކުރަމުން އަންނަ ކަމަށް ބުންޏެވެ.\nބޭސް އުފައްދާ އެހެން ކުންފުންޏެއް ކަމަށްވާ އެޕޮޓެކްސް އިން ވެސް ރެނިޓިޑިންގެ ގުޅަ ބޭސް އެމެރިކާގައި ވަނީ ފިހާރަތަކުން ނަގައިފަ އެވެ.\nޒެންޓެކްގެ މައި ކުންފުނި ކަމަށްވާ ގްލެކްސޯސްމިތުކްލައިންއާ ބީބީސީން ސުވާލުކުރުމުން ބުނީ މި ބޭހުގެ ޖެނެރިކް ވާޝަންތައް އިންޑިއާ އާއި ހޮންކޮންގުގައި ވިއްކުން ހުއްޓާލައި ފިހާރަތަކުން ނަގަން ފަށާފައިވާ ކަމަށެވެ.\nބަލި މީހުން ދެން ހަދަންވީ ކިހިނެއް؟\nސިއްހީ އިދާރާކުން ބުނަނީ ރެނިޓިޑިން ބޭނުންކުރަމުން އަންނަ މީހުން ކުއްލިއަކަށް މި ބޭސް ހުއްޓާލަން ނުޖެހޭ ކަމަށެވެ.\nނަމަވެސް އެފްޑީއޭ އިން ބުނީ ރެނިޓިޑިންގެ ބަދަލުގައި ބޭނުންކުރެވޭނެ އެހެން ބޭހެއް ޑޮކްޓަރުގެ ލަފަޔާ އެކު ހޯދަންޖެހޭނެ ކަމަށެވެ. އަދި ޑޮކްޓަރުގެ ލަފައެއް ނެތި، ބޭސް ސިޓީއަކާ ނުލައި މި ބޭސް ގަންނަ މީހުން އެހެން ބޭހެއް އިހްތިޔާރު ކުރުމަށް ވެސް ލަފާ ދީފައިވެ އެވެ.\nފްރާންސްގެ ސިއްހީ އިދާރާތަކުން ވެސް ބުނީ މި ބޭސްތަކުން ކުއްލި ބޮޑު ނުރައްކަލެއް ނެތް ކަމަށާއި އެކަމަކު ބޭސް ބޭނުންކުރާ މީހުން އެ ބޭނުންކުރުން ހުއްޓާލައި ބަދަލުގައި އެހެން ބޭހެއް ހޯދުން ބުއްދިވެރި ކަމަށެވެ. -- ބީބީސީ\nމި ބޭސް ނުކާ މީހަކު ދުނިޔެއިން ހޯދަން ވަރަށް އުދަގޫވާނެ.\nހަމަ ތިގޮތަށް ފަންގިސައިޑް (ރިހާކުރުބޭސް) ހުއްޓުވާނެކަމަށް އުއްމީދުކުރަން. މަށަށް އެނގިގެން3މީހަކު ފުއްޕާމޭ ހަލާކުވެ، މަރުވެއްޖެ.\nރާއްޖޭގެ ރައްޔިތުންނަށް މީގެން ކޮށްފައިވަނީ ކިހާ ގެއްލުމެއްތޯ ބަލަންޖެހޭ..ކޮންމެ ބޭހަކާއެކު އަދި ގޭސްވެގެން ދިޔަސް ދިގުމުއްދަކަށް ބޭސްސިޓީގައި ލިޔެފަހުރޭ..


Bollywood: Boney Kapoor ge enme fevaritu dhariakee khushee! - 247.mv\n04:30 PM, Thursday 02, April 2020\nބޯނީ ކަޕޫރުގެ އެންމެ ފެވަރިޓު ދަރިއަކީ ޚުޝީ!\nކ- ޚުޝީ ކަޕޫރު، އަރުޖުން ކަޕޫރު، ޖާންވީ ކަޕޫރު، ބަނީ ކަޕޫރު އަދި އަންޝޫލާ ކަޕޫރު --- ފޮޓޯ: ޕިންކުވިލާ\nFazly 07:48 AM, Thursday 13, September 2018\nއިންސްޓަގްރާމްގެ "އާސްކު މީ" ފީޗާ ބޭނުންކޮށްގެން ފޭނުންގެ ސުވާލުތަކަށް ޖަވާބުދިނުން މިހާރު ބޮލީވުޑް ތަރިންގެ މެދުގައި އާއްމު ކަމަކަށް ވެއްޖެއެވެ.\nޝާހުރުކު ޚާނާއި ސޯނަމް ކަޕޫރު އަދި އަރުޖުން ކަޕޫރުވެސް މި ވަނީ އިންސްޓަގުރާމުން އަލަށް ތައާރަފުކުރި އެ ފީޗާގެ ބޭނުން ހިފާފައެވެ. ހަމައެހެންމެ އަރުޖުން ކަޕޫރުގެ ކޮއްކޮ އަންޝޫލާ ކަޕޫރުވެސް ދާދިފަހުން ވަނީ "އާސްކު މީ" ފީޗާ މެދުވެރިކޮށް ފޭނުންގެ ސުވާލުތަކަށް ޖަވާބުދީފައެވެ.\nއެގޮތުން އަރުޖުންގެ ކޮއްކޮ އަދި ބޯނީ ކަޕޫރުގެ ދޮށީ އަންހެން ދަރިފުޅު އަންޝޫލާ އަށްވެސް ފޭނުން ވަނީ ގިނަ ސުވާލުތަކެއް ކުރިމަތި ކޮށްފައެވެ. އެގޮތުން އެ ހަތަރު ބެއިންގެ ތެރެއިން ބައްޕަ ބޯނީ ކަޕޫރުގެ އެންމެ ފެވަރިޓު ދަރިއަކީ ކާކުތޯ ސުވާލު ކުރުމުން އަންޝޫލާ ބުނީ، ބައްޕަގެ އެންމެ ފެވަރިޓަކީ ޚުޝީ ކަމަށެވެ.\n" ޚުޝީ.... ސިއްރު ފަޅާއަރައިފި.. އަސްލު ތެދަށް ބުނަންޏާ ބައްޕަ އަހަރުމެން ހަތަރު މީހުން ދެކެވެސް އެއްވަރަކަށް ލޯބިވޭ،" ފޭނަކު ކުރި ސުވާލަކަށް ޖަވާބުދެމުން ޚުޝީ ބުންޏެވެ.\nހަމައެހެންމެ ބޭބެ އަރުޖުން އާއި ކޮއްކޮ ޖާންވީ އަދި ޚުޝީގެ ކިބައިން ފެންނަ ކަމުދާ އެއް ކަމަކީ ކޮބައިތޯ ސުވާލު ކުރުމުން އަންޝޫލާ ބުނީ، "އެމީހުންގެ ހިތް، އެމީހުންގެ ކުޅަދާނަކަން، ހިތާމައިގެ ވަގުތުތަކުގައިވެސް ދައްކާ ހިއްވަރު....،" އަންޝޫލާ ބުންޏެވެ.\nއަރުޖުން ކަޕޫރާއި އަންޝޫލާ ކަޕޫރަކީ ބޯނީ ކަޕޫރުގެ ފުރަތަމަ ކައިވެންޏަށް ލިބިފައިވާ ދެ ދަރިންނެވެ. އަދި ޖާންވީ ކަޕޫރާއި ޚުޝީ ކަޕޫރަކީ، މިދިޔަ ފެބްރުއަރީ މަސްތެރޭގައި މަރުވި ބޮލީވުޑްގެ ކުރީގެ ތަރި ސްރީދޭވީ އިނދެގެން ލިބުނު ދެ ދަރިންނެވެ.\nބޮލީވުޑް މުނިފޫހިފިލުވުން ސްރީދޭވީ


Wuhan virus fethurun baaru speed gai | Mihaaru\nވެލާނާ އިންޓަނޭޝަނަލް އެއާޕޯޓުގައި ޓޫރިސްޓުންތަކެއް އިއްޔެ މާސްކް އަޅައިގެން: މިހާރު ހަލުވިކަމާ އެކު ފެތުރެމުންދާ ކޮރޯނާވައިރަސް އަށް ރާއްޖެ އިން ވަނީ ފިޔަވަޅު އަޅައި ތައްޔާރުވެފައި ކަމަށް އެޗްޕީއޭ އިން ބުނޭ.---ފޮޓޯ: ހުސައިން ވަހީދު/މިހާރު\n26 ޖެނުއަރީ 2020 - 08:47 26 comments\nޗައިނާގެ މެދުތެރޭ ހުބޭ ޕްރޮވިންސްގެ ވެރިރަށް ވޫހާން އިން މިދިޔަ ޑިސެމްބަރު މަހު ފެނުނު ނޮވެލް ކޮރޯނާ ވައިރަސް ނުވަަތަ "ވުހާން ވައިރަސް"ގެ ސަބަބުން މިހާތަނަށް 40 އަށް ވުރެ ގިނަ މީހުން މަރުވެއްޖެ އެވެ. 1،700 އަށް ވުރެ ގިނަ މީހުންގެ ގައިން އެ ވައިރަސް ވަނީ ފެނިފަ އެވެ. ޗައިނާ އިން ބޭރުން އެތައް ގައުމަަކުން، ރޯގާ ޖެހިފައިވާ މީހުން ވެސް ފެންނަލެއް މިހާރު ވަނީ ގިނަވާން ފަށައިފަ އެވެ.\nމިއީ ޗައިނާގެ އާ އަހަރާ ދިމާކޮށް ގިނަ އަދަދެއްގެ މީހުން އެ ގައުމުގެ އެތެރޭގައި ދަތުރުކުރާ ދުވަސް ވަރަކަށް ވާތީ ވައިރަސް ފެތުރުން މިހާރަށް ވުރެ ވެސް ހަލުވި ވުމުގެ ބިރު އެބަ އޮތެވެ. އެކަމަކު ޗައިނާއިން ވަނީ ކޮރޯނާވައިރަސް ފެނުނު 10 އަށް ވުރެ ގިނަ ސިޓީ ބަންދުކޮށްފަ އެވެ. އެގޮތުން ގާތްގަނޑަކަށް 56 މިލިޔަން މީހުން މިހާރު ތިބީ އެ ސިޓީތަކުގައި ކަރަންޓީނު ކުރެވިފަ އެވެ.\nގިނަ ގައުމުތަކުން އަންނަނީ ގިނަ ފިޔަވަޅުތަކެއް އަޅަމުންނެވެ. އެކަމަކު ވައިރަސް އަދިވެސް ފެތުރެމުން ދަނީ ވަރަށް ހަލުވިކޮށެވެ. ޗައިނާގެ އިތުރުން އެމެރިކާ އާއި ޔޫރަޕްގެ ބައެއް ގައުމުތަކާއި އޭޝިއާގެ ގިނަ ގައުމުތަކަކަށް ވައިރަސް ފޯރައިފި އެވެ.\nޗައިނާގެ ގިނަ އަދަދެއްގެ ޓޫރިސްޓުން ޒިޔާރަަތްކުރާ ރާއްޖެއިން އެ ރޯދާއަށް ޝައްކުވާ މީހަކު ވެސް އަދި ނުފެނެ އެވެ.\nޕޯޓްތަކުގައި ނޮވެލް ކޮރޯނާވައިރަސްއަށް ސްކުރީން ކުރެވެމުންދޭ. މިހާތަނަށް ރާއްޖެއިން ޝައްކުވާ މީހަކު ފެނިފައިނުވޭ@MoHmv\n— HPA Maldives (@HPA_MV) January 25, 2020\nވައިރަސް ފެތުރެނީ ކިހާ ބާރަކަށް؟\nކޮރޯނާ ވައިރަހާއެކު،ރައްކާތެރިވުމުގެ ފިޔަވަޅަކަށް މާސްކް\nވޫހާން ވައިރަސްގެ ވާހަކައަށް ދުނިޔޭގެ ސަމާލުކަން ލިބުނު ފުރަތަމަ ދުވަސްވަރު، ރޯގާ ފެތުރެމުން އައީ އެހާ ބާރަކަށް ނޫނެވެ. އެކަމަކު ޗައިނާއަކީ މައުލޫމާތު ސިއްރުކުރުމުގައި އަރާހުރި ގައުމަކަށް ވުމުން، ރޯގާ ޖެހިގެން މަރުވީ އަދި ޖެހުނީ ކިތައް މީހުންނަށް ކަމާ މެދު ޝައްކެވެ. އެންމެ ފުރަތަމަ ބެލެވުނީ އެއީ ޖަނަވާރާ ދޯޅު ބަޔަކަށް ޖެހުނު ރޯގާއެއް ކަމަށެވެ. އެކަކު ގައިން އަނެކަކު ގަޔަށް ފެތުރޭ ވައިރަހެއްކަން ކަށަވަރުވީ އެއަށް ވުރެ ފަހުންނެވެ. ސައިންސްވެރިން ބުނާ ގޮތުގައި ވައިރަސް އަރާ ކޮންމެ މީހެއްގެ ފަރާތުން އިތުރު ދެ މީހުން ނުވަތަ ތިން މީހަކަށް އޭގެ އަސަރު ފޯރާތީ، ރޯގާ ފެތުރުން އަދި އޮތީ ކުރިއަށެވެ.\nއިނގިރޭސިވިލާތުގެ އިމްޕީރިއަލް ކޮލެޖް ލަންޑަން އަދި ޔުނިވާސިޓީ އޮފް ލެސްޓާގެ ސައިންސްވެރިން ވިދާޅުވާ ގޮތުގައި ކޮރޯނާ ވައިރަސް ފެތުރުން ހުއްޓުވުމަށް ޓަކައި، ވައިރަސް މިހާރު އަރާފައިވާ މީހުންގެ ފަރާތުން އެހެން މީހަކަށް އަސަރު ކުރަން މެދުވެރިވާ ހާލަތްތަކުގެ ތެރެއިން 60 ޕަސެންޓް ހާލަތު ނައްތާލަން ޖެހެ އެވެ.\nރާއްޖެއަކީ ދުނިޔޭގެ ގިނަ ގައުމުތަކަކުން ގިނަ އަދަދެއްގެ ޓޫރިސްޓުން އަންނަ ތަނަކަށް ވާ އިރު މިއީ ކަންބޮޑުވުން އޮތް ކަމެކެވެ. މިހާ ހަލުވިކޮށް ރޯގާ ފެތުރޭ ނަމަ ރާއްޖެއަށް ވެސް އެ ރޯގާ އައުމުގެ ފުރުސަތު އެބަަ އޮތެވެ. މިނިސްޓްރީ އޮފް ހެލްތާއި ހެލްތު ޕްރޮޓެކްޝަން އެޖެންސީ (އެޗުޕީއޭ) އިން އަންނަނީ ދުރާލާ ފިޔަވަޅުތައް އަޅަމުންނެވެ.\nވޫހާން ވައިރަސްގެ އަލާމާތްތައް\nވޫހާން ވައިރަސްގެ ސަބަބުން ހުން އައުމުގެ އިތުރުން، ނޭވާލާ ނިޒާމުގެ މައްސަލަތައް ފެނެ އެވެ. ޑަބްލިއުއެޗްއޯއިން ބުނާ ގޮތުގައި އެ އަލާމާތްތަކަކަކީ:\n- ނޭވާލާން އުނދަގޫވުން\n- ބޭރަށް ހިންގުން\n- ކިޑްނީ ފެއިލްވުން\nމި ހާލަތުން އަރައިގަނެވޭނެ\nރާއްޖެއަށް އަންނަ މީހުން ސްކްރީން ކުރުމުގެ މަސައްކަތް ރާއްޖެ އަށް މީހުން އެތެރެވާ އެއާޕޯޓްތަކާއި ބަނދަރުތަކުގައި މިހާރު ވަނީ ފަށައިފަ އެެވެ. މީހުން ސްކްރީން ކުރުމަަށް ވެލާނާ އިންޓަނޭޝަނަލް އެއާޕޯޓްގައި ބޭނުންކުރަމުން އަންނަނީ މީހުންގެ ޓެމްޕަރޭޗަރު ދެނެގަންނަ، ތާމަލް ކެމެރާ އެވެ.\nރާއްޖެ އަށް އެންމެ ގިނައިން މީހުން އެތެރެވާ ވީއައިއޭގައި މިހާރު ވަނީ މީހުން އެކަހެރިކޮށް ބޭތިއްބޭނެ އިންތިޒާމްތައް ވެސް ހަމަޖައްސައިފަ އެވެ.\nއެޗްޕީއޭއިން ކުރިން ބުނީ ވީއައިއޭއިން ރާއްޖެ އަށް އެތެރެވާ މީހުން ސްކްރީން ކުރުމުގައި ވަކި ގައުމަކަށް ނުބަލާނެ ކަމަށެވެ. އެގޮތުން މީހަކު ހުން އައިސްފައި ހުރިކަން އެނގިއްޖެ ނަމަ އެމީހަކު ދަތުރުކޮށްފައިވާ ގޮތް ބަލައި، ފާއިތުވި 14 ދުވަހުގެ ތެރޭގައި ޗައިނާ އަށް ދަތުރުކޮށްފައިވާކަން ނުވަތަ ނޫންކަން ދެނެގަންނާނެ އެވެ.\nCoronavirahuge meehaku Raajjeakun adhi nufeney: Health\nކޮރޯނާވައިރަހަށް ޝައްކުވާ މީހަކު ރާއްޖެ އިން އަދިއެއް ނުފެނޭ: އެޗްޕީއޭ\nއާ ވައިރަސް އަށް މީހުން ސްކްރީން ކުރުމުގައި ބަލާނެ ކަންތައްތަކެއް ދުނިޔޭގެ ސިއްހަތު ޖަމިއްޔާ ޑަބްްލިއުއެޗްއޯ އިން ވަނީ ކަނޑައަޅައިފަ އެވެ.\nދުނިޔޭގެ ސިއްހީ ކުއްލި ހާލަތެއްގެ ގޮތުގައި ވޫހާން ރޯގާ އަދި ކަނޑައެއްނާޅަ އެވެ. ޑަބްލިޔުއެޗުއޯ އިން ބުނާ ގޮތުގައި އެ ހާލަތު އިއުލާންނުކުރަނީ ޗައިނާ އިން ބޭރުގައި ވައިރަސް ފެތުރޭ ހަލުވި މިން އަދި އެހާ ބާރު ނުވުމުންނެވެ. ޗައިނާގެ އެކި ސަރަހައްދުތައް ކަރަންޓީނު ކޮށްގެން ރޯގާ މައިތިރުކުރެވިދާނެ ކަމަށް، ޑަބްލިޔުއެޗުއޯ އިން ގަބޫލުކުރެ އެވެ.\nނޮވެލް ކޮރޯނާވައިރެސް އިން ރައްކާތެރިވުމަށް ފޭސްްކް މާސްކް 😷އަޅަން ޖެހޭތަ؟\nއަދި ޗައިނާއަށް ދަތުރުކޮށްފައިވާ، ބަލީގެ އަލާމަތް ފެންނަންހުރި 😰މީހަކާ ދިމާވެއްޖެނަމަ ހަދާނީ ކިހިނެއް؟@MoHmv pic.twitter.com/0XnvnwHxBM\nކޮރޯނާވައިރަސް އިން ރައްކާތެރިވުމުގެ ފިޔަވަޅުތައް\nޗައިނާގެ ރައީސް ޝީ ޖިންޕިން އިއްޔެ ވިދާޅުވީ މިއީ "ޗައިނާއަށް އަރައިގަނެވޭނެ ހާލަތެއް" ކަމަށެވެ. ނަމަވެސް ރޯގާ ފެތުރުން އަދި ދަނީ ބާރަށް ކަމަށް އޭނާ ގަބޫލުކުރައްވަ އެވެ.\nއެޗްޕީއޭ އިން ބުނީ ވޫހާން ވައިރަސް ޖެހިގެން ފެންނަ އާންމު އަލާމާތްތައް ތަޖުރިބާ ކުރެވޭ ނަމަ އަދި މި ފަހުން ޗައިނާއަށް ދަތުރުކޮށްފައި ވާ ނަމަ އެޗްޕީއޭގެ ހޮޓްލައިނަށް ގުޅައި، އެހީތެރިކަން ހޯދުމަށެވެ. ހޮޓްލައިން އަކީ 7377004 އެވެ.\nއިތުރު ލިޔުންތައް ސިއްހަތު ޗައިނާ ރާއްޖެ-ޗައިނާ ބަލިތައް ހެލްތު ޕްރޮޓެކްޝަން އެޖެންސީ\nކޮރޯނާވައިރަހަށް ޝައްކުވާ މީހަކު އަދި ނުފެނޭ: އެޗްޕީއޭ


Turkey in IS aa dhekolhah vaige hamala dheyn fashaifi\nތުރުކީން އައިއެސްއާ ދެކޮޅަށް ވައިގެ ހަމަލާ ފަށައިފި\nމިއީ އައި އެސް އާއި ދެކޮޅަށް ތުރުކީއާއި އެމެރިކާ ގުޅިގެން އުފައްދާފައިވާ ކޯލިޝަންގެ ދަށުން ޖެޓުތައް ބޭނުންކޮށްގެން ދޭން ފެށި ހަމަލާތަކެކެވެ. އެމެރިކާއިން ވަނީ މިމަހު ކުރީކޮޅު ތުރުކީގެ އެހީއާއެކު އައި އެސް އަށް ޑްރޯން ހަމަލާތަކެއް ވެސް ދީފަ އެވެ.\n"އިސްލާމިކް ސްޓޭޓާއި ދެކޮޅަށް ހަނގުރާމަ ކުރުމަކީ ތުރުކީން ވަރަށް ބޮޑު އިސްކަމެއް ދޭ ކަމެއް" މި ހަމަލާތައް ފެށުމުގެ ގޮތުން ތުރުކީގެ ފޮރިން މިނިސްޓްރީން އިއްޔެ ނެރުނު ބަޔާނެއްގައި ބުނެފައި ވެއެވެ.\nއައި އެސް އާއި ދެކޮޅަށް ކުރާ ހަނގުރާމައިގައި ތުރުކީގެ ބައިވެރިވުން އިތުރުކޮއްފައި މިވަނީ މިދިޔަ މަހު ތުރުކީގެ ޓައުނެއް ކަމައްވާ ސުރުޗް ގައި ދިން ބޮމުގެ ހަމަލާއެއްގައި 32 މީހުން މަރުވި ހާދިސާއާއި އެކުއެވެ. މިއީ އައި އެސް ގެ ހަމަލާއެއް ކަމަށް ތުރުކީން ބުނެއެވެ.\nތުރުކީން ވައިގެ ހަމަލާތަށް ފަށާފައި މިވަނީ އައި އެސް އިން އެގައުމުގެ ބޯޑަރާ ކައިރިން ސީރިޔާގެ ފަސް އަވަށެއް އެމީހުންގެ ބާރުގެ ދަށަށް ގެނެސް، ތުރުކީ ބޯޑަރާ 12 ވަރަކަށް މޭލު ކައިރިއަށް ޖެހިފައި ވަނިކޮށެވެ.\nއައި އެސް އިން މިހާރުވެސް ތުރުކީ ބޯޑަރު ހުރަސްކޮށް ހަނގުރާމަ ވެރިންނާއި ސާމާނު އެތެރެކުރަމުން ދެއެވެ. އެހެން ކަމުން އެ ޖަމާއަތް ތުރުކީގެ ބޯޑަރު ކައިރިން ފައްސާލުމަކީ އެގައުމުގެ ސަލާމަތަށާއި އައި އެސް ގެ ބާރު އެ ސަރަހައްދުގައި ކުޑަކުރުމަށް ތުރުކީއަށް މުހިންމު ކަމެކެވެ.\nއެއްމާބާނޑު ދެ ކުދިންނަށް "ކޮވިޑް" އަދި "ކޮރޯނާ"\nސްޕެއިންގައި މަރުވާ އަދަދު ދަށަށް ދާން ފަށައިފި\nމަރުވި މީހުންގެ ހަނދާނުގައި މުޅި ޗައިނާއަށް ހިމޭންކަން\nމާލޭގައި އުޅެނީ މެންބަރުން ކުލި ދައްކައިދީގެނެއް ނޫން: ތޯރިގް


China: Patientun hospital in geyah, doctarunves emme fahun geyah | ThePress\nޗައިނާ: ޕޭޝަންޓުން ހޮސްޕިޓަލުން ބޭރަށް، ޑޮކްޓަރުންވެސް އެންމެ ފަހުން ގެއަށް!\n01 April 2020, 13:37\nމުޅި ދުނިޔެ ކުޑަކަކޫ މައްޗަށް ތިރިކޮށްލި ކޮރޯނާވައިރަސް ޑިޒީޒް (ކޮވިޑް-19)ގެ ކޭސްތައް ފުރަތަމަ ފެންނަން ފެށި ޗައިނާއިން މިހާރު ފެންނަނީ ތަފާތު މަންޒަރުތަކެކެވެ. ސޯޝަލް މީޑިއާ ފީޑުގެ އެއްކޮޅުން އަނެއް ކޮޅަށް ބަލާލި ކަމުގައި ވީ ނަމަވެސް ޗައިނާއިން ފެންނަނީ، މި ބައްޔަށް ފަރުވާ ހޯދާ، ޝިފާ ލިބިގެން ހޮސްޕިޓަލުތަކުން ދޫކޮށްލާފައިވާ ޕޭޝަންޓުން ހިނިތުންވުމަކާއެކު ހޮސްޕިޓަލުތަކުން ނިކުމެގެންދާ މަންޒަރެވެ.\nޗައިނާގެ ނޭޝަނަލް ހެލްތް ކޮމިޝަނުން ބުނާ ގޮތުގައި ޗައިނާގެ ހޮސްޕިޓަލުތަކުން ކޮވިޑް-19އަށް ފަރުވާ ހޯދައިގެން ރަނގަޅުވި މީހުންގެ އަދަދު މިހާރު ވަނީ 76238 އަށް އަރާފައެވެ. ޗައިނާގެ ރަސްމީ ޚަބަރު ފަތުރާ ޝީންހުއާއިން ރިޕޯޓްކުރާ ގޮތުގައި، އިއްޔެ އެކަނިވެސް 186 މީހަކު ވަނީ ހޮސްޕިޓަލުތަކުން ދޫކޮށްލާފައެވެ.\nއުފާވެރި މޫނުތަކަކީ ހަމައެކަނި ފަރުވާ ހޯދައިގެން ރަނގަޅުވި މީހުންނެއް ނޫނެވެ. އެމީހުންނަށް ފަރުވާ ދިނުމުގައި އެތައް ދުވަހެއް ވަންދެން ގުރުބާންވަމުންދިޔަ ސިއްހީ ހިދުމަތްތެރިންނާ ތަޖުރިބާކާރުންވެސް މިހާރު ދަނީ ހޮސްޕިޓަލުތައް ދޫކޮށް، އަމިއްލަ ގެއަށް ދިއުމަށް ދަތުރުކުރަމުންނެވެ.\nކޮވިޑް-19އާ ގުޅިގެން ޗައިނާގައި ސިއްހީ ހިދުމަތްދިނުމަށް ވަގުތީ ގޮތުން ބޭނުންކުރަމުންދިޔަ ސަރަހައްދެއް ރޫޅާލަނީ/ފޮޓޯ: ޝީންހުއާ ނިއުސް\nކޮވިޑް-19ގެ ފުން އަނދަވަޅު ނުވަތަ އެޕިސެންޓާގެ ގޮތުގައި ސިފަކުރަމުން އަންނަ ހޫބޭ ޕްރޮވިންސްގައި ޚިދުމަތް ކުރުމަށް އެގައުމުގެ އެކި ހިސާބުތަކުން ޖަނަވަރީ މަހު ދަތުރުކުރި ސިއްހީ ހިދުމަތްތެރިންވެސް މިހާރު ވަނީ އެމީހުންގެ އުފަން ވަޒަނަށް ބަދަލުވާން ފަށާފައެވެ. މި އެންމެނަކީވެސް ކަރަންޓީނުގެ މުއްދަތު ހަމަކުރުމަށްފަހު އަމިއްލަ ވަޒަނަށް ދަތުރުކުރަމުންދާ ޚިދުމަތްތެރިންނެވެ.\nޗައިނާގެ އަދުގެ ހާލަތަށް ބަލާއިރު އެގައުމުގައި މިވަގުތު ކޮވިޑް-19ގެ އެކްޓިވް ކޭސް ގޮތުގައި ރެކޯޑްކޮށްފައިވަނީ އެންމެ 2004 ކޭހެވެ. އެގައުމުން ޖުމުލަ 81554 މީހަކަށް ބަލިޖެހުނުއިރު، 76238 މީހަކު ވަނީ ފަރުވާ ހޯދައިގެން ރަނގަޅުވެފައެވެ.\nކޮވިޑް-19 ލައިފްސްޓައިލް ސިއްހަތު ޗައިނާ


Accident Gai Fai Burikollan Jehunu Anehn Meehaa Chaskohlaane Kamuge Inzaaru Meehaku Dheefi - Vaguthu\nއެކްސިޑެންޓްވެ ފައި ބުރިކޮށްލަން ޖެހުނު އަންހެން މީހާ ޗަސްކޮށްލާނެ ކަމުގެ އިންޒާރު މީހަކު ދީފި\n1 މަސް ކުރިން ( ނޮވެމްބަރު 19, 2021 )\nހާދިސާގެ ސީސީޓީވީގެ ފުޓޭޖް ސްކްރީންޝޮޓެއް\nމާލޭގައި ހިނގި ނުރައްކާތެރި އެކްސިޑެންޓްގައި ފައި ބުރިކޮށްލަން ޖެހުނު އަންހެން މީހާ ޗަސްކޮށްލާނެ ކަމަށް ބުނެ މީހަކު ފޭސްބުކްގައި ކޮމެންޓެއް ކޮށްފިއެވެ.\nއާޒިމް ނޫހް ނަމަކަށް ކިޔާ މީހަކު ފޭސްބުކްގައި ކޮމެންޓް ކުރީ އެކްސިޑެންޓްގައި އަންހެން މީހާގެ ފައި ބުރިކޮށްލަން ޖެހުނު ޚަބަރު ނޫހެއްގެ ފޭސްބުކް ޕޭޖްގައި ޖެހުމުން އެޕޯސްޓަށެވެ.\nއާޒިމް ނޫހުގެ ކޮމެންޓްގައި ބުނެފައި ވަނީ މަގު ނުބަލާ ހުރަސް ކުރަނީ "ގރ****" ކަމަށެވެ. އަންހެން މީހާ ވައްކަޅިން ވެސް ޕިކަޕަށް ބަލައި ނުލާ ކަމަށާއި "މަ ނަމަ އަދި ފަހަތައް ޖަހާފައި ރަނގަޅަށް ޖައްސައި ޗަސް ކޮށްފައި ބާއްވާނީ." ކަމަށް އޭނާގެ ކޮމެންޓްގައި ބުނެފައި ވެއެވެ.\nއަންހެން މީހާ މަގަށް ނުބަލާ ކަމަށް އާޒިމް ބުނި ނަމަވެސް އެކްސިޑެންޓް ހިނގީ އަންހެން މީހާ މަގުގެ އެއްފަރާތުގައި ހުއްޓާ ޕިކަޕުން ޖެހިގެންކަން އެކްސިޑެންޓް ހިނގި ވަގުތު ރެކޯޑް ކުރެވިފައިވާ ސީސީޓީވީ ފުޓޭޖުން އެނގެއެވެ.\nފޭސްބުކްގައި ކޮމެންޓް ކުރި އާޒިމް ނޫހް އާއި އޭނާ ކުރި ކޮމެންޓް\nރާއްޖޭގެ ޓެރަރިޒަމް މަނާ ކުރުމުގެ ގާނޫނު ބުނާ ގޮތުން މީހަކަށް އަނިޔާވެރިވުމުގެ ގޮތުން އޭނާގެ ފުރާނައަށް ނުވަތަ ހަށިގަނޑަށް ނުވަތަ ހިއްސަކަށް ގެއްލުން ދިނުމަކީ ޓެރަރިޒަމްގެ އަމަލެކެވެ. އެފަދަ އަމަލެއް ކުރާނެ ކަމުގެ އިންޒާރު ދިނުމަކީ ވެސް ގާނޫނު ބުނާ ގޮތުން ކުށެކެވެ.\nޓެރަރިޒަމް މަނާ ކުރުމުގެ ގާނޫނުގައި ބުނަނީ ޓެރަރިޒަމްގެ ޢަމަލެއް ހިންގާނެކަމުގެ އިންޒާރުދިނުމަކީ ނުވަތަ ޓެރަރިޒަމްގެ ޢަމަލެއް ހިންގަފާނެކަމުގެ ބިރުދެއްކުމަކީ ކުށެއް ކަމަށެވެ. މި މާއްދާގައި "އިންޒާރުދިނުން" ގެ މާނައިގައި މުއާޞަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ޛަރީޢާއެއް މެދުވެރިކޮށް، ލިޔުމުން ނުވަތަ އަނގަބަހުން ދެވޭ އިންޒާރު ހިމެނޭނެ ކަމަށް ވެސް ގާނޫނު ބުނެއެވެ.\nޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުމަކީ ގާނޫނު ބުނާ ގޮތުން 12 އަހަރާއި 15 އަހަރާއި ދެމެދުގެ ޖަލު ހުކުމެއް އިއްވޭނެ ކުށެކެވެ.\nދުނިޔޭގެ އެހެން ގައުމުތަކުގައި ވެހިކަލަކުން މީހަކުގެ ގައިގަ ގަސްދުގައި ޖައްސައި އަނިޔާ ކުރުން ބަލަނީ ޓެރަރިޒަމްގެ ކުށެއްގެ ގޮތުގައެވެ. އަދި އެފަދަ ކަމެއް ކުރާނެ ކަމުގެ އިންޒާރު ދިނުން ވެސް ބަލަނީ ޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ކަމަށެވެ.\nނަމަވެސް އެކްސިޑެންޓްގައި އަނިޔާވި އަންހެން މީހާ އަށް އިންޒާރު ދިން މީހާގެ މައްސަލަ ފުލުހުން ބަލަމުންދާ ކަމެއް ނުވަތަ ނޫންކަމެއް އަދި ކަށަވަރެއް ނުވެއެވެ.\nމުލިއާގެ ފާރުގައި ޖެހުނު ސައިކަލެއްގައި ބަނގުރާ ފުޅިތަކެއް!\nހުޅުމާލޭގައި ނުރައްކާތެރި އެކްސިޑެންޓެއް ހިނގައިފި\nނޮވެމްބަރު 19, 2021 00:10\nވާންޗޯ ގޮލާ ގޮޅިއަކަށް ފެތުނީދޯ... ބޭކާރު އަނގަ ނުތަޅާ އުޅެވޫތޯބަލާބަލަ..\nނޮވެމްބަރު 19, 2021 00:25\nދެން މިކަހަލަ ޚަބަރަކަށްނުވާ ކަހަލަ ހަބަރެއް ނުޖަހަބަލަ. ޒިންމާ ނަންގަވަންޖެހޭ ފަރާތްތަކުން އަވަހަށް ޒިންމާ ނަންގަވާ!\nނޮވެމްބަރު 19, 2021 10:57\nނޫހުގައި ޖަހަންވީ ޚަބަރު އެނގޭނީ ނޫސ ހިންގާ މީހުންނަށް. މަނިކުފާނުމެން ތިބޭ އަނގަތަޅަން.\nނޮވެމްބަރު 19, 2021 00:27\nއާޒިމް ނޫހު އާ ދޭތެރޭގަ އެންމެ ހަރުކަށި ފިޔަވަޅު އަޅަން ގޮވާލަން..ކޮބާ ބާ އެއްކަލަ އަޑު ގަދަ ޕޮލިޓިށަނުން!ނެތް ތަ ބަހެއް ބުނެލާނެ ބޭފުޅެއް...🙄🙄\nނޮވެމްބަރު 19, 2021 00:46\nނިކަމެތިންނަށް ލިބޭ އަނިޔާއަށް އިންސާފު ނުލިބޭހާ ދުވަހަކު އެތަނެއްގައި އަމާންކަން ޤައިމެއްނުވާނެ. ކޮބައިތަ އަހަރެމެންގެ ކައްޒާބު އިމްރާން.\nނޮވެމްބަރު 19, 2021 00:53\nމިކަހަލަ ހަބަރު ގިނަގިނައިން ގެނެސް ދޭތި. މިފާޑުގެ މީހުން ފަލީހަތް ކޮއްފަ ބަހައްޓަން ވާނީ. ހަމަ ވަރަށް ރަނގަޅު ހަބަރެއް މިއީ.\nނޮވެމްބަރު 19, 2021 01:38\nފުރަތަމަ ތިމާގެ އަނގަޔާ ސިކުނޑި ސަލާމަތުން ބަހައްޓާފިއްޔާ މާރަނގަޅެއްނު.ކިޔޭ ނުކިޔޭ އަދި ލިޔެވޭ ނުލިޔެވޭ އެއްޗެއްވެސް ހަމަ ނޭނގެނީތަ.އެއަންހެންމީހާގެ ކުއް މީނަޔަށް މިފެނުނީ ކިހިނެއްބާއޭ އަހަރެންގެ ހިތަށް އަރާ.ހަމަ ދެލޮލުން ރަނގަޅަށް ވީޑިއޯ ބަލާފަތަ މީނަ މޮޔަމިގޮވަނީ.އަދި ބުނެފިއެއްނު އެއަންހެންމީހާ ދެލޮލުން ނުބަލާ ވާހަކަ.😡😡😡\nނޮވެމްބަރު 19, 2021 01:41\nޓައިއަޅާފަ ހުރި ބުރާންޗެއް.\nނޮވެމްބަރު 19, 2021 01:49\nތީގަ ނެތް ޓެރެރިޒަމް އަށް ފެތޭނެ ގޮތެއް ވަގުތު.އެމް.ވީ ގާނޫނު އަދި މުރާޖާ ކޮށްލުން ރަނގަޅު މީހެއްގެ އަބުރު ދުއްވާލުމުގެ ކުރިން...... ވރށ ސލމ\nނޮވެމްބަރު 19, 2021 01:56\nފުލުހުން މި މައްސަލަބަލަން ޖެހޭ، އެ ނިކަމެތި އަންހެން މީހާއާ އަށް އަވަސް ސިފާއެއް ދެއްވާ، ކުރިއައް އޮތްތާންގަ އުޅެންޖެހޭ ހާލައް ކެއްތެރިކަން ދެއްވުމައް އެދި ދުއާ ކުރަން.\nނޮވެމްބަރު 19, 2021 01:58\nއޭނަގެ މަންމަ އަށް އެހެންވެގެން، ފައި ބުރިކޮއްލަން ޖެހުނީމާ އެހެން މީހެއް އެގޮތައް ކޮމެންޓް ކުރީމާ ތިޔަ އާޒިމައް ކިހިނެއްބާ ފީލްވާނީ.. ހާދަ ނުބައި ނުލަފާ ސޮރެކޭތީ\nނޮވެމްބަރު 19, 2021 01:59\nއާޒިމް އައް އެކަހަލަ ހާލަތެއް މެދުވެރި ނުކުރައްވާށި، އަދި އާޒިމް އަށް ހެޔޮ ވިސއނުން ދެއްވާށި\nނޮވެމްބަރު 19, 2021 02:00\nމަސްތިވެގެން ކުރި ކޮމެންޓަކާ ވައްތަރީ\nނޮވެމްބަރު 19, 2021 02:10\nހަގީގަތުގައިވެސް ބުނަންތަ ވާހަކައެއް މިހާރު ކުދި ޕިކަޕުގައި ގިނައިން އުޅެނީ ދެބައި އުމުރުގެ މީހުން ، ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއެހާ ފަރިތައެއް ނޫން ދުއްވާކައްވެސް ، މަގު ހުސްކޮއް އޮތަސް ގޮސްދާނެ ހަމަ ކިރިޔާ ހިރޭވަރައް ، ވަރައް ސާފް ކޮއް މިބުނަނީ ފަރިތަ މީހުން ، ހުންގާނުގައި ދެއަތުން ހިފައިގެން އިންޗިއަކުން އިންޗިއަކުން އަނބުރާކައް ނުހުންނާނެ ، މީހަމަ ހަގީގަތުގަވެސް ދެތުވާހަކައެއް.\nނޮވެމްބަރު 19, 2021 14:14\nނޮވެމްބަރު 19, 2021 02:12\nގައުމު ހަލާކުވަނީ މިކަހަލަ ސުންޕާމީހުންނާ ހެދި\nއަދި ވަކިން މިއުޅޭ ތުއި ދެއްކޭ އަންހެންކުދިން ، މަގު ހުރަސް ކުރާނީ ހަމަ އެއްވެސް ވަރަކައް ބަލާލުމެއް ނެތި ، އެވެރިންނައް ހީވާ ކަހަލަ ، ނުކެރޭނެޔޭ ޖައްސާކައް މަ އެހާ ރީތިވީމަ.\nނޮވެމްބަރު 19, 2021 04:35\nތިމައްސަލައެއް ނުބަލާނެ އެއީ ވެރިލަންކުރާ ބައިގަނޑުގެ މީހަކަށްވާނީ އިސްލާމްދީނާޚިލާފު ތިޔަކަހަލަ ވާހަކަ ދައްކާނީ އެމްޑީޕީއަށް ނިސްބަތްވާމީހުން އިސްލާދީނުގަ އަނިޔާވެރިކަން ވަނީ ޙަރާމް ކަމެއްގެ ގޮތުގަ ކަނޑައަޅުއްވާފައި\nނޮވެމްބަރު 19, 2021 05:18\nނޮވެމްބަރު 19, 2021 06:08\nހަމަ ނޫން މީހެއްކަން ފޮޓޯއިންވެސް އެނގޭ ،،،،\nނޮވެމްބަރު 19, 2021 06:13\nމީނާ އާ މެދު ފިޔަވަޅު އަޅަންޖެހޭނެ.\nހިތެކޭ މިކިޔާ އެއްޗެއް ނެތީބާ\nނޮވެމްބަރު 19, 2021 07:10\nވަގުތު ކުދިން ތިބޭނީ ވާނުވާގަ، މީހުން ގަޅިޖައްސަން، އޭނަ ބުނީ ތިމަންނަ ނަމަ އެހެންނޭ ހަދާނީ. އެއީ އެކަމުގެ ނުރައްކާ އެހާމަ ކުރީ. އައްޑޫ މީހުންގެ ބަސްމޮށުން އެންމެ ރަނގަޅަށް އެނގޭނިީ ވެސް ވަގުތޭމެންނަށް. އަސްލު ޕިކަޕުގެ އަޑާއި އަލިން އެނގޭނެ ޕިކަޕު ކައިރި ވެއްޖެކަން. ދައްތަ ބަލާލިނަމަ ދައްތަ އަށް މަޑު ކޮށްލެވޭނެ. ދައްތަ މަޑުކޮށްލި ނަމަ ފިކަޕްގައި އަޅައި ނުގަނެ ސަލާމަތް ވީސް.\nނޮވެމްބަރު 20, 2021 00:14\nކަލެއަށް ލިޔަން ކިޔަން އެނގުނުކަން ނަސީބު\nނޮވެމްބަރު 24, 2021 13:52\nވާއު.... ވިސްނުންތޫނު ކުއްޖެއް... ހާދަ މޮޅޭ ދޯ..\nނޮވެމްބަރު 19, 2021 07:18\nތި މައްސަލަ ބަލަންޖެހޭ. ޢަންނި އަށް އިންޒާރު ދިން މީހާ ފަދައިން.r\nނޮވެމްބަރު 19, 2021 07:47\nތިއަށްވުރެ މާބިރުވެރި އިންޒާރުދީ މީހުންގެ ފުރާނައާއި ހަށިގަނޑަށް ގެއްލުންދޭނެ ކަމަށް ބުނާ މީހެއް އަދި އޭނަ މީހުންގެ ގެދޮރަށްވަދެ އިންޒާރުދޭ އޭނައަކީ މާރިއާގެ ތިމާގެ އަންހެނަކާ އިނދެގެންއުޅޭ އެމްއެންޑީއެފް މީހެއް. ކީއްވެ އޭނަގެ މައްސަލަ ނުބަލަނީ. އެއީ ވެސް ޓެރަރިސްޓެއް.\nނޮވެމްބަރު 19, 2021 08:01\nކަލޭގެ ގާތްތިމާގެ މީހަކަށް ނުވަތަ ރައްޓެއްސަކަށް މިފަދަަ ކަމެއް މެދުވެރި ވީނަމަ ކަލޭވެސް އެކަމާ ދެރަވެ ހިތާމަ ކުރާނެ، ކަލޭތީ އިހުސާސްއެއް ވެސް ނެތް ބީތާއެއްތަ؟\nނޮވެމްބަރު 19, 2021 09:50\nސައިކޯ ގޮލައެއް ތީ...އޭނަ ސާލާމަތް ވާނެ....\nނޮވެމްބަރު 19, 2021 08:26\nއެއްބަސް އޭނަ ބަަލާނުލާ ހުރަސް ކުރިކަން އަދި އަލި އެޅުނީމަ ވެސް ބަލާނުލާކަން އެހެންނަމަވެސް އޭނައަށް އެހާލު ސަބްކޮންސިއަސް މައިންޑެއްގަ ހުންނަން ޖެހުނު ސަބަބު ވެސް ހޯދާލުން ބުއްދިވެރި އޭނަ އަކީ މާލޭ މީހެއް ބަހައިގެން ލިބުނު އަލިފާން ފޮއްޓެއްވަރު ތަންކޮޅެއްގަ އޭނަގެ ދަރިންނާއެކު ދިރިއުޅެނީ ފިރިއެއްނެއް އެހީއެއްވާނެ މީހަކުނެއް ފިހާރައެއްގަ ސޭލްގާލްއަކަށް މަސައްކަތް ކޮއްގެން ލިބޭ ކުޑަ ލާރިކޮޅުން ކައިބޮއި ހުރިހާކަމެއް ކުރަންޖެހެނީ...\nނޮވެމްބަރު 20, 2021 12:59\nކަލޭ ހަމަތަ. މީހަކު މަގު ހުރަސް ނުކުރޭ\nނޮވެމްބަރު 19, 2021 08:39\nމީނާގެ ފޮޓޯ ޖަހާ އޭނާއަށް ނުރައްކާ ކުރުން އެއީ މިނޫހަށް ލިބިގެންވާ ހައްގެއްތަ ؟؟؟؟\nނޮވެމްބަރު 19, 2021 10:06\nކޮންމެ ކަމެއް އަންހެންމީހަ ބޮލަށް ކަނޑާލާ އިންސެލްއެއް.\nނޮވެމްބަރު 19, 2021 11:19\nތިކަހަލަ ފަރިތަ މީހުންނާއި ހެދި ގިނަފަހަރު އެކްސިޑެންޓް ހިނގަނީ. މަގުމަތީގައި އެއްޗެހި ދުއްވަން އޮންނާނެ ގަވާއިދެއް. ފަރިތަ މީހާވެސް ފަރިތަ ނޫން މީހާވެސް އަމަލު ކުރަންޖެހޭނީ ގަވައިދާ އެއްގޮތަށް. ކަލޭ ކިތައްމެ ފަރިތައަސް ފުރުޅުކަހާފަ އަށެއް ޢަޅަމުން ދުއްވަގޮތަކަށް ނޫން ގަވައިދު ހަދާފަ އޮތީ. ވ ސަލާމް\nނޮވެމްބަރު 19, 2021 11:47\nމިހާރު އެކަން ވަނީ ހިގާނިމިފަ، މިކަލޭގެ ކޮމެންޓުގައި އެބުނީ އޭނަނަމައޭ، ކުރިޔަށް ކުރާނެ ވާހަކައެއްނޫން، ވީމާ މިކަލޭގެ މަށްޗަށް އެއްވެސް ދައުވާއެއް ނޫފުލޭނެ، މިފަދަ މީހުނަށް މުޖުތަމައުގައި އުޅުމަށް އިތުރު ކައުންސިލިންގް ދޭންފެނޭ.\nނޮވެމްބަރު 19, 2021 12:02\nމީނާޔަށް ހެޔޮވިސްނުން ދެއްވާށި. މިހެއް ހުރިހާލަތެއް ދެނެވޮދިގެން ވާނީ ﷲ.\nނޮވެމްބަރު 19, 2021 13:34\n..ދެންބުނޭ މީނަޔަކީ ޢޯޓިޒަމް ކުއްޖެކޭ..\nނޮވެމްބަރު 19, 2021 13:44\nރަނގަޅައް ވިއްޔާ މިސޮރުވާނެ ރޯޔަލް ބޭފުޅަކައް ނޫނީ ރޯޔަލް ބޭފުޅުންނާ ވަރަށް ގުޅުން އޮންނަ ސޮރަކައް.\nނޮވެމްބަރު 19, 2021 13:57\nޓެރަރިޒަމް އަށް ވަނީ މީހާގެ ސިފަ ވަކި ގޮތަކަށް ހުރުމުންނެވެ. ސިފައިންގެ މީހާ އަށް ދިން ހަމަލަ ވެސް ޓެރަރިޒަމް ގެ ހަމަ ލަ އެއް ކަމަށް ބުނެފަ ނެތެވެ. އެކަމު ވެފަ ހުރި ވަރު އެހެރީ ފެންނާށެވެ.\nނޮވެމްބަރު 19, 2021 15:21\nގަމާރު މީހަކާ ވައްތަރު ފޮޓޯއިންވެސް\nނޮވެމްބަރު 19, 2021 15:48\nމީ ހާދަ ނުބައި ނުލަފާ ރަހުމު ކުޑަ މީހެކޭ. ޢެ އަންހެން މީހާއަކީ މީނަގެ މަންމަ، ނޫނީ އަންހެނުން ނަމަ އެބުނި ގޮތަށް ޗަސްކޮށްލާނަމޭ މީހަކު ބުނަން އެދޭނެބާ؟ އޭނަ ބެލީމާވެސް ޖަހާ ރަހުމު ކުޑަ މީހަކު ވައްތަރު.\nނޮވެމްބަރު 19, 2021 16:17\nޢެހެން އެބުނި މީހަކަށް އިންސާނެއްގެވޭނާ ތަދު އިހޮސާސްވާނީ ހޮދު ތިމާޔަށް ނުވަތަ ތިމާ އެންމެ ލޯބިކުރާ މީހާޔަށް މުސީބާތެއް ކުރިމަތިވެ ކަރުނަ އަންނަންޖެހިއްޖެނަމަ އަނެކާޔަށް ތިމާ އެއްޗެއްބުނާއިރު ލައުހުލް މަހުފޫޘް ގައި ތިމާޔަށް ލިޔުއްވާފައިވާ ގޮތެއް އެގޭބާ\nނޮވެމްބަރު 19, 2021 17:50\nމީނަ ހައްޔަރުކުރުމަށް ގޮވާލަން.ހާދަ ގޮތެއް ފޮތެއްނެތް މީހެކޭ ދޯ.އަންހެންމިހާގެ އެއްވެސް ކުށެއްނެތް.އަވަސް ޝިފާއަކަށް އެދެން.\nނޮވެމްބަރު 19, 2021 19:50\nވައްތަރީ އެއަންހެން މީހާ ގައިގާ ގަސްތުގައި ޕިކަޕްގައި އިން މީހާ ޖައްސާފައިވާ ކަމަށް.. ތަހުޤީގު ކުރަން ޖެހޭ\nނޮވެމްބަރު 19, 2021 22:19\nފުރިހަމައަށް، ބަރާބަރަށް، ޕޮރްމަލްގޭޓް ކުރެވޭނަމަ، ޤާނޫނީ ހޭލުންތެރިކަން މުޖުތަމަޢުގައި އިރުވާނެއެވެ. ޤާނޫނީ ހޭލުންތެރިކަން އިތުރުވާނަމަ، މުޖުތަމަޢުގައި ކުށްކުރުން މަދުވާނެއެވެ. ފަސޭހައިން ކުށްވެރިވާއިރު، ދެވޭ އަދަބު ބޮޑުވާނަމަ، އަދި ޚާއްޞަކޮށް އަދަބު ތަންފީޒު ކުރުމުގެ މަރްޙަލާގައި އިޞްލާހުވުމަށް މަގުދެއްކުން ނުވާނަމަ، މިކަންކަމުން ރަނގަޅު ރިޒަލްޓެއް ޖަމާޢަތަށް ނުލިބޭނެއެވެ.\nނޮވެމްބަރު 20, 2021 00:01\nކަލޯގެ މަންމަ ނުވަތަ އާއިލީ މީހަކުނަމަ ކިހިނެއްބާ ހަދާނީ.އަސްލު މައްސަލައަކީ .މިރާއްޖޭގައި މަގުހުރަސްތަށް ލާފަހުންނަނީ އެއްވެސްކަހަލަ ގަވައިދަކަށް ބެލުމެއްނެތި..ހަތަރަންގޮޅި ނިމޭހިސާބަށް މަގުހުރަސްލީމަ ދުއްވާ މީހުނާއި ހިގާގާމީހުނަށް ވާއުދަގޫ އަދި ނުރައްކާ ވިސްނޭނީ އެފަދަ އިލްމެއްގެ ބޭނުން ކުރާނަމަ ނުވަތަ އެފަދަ ކަންކަމަށް ޒިންމާދާރުވެރިން ތަހުޒީބުވެގެން…\nނޮވެމްބަރު 20, 2021 06:05\nތިކަލޭގެ އަވަހައް ހައިޔަރު ކުރޭ...\nނޮވެމްބަރު 20, 2021 12:37\nމި ހަމަ މަރުގެ އިންޒާރު ދިނުން. މިކަން ފުލުހުން ބަލަންވާނެ\nނޮވެމްބަރު 20, 2021 14:00\nކިތަންމެ ރުޅިއަޔަސް ބުނެގެން ނުވަނެ ވާހަކައެއް ފަހަތު ޖުމްލާގައި އެވަނީ ﷲ ތައާލާ މި ހާދިސާގައި ގެއްލުން ލިބުނު އަންހެނާއަށް ހެޔޮރަހުމަތް މިންވަރު ކޮށްދެއްވާށިއެވެ.\nއެކަމަކު މިކޮމެންޓް ކުރި މީހާ މިހެން އެބުނީ އޭނާގެ ފްރަސްޓްރޭޝަނެއް ބޭރުކޮށްލަން ކަމަށް ބެލެވޭ. އެހެނީ، އާދަޔާ ހިލާފު ބާރު މިނެއްގައި ދުއްވަމުން ނުދިޔަ ޕިކަޕެއްގައި ޖެހި މިހާ ބޮޑު ގެއްލުމެއް ވީއިރު، ވީޑިއޯއަށް ބަލާލާއިރު، މަގު ހުރަސްކުރެވުނީ ގާގްތަގަނޑަކަށް4ފަސް ދިކުންތުގެ ތެރޭގައި. މަގުގެ އެއްކަންމަތިން ޕޭވްމަންޓުން މަގަށް ފައި އެޅިއިރު، ޕިކަޕްގެ އަލިގަނޑު ރީތިކޮށް ފެނޭ މަގުގެ ކަންމައްޗާ އަރާ ހަމަކުރާތަން. ދެންވީ4ވަރަކަށް ސިކުންތު އެހާދިސާ ހިނގާން.\nސުވާލަކީ، އެއްޗެއް އާދޭތޯ ބަލާލެވުނު ނަމަ ކޮންމެވެސް ވަރަކަށް މަޑު ކޮށްލެވޭނެކަން. ނުވަތަ ޕިކަޕަށްވުރެއް ބާރަށް ހުރަސް ކޮށްލެވިދާނެކަން.\nމިއީ، ދިވެހި އަންހެނުންގެ ވަރަށް ބޮޑު އާދައެއް. މަގު ހުރަސް ކުރިއަސް، ކަފިހި ހުރަހުން ހުރަސްކުރިއަށް، ހަމަ ބަލާވެސް ނުލާ އިސްޖަހާލައިގެން ދާކަން. އެހާލަތުގައި ކިތަންމެ މަޑުން އަންނަ އުޅަނދެއްވެސް މެކޭނިކަލް ފޭލިއާއަކުން އައިސް ޖެހިދާނެކަމަކަށް ނުވިސްނާ. މިއީ، ވަރަށް ދެރަކަމެއް. މިކަމަށް އެބެޖެހޭ މުޅި މުޖްތަމަޢޫ ހޭލުންތެރި ކުރުވަން.\nދެން އޮތް ސުވާޅު އޮތީ ޕިކަޕަށް. ޕިކަޕުގެ ބްރޭކް ފެއިލްވިކަން އިނގުމާއެކު ބަރުގޮނު ނާޅާތީވެސް މިކަން މެދުވެރިކަން ސަބަބަކަށް ބެލެވޭ. އެހެނީ ކުޑަކޮންވެސް ބަރުގޮނު އަޅާލެވުނު ނަމަ އަންހެން މީހާއަށް ސަލާމަތްވާން ފުރުޞަތު ލިބިގެންދާނެތީ.\nއާއިލާއަށް ކެތްތެރިކަން ދެއްވާ އައިލާއަށް ލިބުނު މިބޮޑު ގެއްލުމުން އަވަހަށް އަރައިގަތުމަށް މާތް ﷲ މިންވަރު ކޮށްދެއްވާންދޭވެ.\nނޮވެމްބަރު 20, 2021 16:48\nއޭ ވާންޗޯ، ކަޔޭ ދާންވީނު ހުތުބާ ކިޔުމުގެ މުބާރަތަކައް...\nނޮވެމްބަރު 20, 2021 22:04\nމި މީހާ ގަނޑު ހައްޔަރުކުރޭ!\nނޮވެމްބަރު 21, 2021 07:02\nމިފަދަ އިންޒާރު ދޭ މީހުންނާ މެދު ވެސް އަޅައެއް ނުލާނެ. ދެން ރައްޔިތުން ކަންބޮޑުވެގެން އެތައް ޝަކުވާއެއް ކުރަން ފެށެމުން ފުލުސް އޮފީހުން ބުނެފާނެ މައްސަލަ ބަލަނީއޭ. އެހިސާބުން ނިމުނީ ދެން ވާނުުވާނޭނގި އެކަން އެހިސާބުން ނިމުނީ\nނޮވެމްބަރު 21, 2021 21:01\nމަގަކީ ހިނގާ މީހުންނަށް އޮތް ތަނެއް،ދުއްވާމީހުން އެމީހުންނަށް ބަލަންޖެހޭނެ. އެމީހާގެ ބޮޑާކަމުގެ ވާހަކަ ދައްކާއިރު، ތިމާއަށް ކިޔޭ އެއްޗެއް އެބަ އިނގޭ ތަ! ތިއީ ޝައިޠާނަކު ނޫނީ ނުބުނާނެ ކަހަލަ ވާހަކައެއް\nނޮވެމްބަރު 22, 2021 08:57\nއާޒިމް ނޫހު ހައްޔަރުކޮށް ޤާނޫނުންލިބިދޭ އެންމެ ހަރުކަށި އަދަބު ދިނުމަށް ގޮވާލަން. މިއީ އިންސާނިއްޔަތުކަމެއްވެސް ނެތް ބީތާ އެއްތަ؟\nނޮވެމްބަރު 23, 2021 08:26\nސައިކޯ ގޮލައެއް، ތީނަ ބޮޑުގެއަށް ފޮނުވާލަށް ކަމާބެހޭ ފަރާތްތަކަށް ގޮވާލަން\nނޮވެމްބަރު 24, 2021 08:05\nމަގުހުރަސްކުރި އަންހެން ކުއްޖާ އެ ޕިކަޕާ ދިމާލަށް ވަށް ކަޅިއަކުންވެސް އަދި ދިގު ކަޅިއަކުން ވެސް ބަލާކަށް ނުޖެހޭ އެހެނީ އޭނާ ހުރަސްކުރީ ކަފިހިހުރަސް މަތިން. މިއީ މިކަލޭގެ އިނދެގެން އުޅޭ މީހާއަށް ދިމާވިކަމެއް ނަމަ މީނާގެ ބަސްމަގު ހުރީހީ ހަމަ މިގޮތަށްބާ…؟


Hoffenheim coach akah Bayern youth team coach\nހޮފެންހައިމްގެ ކޯޗަކަށް ބަޔާންގެ ޔޫތު ޓީމު ކޯޗް\nބުންޑެސްލީގާގެ ކުލަބު، ހޮފެންހައިމްގެ ކޯޗަކަށް، ބަޔާން މިޔުނިކްގެ ޔޫތު ޓީމު ކުރީގެ ކޯޗް ސެބާސްޓިއަން ހޯނެސް ހަމަޖައްސައިފި އެވެ.\nހޮފެންހައިމްގެ ކޯޗްގެ މަގަމަށް ހޯނެސް ހަމަޖެއްސިކަން އިއުލާން ކުރަމުން، ކުލަބުގެ ޕްރޮފިޝަނަލް ފުޓްބޯލް ޑައިރެކްޓާ އެލެގްޒެންޑާ ރޮޒެން ބުނީ، ހޯނެސް އާއެކު ކުރިއަށްގެންދިޔަ މަޝްވާރާގެ ތެރެއިން ކުލަބުގެ ވިސްނުމާއި ހޯނެސްގެ ފިލޯސަފީ އެއް މިސްރާބެއްގައި ހުރިކަން ހާމަވެގެން ދިޔަ ކަމަށެވެ.\n"ސެބާސްޓިއަން ސާބިތުކޮށް ދީފި ޒުވާން ކުޅުންތެރިން ޑިވްލަޕްކޮށް އިންޑަވިޖުއަލީ މޮޅު ކުޅުންތެރިންނަށް އޭނާއަށް ހެދޭނެކަން،" ރޮޒެން ބުންޏެވެ. "އޭނާ ގެންގުޅެނީ ހަމަލާ އުފެއްދުމުގެ އެޕްރޯޗެއް، އެކަން އެކަންޏެއް ނޫން އޭނާ އާ މެދު ޝައުގުވެރިވާ ސަބަބަކީ، އޭނާ ވަނީ ކާމިޔާބު މަސައްކަތަކެއް ކޮށްފަ."\nހޮފެންހައިމް އަކީ، ބުންޑެސްލީގާގައި، ކޯޗެއްގެ ގޮތުގައި ހޯނެސް މަސައްކަތް ކުރާ ފުރަތަމަ ކުލަބެވެ. އެންމެ ފަހުން ބަޔާން މިޔުނިކްގެ ރިޒާވް ޓީމުގައި މަސައްކަތް ކުރި ހޯނެސް،38 ބުނީ ހޮފެންހަމްގެ ފުރުސަތަކީ އޭނާ އަށް އޮތް ބޮޑު ޗެލެންޖެއް ކަމަށެވެ. އެޗެލެންޖުގައި ކުރިއަށްދާން އޭނާ ތައްޔާރަށް ހުރި ކަމަށް ބަޔާން މިޔުނިކަށް ކުރިން ކުޅުނު ޑިއެޓާ ހޯނެސްގެ ދަރިފުޅު ސެބާސްޓިއަން ހޯނެސް ބުންޏެވެ.\nކުޅުންތެރިޔެއްގެ ގޮތުގައި ސެބާސްޓިއަން ހޯނެސް އަކީ ސީނިއާ ލެވަލްގައި މާބޮޑު ޕްރޮފައިލެއް އޮތް މީހެއް ނޫނެވެ. އޭނާ ވަނީ ޔޫތު ލެވަލްގައި ހޮފެންހަމްގެ ޒުވާން ޓީމަށް ކުޅެފަ އެވެ. އޭނާގެ ބޮޑުބޭބެ އޫލީ ހޫނެސް އަކީ ބަޔާންގެ ކުރީގެ ރައީސް އެވެ.


Education ge permanent secretory akah Ahmed Ali - vNews.mv\nއެޑިޔުކޭޝަންގެ ޕާމަނަންޓް ސެކްރެޓަރީއަކަށް އަހްމަދު އަލީ\nހަދީޖާ އާނަސްތު 13 June 2019, 13:37\nއެޑިޔުކޭޝަން މިނިސްޓްރީގެ ޕާމަނަންޓް ސެކްރެޓަރީގެ މަގާމަށް އަހްމަދު އަލީ އައްޔަނުކުރައްވައިފި އެވެ.\nއެޑިޔުކޭޝަން މިނިސްޓްރީން ބުނީ އެ މިނިސްޓްރީއަށް އަލަށް އައްޔަނުކުރެވުނު ޕާމަނަންޓް ސެކްރެޓަރީ އަހުމަދު އަލީ މިއަދު މަގާމުގެ މަސްއޫލިއްޔަތުތަކާ ހަވާލުވެވަޑައިގެންފައިވާ ކަމަށެވެ.\nއަހްމަދު އަލީއަށް މަގާމުގެ ލިޔުން ހަވާލުކޮށްދެއްވީ އެޑިޔުކޭޝަން މިނިސްޓްރީގައި ބޭއްވި ރަސްމިއްޔާތެއްގައި ސިވިލް ސާވިސް ކޮމިޝަނުގެ ނައިބު ރައީސް ޝަހީދު މުހައްމަދެވެ.\nމިރަސްމިއްޔާތުގައި ވާހަކަދައްކަވަމުން އެ ކޮމިޝަންގެ ނައިބު ރައީސް ވަނީ ސިވިލް ސާވިސްގެ ގާނޫނާ އެއްގޮތަށް އަދި މިނިސްޓަރުގެ ލަފަޔާއެކު މިނިސްޓްރީގެ މަސައްކަތްތައް ހިންގައިވައި ދެއްވުމަށް އެދިވަޑައިގެންފަ އެވެ. އަދި އޮފީސް ހިންގެވުމުގައި ސިވިލް ސާވިސްގެ މުވައްޒަފުންނާ ގުޅިގެން އެކުއެކީގައި މިނިސްޓްރީއަށް ސަރުކާރުން ކަނޑައަޅާފައިވާ އިހުތިސާސް އާއި ސިޔާސަތު ތަންފީޒުކޮށް ދެއްވުމުގައި ތެދުވެރިކަމާއި ނަޒާހަތްތެރިކަމާ އެކު މަސައްކަތް ކޮށްދެއްވުމަށްވެސް ކޮމިޝަނުގެ ނައިބު ރައީސް އެދިވަޑައިގެންފައިވެ އެވެ.\nއަހްމަދު އަލީ ވަނީ މޯލްޑިވްސް ކޮލެޖް އޮފް ހަޔަ އެޑިއުކޭޝަނުން ބެޗްލަ އޮފް ޓީޗިން ސެކަންޑަރީ ފުރިހަމަކުރައްވާފަ އެެވެ. އަދި 2008 ވަނަ އަހަރު އިންޑިއާގެ މައިސޫރު ޔުނިވަސިޓީން މާސްޓަރ އޮފް އެޑިޔުކޭޝަން އިން ސްކޫލް މެނޭޖްމަންޓް އޭނާ ވަނީ ހާސިލްކުރައްވާފަ އެވެ.\nއަހުމަދު އަލީ އަކީ ސަރުކާރުގެ އެކި ވަޒީފާތަކުގައި 10 އަހަރަށް ވުރެ ގިނަ ދުވަހު މަސައްކަތް ކުރައްވާފައިވާ ބޭފުޅެކެވެ. އެގޮތުން 2000 ވަނަ އަހަރު އޯލެވެލް ނިންމުމަށްފަހު ވަގުތީ ޓީޗަރެއްގެ ވަޒީފާ އަދާކުރައްވަން ފެއްޓެވި ހިސާބުން ފެށިގެން 2018 ވަނަ އަހަރާ ހަމައަށް ދައުލަތުގެ އެކި ވަޒީފާތަކުގައި އޭނާ ވަނީ މަސައްކަތް ކުރައްވާފަ އެެވެ.\nއަހްމަދު އަލީ ވަނީ މިހާތަނަށް3ސުކޫލެއްގައި ޕްރިންސިޕަލެއްގެ ވަޒީފާވެސް އަދާކުރައްވާފަ އެވެ.\n2013 ވަނަ އަހަރު އިލެކްޝަންސް ކޮމިޝަނުގެ އެސިސްޓެންޓް ޑިރެކްޓަރެއްގެ މަގާމަށް އައްޔަނު ކުރެވުނު ހިސާބުން ފެށިގެން އެ ކޮމިޝަނުގެ ޑިވިޝަން ހެޑެއްގެ ޒިންމާވެސް އަދާކުރައްވާފައިވެ އެވެ. އަދި 2015 ގައި އެ ކޮމިޝަނުގެ ސެކްރެޓަރީ ޖެނެރަލްގެ މަގާމަށް އައްޔަން ކުރުމާ ހިސާބުން ފެށިގެން ފެބުރުއަރީ 2018ގެ ނިޔަލަށް އެ ކޮމިޝަނުގެ އިދާރީ ހިންގުމުގެ އެންމެ އިސް ވެރިއެއްގެ ގޮތުގައި ހުންނެވީ ވެސް އަހްމަދު އަލީ އެވެ.


Ingireysi club thakuge haradhu: 1.2 billion dollar! | Mihaaru\nލިވަޕޫލަށް ބަދަލުވި ބްރެޒިލްގެ ކީޕަރު އެލިސަން.-- ފޮޓޯ: އޭއެފްޕީ\nއިނގިރޭސި ކްލަބްތަކުގެ ހަރަދު: 1.5 ބިލިއަން ޑޮލަރު!\n10 އޯގަސްޓް 2018 - 09:26\nލަންޑަން (އޮގަސްޓް 10) - އިނގިރޭސި ޕްރިމިއާ ލީގުގެ ކްލަބްތަކުން މި ފަހަރުގެ ޓްރާންސްފާ މާކެޓްގައި ކުޅުންތެރިން ގަތުމަށް ކުރި ހަރަދު 1.5 މިލިއަން ޑޮލަރަށް އަރައިފި އެވެ. މިއީ މިދިޔަ އަހަރުގެ ޓްރާންސްފާ މާކެޓަށް ވުރެ 269 މިލިއަން ޕައުންޑް ދަށް އަދަދެކެވެ.\nމި ފަހަރު އިނގިރޭސި ކްލަބްތަކަށް އޮގަސްޓް ނުވައެއްގައި ޓްރާންސްފާ މާކެޓް ބަންދުވާ ގޮތަށް ހެދީ މިިދިޔަ ސީޒަނުގައި ކްލަބްތަކުގެ މެދުގައި ނެގި ވޯޓެއްގައި ފުރިހަމަ ތާއީދު ލިބުމުންނެވެ. އެހެން ނަމަވެސް މި މަސް ނިމުމުގެ ކުރިން ކޮންމެ ޓީމަކަށް ވެސް ލޯން އުސޫލުންނާއި ކްލަބެއް ނެތި ތިބި ކުޅުންތެރިން ގަތުމުގެ އިހުތިޔާރު އޮންނާނެ އެވެ.\nމިދިޔަ އަހަރަށް ވުރެ ކުޅުންތެރިންނަށް ކުރި ހޭދަ މަދުވި ނަމަވެސް އެހެން ލީގުގެ ކުޅުންތެރިން ޕްރިމިއާ ލީގަށް ގެންނަން ކުރި ހަރަދުވަނީ އިތުރުވެފަ އެވެ. އެ ގޮތުން 998 މިލިއަން ޑޮލަރު ވަނީ އެހެން ލީގުގެ ކުޅުންތެރިން ގެންނަން ހަރަދުކޮށްފަ އެވެ. މިއީ މިދިޔަ ސީޒަނުގައި އެހެން ލީގުގެ ކުޅުންތެރިން ގެންނަން ކުރި ހޭދަ އަށް ބަލާއިރު 120 މިލިއަން ޑޮލަރު އިތުރު އަދަދެކެވެ.\nމި ފަހަރުގެ ޓްރާންސްފާ މާކެޓް މެއި މަހު ހުޅުވުނުއިރު، އެ މަހުގައި ފަސް ޓްރާންސްފާ ހިނގާފައިވެ އެވެ. ޖޫން މަހު 27 ޓްރާންސްފާ ހިނގިއިރު، ޖުލައި މަހު 37 ޓްރާންސްފާ ހިނގި އެވެ. އަދި އޮގަސްޓް ނުވައެއްގެ ކުރިން 14 ޓްރާންސްފާ ހިނގިއިރު، ޓްރާންސްފާގެ ފަހު ދުވަހު 25 ޓްރާންސްފާ ހިނގި އެވެ.\nޓްރާންސްފާގެ ފަހު ދުވަހުގައި އެންމެ ގިނަ ކުޅުންތެރިންގެ ސޮއި ހޯދީ މި ފަހަރު އަލުން ޕްރިމިއާ ލީގުގައި ވާދަކުރާ ލަންޑަންގެ ކްލަބް ފުލަމް އިންނެވެ. އެ ޓީމުން ވަނީ އިއްޔެ އެކަނި ވެސް ފަސް ކުޅުންތެރިންގެ ސޮއި ހޯދައިފަ އެވެ. އަދި ފުލަމް އަކީ އަލަށް ޕްރިމިއާ ލީގަށް ޕްރޮމޯޓްވުމަށް ފަހު 100 މިލިއަން ޑޮލަރަށް ވުރެ އިތުރަށް ހަރަދުކުރި ފުރަތަމަ ޓީމެވެ.\nމި ފަހަރުގެ ޓްރާންސްފާ މާކެޓްގައި ކުޅުންތެރިން ގަތުމަށް އެންމެ ބޮޑު ހޭދައެއް ކުރީ ލިވަޕޫލުންނެވެ. އެ ޓީމުން ވަނީ ހަތަރު ކުޅުންތެރިންނަށް 225 މިލިއަން ޑޮލަރު ހަރަދުކޮށްފަ އެވެ. ދެ ވަނަ އަށް އެންމެ ބޮޑު ހޭދައެއް ކުރީ ޗެލްސީ އިންނެވެ. އެ ޓީމުން 164 މިލިއަން ޑޮލަރު ވަނީ ހަރަދުކޮށްފަ އެވެ. ދެން އެންމެ ބޮޑު ހޭދައެއް ކުރި ކްލަބްތަކުގެ ތެރޭގައި ހިމެނެނީ ވެސްޓް ހޭމް އާއި ފުލަމް އަދި ވުލްވްސް އެވެ.\nއިތުރު ލިޔުންތައް އިންގްލިޝް ޕްރިމިއާ ލީގް


ޝިޔަޢީންގެ ޙަޤީޤަތް (3) – DhiSalafiyyah\nޝިޔަޢީންގެ ޙަޤީޤަތް (3)\n01/03/2021 ޢަޤީދާއާއި ފިރުޤާތައް, ފިރުޤާތައްއައްޝައިޚް އަޙްމަދު ރިމާޒް\nލުޣަވީގޮތުން “ޝިޔަޢީން” ގެ ޙަޤީގަތް:\n“الشِّيعَةُ” މިލަފްޒަކީ ޢަރަބި ލަފްޒެކެވެ. މިލަފްޒުގެ އަސްލަކީ “المُشَايَعَةُ” އެވެ. މިލަފްޒުގެ ގިނަ ގޮތުގެ ތެރޭގައި “شِيَعٌ” އަދި “أَشْيَاعٌ” ހިމެނެއެވެ. ކީރިތި ޤުރުއާނުގެ ބާރަ އާޔަތެއްގައި މިލަފްޒު އޭގެ ލުޣަވީ އެކިއެކި ހަމަތަކުގައި، އެކިއެކި މާނަތަކުގައި ވާރިދުވެފައިވެއެވެ. އެފަދަ ބައެއް އާޔަތްތަކަށް ރުޖޫޢަވެ އޭގެ މާނައާއިމެދު ވިސްނުން ހިންގާލުމަކީ ލަފްޒުގެ މާނަ ދޭހަވުމަށް ފަސޭހަވާނެކަމެކެވެ.\n﴿إِنَّ الَّذِينَ فَرَّقُوا دِينَهُمْ وَكَانُوا شِيَعًا لَّسْتَ مِنْهُمْ فِي شَيْءٍ﴾ سورة الأنعام: 159\nމާނައީ: “ހަމަކަށަވަރުން، އެއުރެންގެ ދީން ބައިބައިކޮށް، ބައިތަކެއް ކަމުގައިވީ މީހުންގެ ތެރެއިން، އެއްވެސް ކަމެއްގައި، ކަލޭގެފާނު ނުވަމުއެވެ”.\nމިއާޔަތުގައި މިލަފްޒު އައިސްފައިވަނީ ދީން ބައިބައިކުރި ބައެއްގެ މާނައިގައެވެ.\n﴿ثُمَّ لَنَنزِعَنَّ مِن كُلِّ شِيعَةٍ أَيُّهُمْ أَشَدُّ عَلَى الرَّحْمَـٰنِ عِتِيًّا﴾ سورة مريم: 69\nމާނައީ: “ދެން ތިމަންރަސްކަލާނގެ ކޮންމެ ބަޔެއްގެ ތެރެއިންވެސް އެއުރެންކުރެ رحمن ވަންތަ ރަސްކަލާނގެއަށް އެންމެ ދެކޮޅުވެރިކަން ބޮޑު މީހުން ވަކިކޮށް ނެރުއްވާހުށީމެވެ”.\nމިއާޔަތުގައި މިލަފްޒު އައިސްފައިވަނީ ދެކޮޅުވެރިކަން ބޮޑު ވަކި ޖަމާޢަތެއްގެ ބައެއްގެ މާނައިގައެވެ.\n﴿وَدَخَلَ الْمَدِينَةَ عَلَىٰ حِينِ غَفْلَةٍ مِّنْ أَهْلِهَا فَوَجَدَ فِيهَا رَجُلَيْنِ يَقْتَتِلَانِ هَـٰذَا مِن شِيعَتِهِ وَهَـٰذَا مِنْ عَدُوِّهِ ۖ فَاسْتَغَاثَهُ الَّذِي مِن شِيعَتِهِ عَلَى الَّذِي مِنْ عَدُوِّهِ فَوَكَزَهُ مُوسَىٰ فَقَضَىٰ عَلَيْهِ ۖ قَالَ هَـٰذَا مِنْ عَمَلِ الشَّيْطَانِ ۖ إِنَّهُ عَدُوٌّ مُّضِلٌّ مُّبِينٌ﴾ سورة القصص: 15\nމާނައީ: “އަދި އެރަށުގެ أهل ވެރިން، غافل ކަމުގައިތިބި ތަންވަޅެއްގައި އެކަލޭގެފާނު ރަށުތެރެއަށް ވަދެވަޑައިގަތެވެ. ދެން އެކަލޭގެފާނަށް ފެނިވަޑައިގަތީ، ތަޅާފޮޅާ ދެމީހެކެވެ. އެތަނުން އެކަކީ، އެކަލޭގެފާނުގެ ބައިގެ މީހެކެވެ. އަނެކަކީ އެކަލޭގެފާނުގެ عدوّ ންގެ ތެރެއިންވާ މީހެކެވެ. ފަހެ، އެކަލޭގެފާނުގެ عدوّ ންގެ ތެރެއިންވާ މީހާއާ ދެކޮޅަށް އެކަލޭގެފާނުގެ ބައިގެ މީހާއަށް ވާގިދެއްވުން އެދި އެކަލޭގެފާނަށް އޭނާ ގޮވައިލިއެވެ. އެހިނދު موسى ގެފާނު އޭނާގެ ގައިގައި މުށްކަވާފައި ޖެއްސެވިއެވެ. ފަހެ (އެހިނދު) އޭނާގެ ކަންތައް ނިންމަވައިލެއްވިއެވެ. (އެބަހީ: އޭނާގެ ގައިގައި ޖެއްސެވުމުން، އޭނާ މަރުވީއެވެ.) އެކަލޭގެފާނު ވިދާޅުވިއެވެ. މިކަންތައްމިވީ شيطان އާގެ عمل ގެ ތެރެއިންނެވެ. ހަމަކަށަވަރުން، އެ شيطان އާއީ، ބަޔާންވެގެންހުރި މަގުފުރައްދާ عداوة ތެރިޔެކެވެ”.\nމިއާޔަތުގައި މިލަފްޒު އައިސްފައިވަނީ އެއްނަސަބެއްގެ (އެބަހީ ބަނީ އިސްރާއީލު ނަސަބުގެ) ބައެއްގެ މާނައިގައެވެ.\n﴿وَإِنَّ مِن شِيعَتِهِ لَإِبْرَاهِيمَ﴾ سورة الصافات: 83\nމާނައީ: “ހަމަކަށަވަރުން، އެކަލޭގެފާނުންގެ (އެބަހީ ނޫޙްގެފާނުންގެ) ގޮތަށް تبع ވެގެންވާ މީހުންގެ ތެރެއިން إبراهيم ގެފާނުވެއެވެ”.\nމިއާޔަތުގައި މިލަފްޒު އައިސްފައިވަނީ އެއްމިއްލަތެއްގެ އެއްފަދަ އެއްމިޘާލެއްގެ މަންހަޖެއްގެ ބައެއްގެ މާނައިގައެވެ.\nމިލަފްޒު ވާރިދުވެފައިވާ މިފަދަ އާޔަތްތަކާއިމެދު ވިސްނުން ހިނގާލުމުން، އަދި ބަހުގެ އަސްލަށް ރުޖޫޢަވެ ޢަރަބި ރަދީފްތަކަށް ރުޖޫޢަވެ ދިރާސާކުރުމުން އެނގިގެންދަނީ، މިލަފްޒުގެ މާނަތަކުގެ ތެރޭގައި މީހަކަށް ނުވަތަ ބަޔަކަށް ތަބާވާމީހުންނާއި، އެހީތެރިވާމީހުންނާއި، ވާގިވެރިވެރިވާމީހުންނާއި ނަސްރުދޭމީހުން ޝާމިލުވާކަމެވެ. އަދި ކަމެއްގެ މައްޗަށް ނުވަތަ ފިކުރެއްގެ މައްޗަށް އެއްބައިވާމީހުންނާއި، އެއްނަސަބެއްގެ މީހުންނަށްވެސް މިލަފްޒު ބޭނުންކުރެވެއެވެ.\nتهذيب اللغة – الأزهري\nالصحاح تاج اللغة – الجوهري\nتاج العروس – الزبيدي\nفرق معاصرة تنتسب إلى الإسلام وبيان موقف الإسلام منها – د. غالب بن علي عواجي موسوعة الفرق المنتسبة للإسلام الشيعة والتشيع – إحسان إلهي ظهير أصول مذهب الشيعة الإمامية الإثني عشرية – ناصر بن عبد الله بن علي القفاري


މާލެ ޖަލުގެ ޖާގައަށްވުރެ 33 ޕަސެންޓް މީހުން ގިނަ\nކޮމިޝަނާ އޮފް ޕްރިޒަންސް އަހްމަދު މުހައްމަދުފުޅު މާލެ ޖަލަށް ވަޑައިގެން ބަންދުކޮށްފައި ހުރި މީހަކާ ވާހަކަދައްކަވަނީ -- ފޮޓޯ: ކަރެކްޝަންސްކޮމިޝަނާ އޮފް ޕްރިޒަންސް އަހްމަދު މުހައްމަދުފުޅު މާލެ ޖަލަށް ވަޑައިގެން ބަންދުކޮށްފައި ހުރި މީހަކާ ވާހަކަދައްކަވަނީ -- ފޮޓޯ: ކަރެކްޝަންސް\nޖާގައަށްވުރެ އިތުރަށް މާލޭ ޖަލުގައި 33 ޕަސަންޓް މީހުން އެބަތިބި ކަމަށް ކޮމިޝަނާ އޮފް ޕްރިޒަންސް އަހްމަދު މުހައްމަދުފުޅު ވިދާޅުވެއްޖެ އެވެ.\nފުޅު، އެ މައުލޫމާތު ހާމަކުރެއްވީ މިދިޔަ އަންގާރަ ދުވަހު އޭނާ މާލެ ޖަލަށް ޒިޔާރާތް ކުރައްވާ އެތަނުގައި ބަންދު ކޮށްފައި ތިބި މީހުންނާ ބައްދަލުކުރެއްވުމަށް ފަހު އެވެ. ކޮމިޝަނާ ވިދާޅުވީ މާލޭ ޖަލުގައި ތިބި ގައިދީންނާ ބައްދަލުކޮށް އެމީހުންގެ ކަންބޮޑުވުންތައް އަޑުއަހާލުމުން އެންމެ ބޮޑު މައްސަލައަކީ ސިއްހީ ފަރުވާ ލިބުމުގެ މައްސަލަކަން ފާހަގަކުރެއްވުނު ކަމަށެވެ.\nޖަލުގެ ޖާގައާ ނުބައްދަލު އަދަދަށް މީހުން ބަންދު ކުރަންޖެހިފައި ވާތީ ހިދުމަތް ފޯރުކޮށް ދޭން ގިނަ ދަތިތަކެއް ހުރުމަކީ ވެސް އޭނާގެ ކަންބޮޑުވުމެކެވެ.\nފުޅު އިތުރަށް ވިދާޅުވީ މާލޭ ޖަލަށް ދިމާވެފައިވާ ޖާގައިގެ ދަތިތަކަމުގެ މައްސަލަ ހައްލު ކުރެވޭނީ ބަންދުގައި ތިބި މީހުންގެ ޝަރީއަތްތައް އަވަސް ކޮށްގެން ކަމަށެވެ. މީގެ ކުރިން ވެސް އޭނާ ވަނީ ޝަރީއަތްތައް އަވަސް ކުރަން އެދިވަޑައިގެންފަ އެވެ.\nމާލޭ ޖަލަށް ޒިޔާރަތް ކުރުމަށްފަހު އެޗްއާރްސީއެމުން މީގެ ކުރިން ނެރުނު ރިޕޯޓެއްގައި ވެސް މާލޭ ޖަލުގައި ޖާގައަށް ވުރެ އިތުރަށް ގައިދީން ގެންގުޅޭ ކަމަށް ފާހަގަކޮށްފައިވެ އެވެ. ހާއްސަ ބަލިތަކުގެ ޑޮކްޓަރުންނަށް ގައިދީން ދެއްކުމުގައި ގިނަ ދުވަސްވުމާއި، ޖަލުގައި ސިއްހީ މައްސަލަތައް ހުރި މީހުން ގިނަ ކަމާއި، ޝަރީއަތް ނިމެންދެން ބަންދުގައި ތިބި ގިނަ އަދަދެއްގެ މީހުން ޝަރީއަތް ކުރިއަށް ނުގޮސް ގިނަ އަހަރުތަކެއްވެފައިވާ މައްސަލަ ވެސް ފާހަގަ ކުރި އެވެ.\nމާލޭ ޖަލުގައި ހުކުމް ތަންފީޒު ކުރަމުންދާ މީހުންނާއި ޝަރީއަތް ނިމެންދެން ބަންދު ކުރުމަށް އަމުރުކުރާ މީހުން ބައިތިއްބާފައި ތިބެ އެވެ. މީގެއިތުރުން ހިންމަފުށި އަދި މާފުށި ޖަލުން ސިއްހީ ފަރުވާ އަށް މާލެ ގެންނަ ގައިދީން ވަގުތީ ގޮތުން ބޭތިއްބުމަށް ވެސް މާލެ ޖަލު ބޭނުންކުރެ އެވެ.


Yunan ah9dhauvaa, Rihulaan ah5dhauvaa\nޔުނާންއަށް ނުވަ ދައުވާ، ރިހުލާއަށް ފަސް ދައުވާ\nކުޑަ ފިރިހެން ކުއްޖަކަށް ޖިންސީ ގޯނާ ކުރި ކަމަށް ތުހުމަތުވި މައްސަލާގައި ހައްޔަރު ކޮށްފައިވާ ފިލްމީ ތަރި ޔުނާންގެ ދެމަފިރިންގެ މައްޗަށް ދައުވާ އުފުލައިފި އެވެ.\nޔުނާން އާއި އޭނާގެ އަންހެނުން، ރިހުލާ ހައްޔަރު ކޮށްފައި ވަނީ ޖިންސީ ގޯނާގެ މައްސަލައެއްގައި އޮގަސްޓް މަހު ހަތަރު ވަނަ ދުވަހު އެވެ. އެ ދެމަފިރިންގެ ބަންދަށް ފުރަތަމަ ހަތް ދުވަސް ޖެހުމަށް ފަހު، މި ހަފުތާ ހޯމަ ދުވަހު ކޯޓަށް ހާޒިރު ކުރުމުން ޝަރީއަތް ނިމެންދެން ބަންދުގައި ބައިތިއްބަން ވަނީ އަމުރު ކޮށްފަ އެވެ.\nއެ ދެ މީހުންގެ މައްޗަށް ގިނަ ދައުވާތަކެއް އުފުލާފައިވެއެވެ. އެގޮތުން ޔުނާންގެ މައްޗަށް ނުވަ ދައުވާއެއް ވަނީ އުފުލާފައެވެ. އަދި އޭނާގެ އަންހެނުން ރިހުލާގެ މައްޗަށް ފަސް ދައުވާއެއް އުފުލާފައިވެއެވެ.\nޔުނާންގެ މައްޗަށް އުފުލާފައިވަނީ އިތުބާރު ކުރެވޭ މަގާމެއްގައި ހުރި މީހަކު ޖިންސީ އަމަލެއް ބަޔަކާއެކު ހިންގާ މަންޒަރު ކުއްޖާއަަށް ދެއްކުމުގެ ދެ ދައުވާ އާއި ކުއްޖާ ލައްޖާ ޖިންސީ އަމަލެއް ހިންގުމުގެ ދެ ދައުވާ އާއި އާއިލާގެ މެންބަރަކު އެ އާއިލާގެ ކުއްޖަކާއި މެެދު ޖިންސީ އަލަމެއް ހިންގުމުގެ ދައުވާ އާއި އެ މަންޒަރު ކުއްޖާއަށް ދެއްކުމުގެ މަގްސަދުގައި ޖިންސީ އަމަލެއް ހިންގުމުގެ ދެ ދައުވާ އާއި އޮރިޔާން ކާޑު ގެންގުޅުމުގެ ދައުވާ އާއި އޮރިޔާން ކާޑު އުފެއްދުމުގެ ދައުވާއެވެ.\nރިހުލާގެ މައްޗަށް އުފުލާފައިވަނީ ކުޑަކުއްޖަކު އިތުބާރު ކުރަން ޖެހޭ މަގާމެއްގައި ހުރި މީހަކު އެ ކުޑަކުއްޖަކާއެކު ޖިންސީ އަމަލެއް ހިންގުމުގެ ދައުވާ އާއި ކުޑަކުއްޖެއްގެ ހާޒިރުގައި އެ ކުއްޖާއަށް ދެއްކުމުގެ މަގްސަދުގައި ޖިންސީ އަމަލެއް ހިންގުމުގެ ދެ ދައުވާގެ އިތުރުން އޮރިޔާންކާޑު ގެންގުޅުމުގެ ދައުވާ އާއި އޮރިޔާން ކާޑު އުފެއްދުމުގެ ދައުވާއެވެ.\nޔުނާން އާއި ރިހުލާގެ މައްޗަށް ކުޑަކުއްޖަކާއެކު ގަދަ ކަމުން ޖިންސީ އަމަލެއް ހިންގުމުގެ ތުހުމަތުކޮށް އެ މައްސަލަ ފުލުހަށް ރިޕޯޓް ކޮށްފައި ވަނީ ޔުނާންގެ އެއްބަނޑު އެއްބަފާ ބޭބެ ކަމަށް ވެއެވެ.\nޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ


Saeedhu varuge "thanbeh" hunnaanetha?\nއެމްޓީސީސީއާ ގުޅުނީ ފުރާވަރުގައި\nކުރިއަށް ދިއުމުގެ ސިއްރަކީ މަސައްކަތުގެ އަހުލާގު\nއަބަދުވެސް ޒުވާނުންނަށް އިސްކަން ދޭ\nއަހުމަދު ސައީދު.--އަވަސް ފޮޓޯ: އިބްރާހިމް ޝާބިލް\nޒުވާނުންނަށް މިސާލު ދެއްކުމުގައި މިވަރުގެ ފަހުލަވާނެއް މަދުވާނެ އެވެ. ވަޒީފާއަށް ކަމޭހިތުމުގައި ވެސް މިއީ މިސާލެކެވެ. ގަޑިއަށް ސަމާލުވުމަކީ އޭނާގެ ހަށީގައި ހިފާފައިހުރި އާދަ އެކެވެ. ވަޒީފާއަށް އަހައްމިއްޔަތުކަން ދިނުމުގެ ވާހަކަ ފަށާނަމަ އެއް މިސާލަކީ ފުރަތަމަ ދަރިފުޅަށް އަށް ދުވަހުގައި ކުންފުނީގެ ޒިންމާ ކޮނޑުގައި އަޅުއްވައިގެން ރާއްޖޭން ބޭރަށްދާން ނިންމެވުމެވެ. މިއީ އެމްޓީސީސީގައި އެންމެ ޒަމާންވީ އެއް މުވައްޒަފު ކަމަށްވާ ކުންފުނީގެ މިހާރުގެ، ޖެނެރަލް މެނޭޖަރު އަހުމަދު ސައީދެވެ.\n"ކުރިއެރުމުގެ ސިއްރަކީ ކަމަށް ކަމޭހިތުން. މަސައްކަތުގެ މާހައުލުގައި ތެދުވެރިކަން. އެކަމަށް ހޭދަކުރާ ވަގުތު،" އޭނާ ވާހަކަ ފަށައި ދިނެވެ.\nރާއްޖޭގެ އެންމެ ބިޔަ އެއް ކުންފުނި ކަމަށްވާ އެމްޓީސީސީގައި މިވަރުގެ "ތަނބެއް" މަދުވާނެ އެވެ. ކުންފުނީގެ 35 އަހަރުވީ ދިގު މާޒީގައި ލައްކަ ތަޖުރިބާތައް ސައީދު ކުރައްވައިފި އެވެ. ދެން ވާހަކަ ފަށަމާ ހިނގާށެވެ.\nސައީދުގެ ވަޒީފާ ފެށީ ވެސް އެމްޓީސީސީންނެވެ. ކުންފުނިން ވިއްކާ "ޔަންމާ" ގެ ޓްރެއިނަރެއްގެ ވަޒީފާ އެވެ. ޒިންމާއަކީ ދަސްކުރާ މުވައްޒަފެއްގެ ޒިންމާ އެވެ. ދުވާލު ހަތަރުދަމު މުޅި ގައިގައި ޑީސަލް ހާކައިގެން އިންޖީނު ކޮޓަރީގައި މަސައްކަތް ކުރުމެވެ. މަސް އޮޑިފަހަރުގެ ސާފުޓް ކަހާލިއަސް ސައީދު ހޯދާނެ އެވެ. މީގެ އިތުރުން މެރިން ޖަނަރޭޓަރުގެ މަސައްކަތް ތަކެވެ.\n"އަޅުގަނޑު އެންމެ ފުރަތަމަ ވަޒީފާއަކީ ވެސް މިއީ. އަޅުގަނޑުގެ ރަސްމީ ވަޒީފާއަކީ ވެސް މިއީ،" ގއ. ދެއްވަދޫއަށް އުފަން، ސައީދު ވިދާޅުވި އެވެ.\nއޭނާ ގަބޫލު ކުރައްވާ ގޮތުގައި "މިހާރުގެ ސައީދު" ފެނުމުގެ ހަގީގީ ސިއްރަކީ އޭނާގެ ލޯފަދައިން ލޯބިވާ އެމްޓީސީސީން ލިބުނު ފިލާވަޅުތަކެވެ. ކުންފުނިން އޭނާ ކިޔަވައިދިނުމެވެ. ބޮޑުކޮށް ހަރު މީކަމަށް ހަދައިދިނުމެވެ.\n"އަޅުގަނޑު ގަބޫލުކުރާ ގޮތުގައި އެމްޓީސީސީއަކީ މިއަދުގެ މާކެޓަށް މީހުން ތަމްރީން ކުރަން އެންމެ ގިނަ މަސައްކަތް ކުރާ ކުންފުނި. މި ދާއިރާގައި މަސައްކަތް ކުރާ ގިނަ އިންޖިނިއަރުންނަކީ އެމްޓީސީގައި ކޮންމެވެސް ޒަމާނެއްގައި އުޅުނު މީހުން. އެމްޓީސީސީއަކީ ކުންފުންޏަށް ބޭނުންވާ މީހުން ތަމްރީން ކުރާ ކުންފުންޏެއް،" އެމްޓީސީސީގެ މެނޭޖުމަންޓްތަކުން ކޮށްދެމުން ގެންދާ މަސައްކަތްތަކާ ބެހޭ ގޮތުން ސައީދު ވިދާޅުވި އެވެ.\nސައީދު ވިދާޅުވި ގޮތުގައި އެމްޓީސީސީއަށް "ބޮޑެތި ދަތިތަކާ" ކުރިމަތިވެފައި ވެއެވެ. އެގޮތުން އޭނާ އެންމެ ފާހަގަ ކުރައްވާ އެއް ދުވަސްވަރަކީ 2009-2012 ވަނަ އަހަރުގެ ނިޔަލަށެވެ. ސަބަބަކީ އޭރުގެ ސަރުކާރުން ކުންފުންޏަށް މަޝްރޫއުތައް ނުދިނުމާއި އެ ދަނޑިވަޅަށް ދުނިޔޭގެ އިގްތިސާދު ހީނަރުވުމެވެ. އަދި އޭނާ ދެކެވަޑައިގަންނަވާ ގޮތުގައި އެމްޓީސީސީގެ ހުންގާނުގައި ހިންގުންތެރި ސީއީއޯ އިން ވެސް މިހާތަނަށް އާއިރު ވަނީ ހިފާފަ އެވެ.\n"ކުރީގެ ސީއީއޯ ބަންދު ސަލީމާއި ޑޮކްޓަރު އަދުހަމް، އަދި މިހާރުގެ ސީއީއޯ ހަލީމް ފާހަގަ ކުރެވޭ. މިހާރުގެ ސީއީއޯ ފާހަގަ ކުރެވެނީ ކުންފުނި އެހެން ލެވަލްއަކަށް ގެންދަން މަސައްކަތް ކުރައްވާ ބޭފުޅެއްގެ ގޮތުގައި. މުވައްޒަފުން ވެސް އެހެން ލެވަލްއަކަށް ގެންދިއުމަށް މަސައްކަތް ކުރައްވާ ސީއީއޯއެއް،" އެމްޓީސީސީގެ ޕްރޮޖެކްޓް ޑިޕާޓްމަންޓާއި ލޮޖިސްޓިން ބަލަހައްޓަމުން ގެންދަވާ، ސައީދު ވިދާޅުވި އެވެ.\nސައީދު ޔަންމާ އިންޖީނާ ގުޅުންހުރި ދާއިރާގައި އެމްޓީސީސީގައި ގިނަ ދުވަސްތަކެއްވަން ދެން މަސައްކަތް ކުރެއްވުމަށްފަހު އެ ވަޒީފާ ބަދަލުކުރީ 2002 ވަނަ އަހަރު އެވެ.\n"އަޅުގަނޑު ސިވިލް ދާއިރާއަށް ބަދަލުވުމުގެ ހިޔާލު އައީ އެމްޓީސީސީ ސްކޮލާޝިޕްތަކެއް އިއުލާނު ކުރުމުން. އޭގެ ކުރިން ޑްރެޖިން ޑިޕާޓްމަންޓުގައި ވެސް މަސައްކަތް ކުރިން. އޭރު މިހާރު ބޭނުންކުރާ އިކްއިޕްމަންޓެއް ނުހުރޭ. އޭރު ރަށްރަށުގެ މޫދުގައި ނަޖިސް ތެރޭގައި ވެސް މަސައްކަތް ކުރި. ފަތިހު ހަތަރެއް ޖަހާއިރު ވެސް ތެދުވެގެން މަސައްކަތް ކުރަން ޖެހޭ ފަހަރު އާދޭ،" އިނގިރޭސިވިލާތާއި މެލޭޝިޔާ އިން މަތީ ތައުލީމް ހާސިލް ކުރައްވައިގެން ހުންނެވި، ސައީދު ވިދާޅުވި އެވެ.\n"އޭރާ މިހާރުގެ ތަފާތަކީ ޓެކްނިކަލް ގޮތުން އައި ތަފާތު. އެ ޒަމާނުގައި އިކްއިޕްމަންޓެއް ހަލާކުވީ. އެ ހިސާބުން އެ ޑައިގްނޯސް ކުރަން ވެސް ވަރަށް ދަތި. އެކަމަކު މިހާރު އެކަންތައް ވެސް ފަސޭހަކަމާއެކު ކޮށްލެވޭ. މިހާރު ރިޕެއާ އެންޑް މެއިންޓަނަސް ދާއިރާއަށް އައި ބަދަލު. މި ދާއިރާއަށް ބޮޑެތި އިންވެސްޓްމަންޓްތަކެއް ކުރެވިއްޖެ."\nސައީދު ގަބޫލު ކުރައްވާ ގޮތުގައި އެމްޓީސީސީއަށް ލިބޭ ކުރިއެރުމުގައި އެންމެ މުހިންމު ދައުރެއް އަދާކުރަނީ ކުންފުނީގެ މުވައްޒަފުންނެވެ.\n"ކުންފުނީގެ ދަށުގައި މަސައްކަތް ކުރާ މުވައްޒަފުންގެ ސަބަބުން އެ ނަތީޖާ ފެންނަނީ. މީގައި ފެންނަނީ ޓީމް އެފަޓް،" ސައީދު ވިދާޅުވި އެވެ.\nމި ވާހަކައާއެކު ސައީދު ދެއްވަނީ ޒުވާނުންނަށް މެސެޖެކެވެ:\n"ޒުވާނުން އެބަ ދައްކާ ކުރިއަރައިގެން ދެވިދާނެކަން. އެމްޓީސީސީއަށް ބަލާނަމަ ޒުވާނުން މިތިބީ. އެހެންކަމަށްވާނަމަ ޒުވާނުންނަށް އެބައޮތޭ ފުރުސަތު. މި ފުރުސަތުގެ ބޭނުން ހިފަން އެބަޖެހޭ. އޭލެވެލް ނިންމާއިރު އެބަޖެހޭ ދާން ބޭނުންވާ ދާއިރާއަކުން ކުރިއަރަން މަސައްކަތް ކުރަން. ރާއްޖޭގައި ޓެކްނިކަލް މީހުން ވަރަށް މަދު. މީގައި ރާއްޖޭގައި މިއޮތީ މެނޭޖުމަންޓް. އެބަޖެހޭ ޒުވާނުންގެ ފޯކަސް ބަދަލު ކޮށްގެން ނަމަވެސް އިންޖިނިއަރިން އަށް ފޯކަސް ބަދަލު ކުރަން،" ސައީދު ވިދާޅުވި އެވެ.\n"ހިތްވަރު ކުރަން ޖެހޭ. ތިމަންނަ ކުރަން ބޭނުންވާ ކަމެއްގައި މަސައްކަތް ކުރަން ޖެހޭ."\nސައީދު ގަބޫލު ކުރައްވާ ގޮތުގައި އޭނާ މިހާރު ހުންނެވި ޕޯސްޓާ ހަމައަށް ދެއްވުމުގެ ސިއްރަކީ އުމުރުން ތިން އަހަރުގައި ބައްޕަ ނިޔާވުން މަންމަގެ ފަރާތުބް ލިބުނު ތަރުބިއްޔަތާއި އަހުލާގެވެ.\n"އެންމެ ބޮޑު އެހީއެއް ލިބުނީ މަންމަ އާއި ބޭބެ. އެއީ ކިޔަވަން އުޅުނުއިރު. އޭގެ ފަހުން ކައިވެނިކޮށްގެން އެންމެ ބޮޑު އެހީއެއް ލިބުނީ އަންހެނުން ފަރާތުން. ވަރަށް ބޮޑަށް ޝުކުރު އަދާކުރަން އާއިލާއަށް،" ހަތަރު ކުދިންގެ ބައްޕަ ވާހަކަ ނިންމާލި އެވެ.\nކޮންމެއަކަށް ސައީދަކީ އެމްޓީސީސީގައި ވަރުގަދަ ހިދުމްތެރިއެކެވެ. ރާއްޖޭގައި ޔަންމާގެ ސްޕެއާއެކެވެ. ޒުވާނުންނަށް މިސާލެކެވެ. އެމްޓީސީސީގައި މިވަރުގެ ތަނބެއް މަދުވާނެއެ އެވެ.


ސްކޫލް ބަންދުކުރުމުގެ ބޮޑު އަރަތުގެ ޖަވާބު - އަލިފުން ޔާއަށް! — Ihavandhoo.com\nސްކޫލް ބަންދުކުރުމުގެ ބޮޑު އަރަތުގެ ޖަވާބު - އަލިފުން ޔާއަށް!\n17 ޖުލައި 20164މުހައްމަދު އަކްރަމް\nއިހަވަންދޫގެ ތާރީހުގައި މިހާތަނަށް ކުރިމަތިވި އެންމެބޮޑު ބަލިމަޑުކަމުގައި އިހަވަންދޫ ހަނާވަމުން ދާއިރު ރައްޔިތުންގެ ވިސްނުން ކަފިވެ މައްސަލައިގެ އަސްލު ފޯކަސް ގެއްލިއްޖެއެވެ. އެންމެ ބޮޑު ދެބަސްވުމެއް އުފެދިފައި ވަނީ ސްކޫލް ބަންދުކުރުމާމެދުއެވެ. އެއްބަޔަކު، ސްކޫލް ބަންދުކުރަން ޖެހޭކަމަށް ބުނާއިރު އަނެއްބަޔަކު ބުނަނީ ބަންދުކުރަން ނުޖެހޭކަމަށެވެ. ހުރިހާ އެންމެންވެސް ތިބީ އިންތިހާއަށް ކަންބޮޑުވެފައިކަން ވާހަކަތަކުން އެނގެއެވެ. އެއްބަޔަކު ބުނެއެވެ. މުހިއްމީ ގެއްލިގެންދާނެ ފިލާވަޅުތައް ހެއްޔެވެ؟ ނޫނީ ފުރާނަ ހެއްޔެވެ؟ އަނެއްބަޔަކު ބުނެއެވެ. ސްކޫލް ބަންދުކުރީމާ ޑެންގީ ފެތުރުން ހުއްޓޭހެއްޔެވެ؟ ބޭކާރުކަމެއް ކޮށްގެން ކުދިންގެ ކިޔެވުން ހަލާކުކޮށްލަން ވީތޯ އެމީހުން ސުވާލުކުރެއެވެ.\nކޮންމެއަކަސް މިހުރިހާ ޒުވާބަކުންވެސް ދަލީލު ކޮށްދެނީ މިމައްސަލާގައި ރައްޔިތުންގެ ކަންބޮޑުވުން މަތީ ދަރަޖައަކަށް އެބައޮތްކަމެވެ.\nމިމައްސަލާގައި ހިޔާލު ތަފާތުވެފައި ވަނީ ހަމައެކަނި ރައްޔިތުންނެއް ނޫނެވެ. މުއައްސަސާތަކުންދޭ އިރުޝާދުތައް ވެސް މި މައްސަލާގައި ވަނީ ކަފިކަފިވެފައެވެ. އިހަވަންދޫ ކައުންސިލުން، ކުދިން ސްކޫލަށް ނުފޮނުވުމަށް އިރުޝާދު ދޭއިރު ސްކޫލުން އިރުޝާދު ދެނީ ކުދިން ސްކޫލަށް ފޮނުވުމަށެވެ.\nޔަޤީންވަނީ އެއްކަމެކެވެ. އެއްވެސް މީހަކު އެމީހެއްގެ ދަރިއަށް ޑެންގީހުން ޖެހެން ބޭނުން ނުވާނެކަމެވެ. އެކަމަށް ކިތަންމެ ބޮޑު ޤުރުބާނީއެއް ވާންޖެހުނަސް ބެލެނިވެރިން އެކަމަށް ތައްޔާރީގައި ތިބޭނެކަމެވެ. ހަމަ މި ދަނޑިވަޅުގައި ފާހަގަ ކޮށްލަން ޖެހޭ އަނެއްކަމަކީ ބޭކާރު ކަމެއްގައި ކުދިންގެ ކިޔެވުން ނަގާލަން އެއްވެސް ބެލެނިވެރިޔަކު ބޭނުނުމެއް ނުވާނެކަމެވެ.\nސްކޫލް ބަންދުކުރުމުގެ ހިޔާލު އުފަންވީ ކިހިނެއް؟\nއިހަވަންދޫގައި ކޮންޓްރޯލުނުވެ އާދަޔާހިލާފު ބާރަމިނެއްގައި ޑެންގީ ފެތުރެން ފެށުމާއެކު ހަމަ އެބާރު މިނުގައި ދެކެވެން ފެށުނު އެއްވާހަކައަކީ ޑެންގީ ކޮންޓްރޯލް ކުރުމަށްޓަކައި އިހަވަންދޫ ސްކޫލު ބަންދު ކުރަންޖެހޭ ވާހަކައެވެ.\nޑެންގީ ހުން ފެތުރުމުން ސްކޫލް ބަންދުކުރާން ޖެހޭކަމަށް ރައްޔިތުން ދެކެނީ ކީއްވެބާއެވެ؟ ސްކޫލް ބަންދުކުރުމުން ޑެންގީހުމުން ނަޖާވާނެ ކަމަށް ޤަބޫލުކުރެވެނީ ކީއްވެބާއެވެ؟ އެއްވެސް ޝައްކެއް ނެތެވެ. އެ ޤަބޫލުކުރުން ފެށެނީ މިދިޔަ އަހަރު ހިނގި ހާދިސާއަކާ ހަމައިންނެވެ. ރާއްޖޭގައި ޑެންގީހުން ފެތުރޭތީ ކަމަށްބުނެ މިދިޔަ އަހަރުގެ ޖޫންމަހުގެ 30 ވަނަދުވަހު ވަނީ މުޅި ރާއްޖޭގެ ހުރިހާ ސްކޫލެއް ބަންދުކޮށްފައެވެ. އޭގެތެރޭގައި ޑެންގީގެ ބިރުވެރިކަމެއް އޭރު ނެތް އިހަވަންދޫ ސްކޫލްވެސް ހިމެނެއެވެ.\nސްކޫލްތައް ބަންދުކުރާކަން އެ ދުވަހު އިއުލާންކުރީ ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުއްގައެވެ. އެ ދުވަހުގެ ނިއުސް ކޮންފަރެންސްގައި ޑރ.އައިޝަތު ޝިހާމް ދެއްކެވި ވާހަކަފުޅުގައި ވިދާޅުވީ ސްކޫލްތަކުގެ ކިޔެވުން މެދުކަނޑާލާފައި ވަނީ ޑެންގީހުން ފެތުރެމުންދާތީ ސްކޫލްތަކަށް ކިޔަވަން ކުދިން ދިޔުމަކީ ރަނގަޅުކަމެއްކަމަށް ނުފެންނާތީ އާއި ގިނަކުދިން އެއްތަނަކަށް އެއްވެ އުޅުމުން އިތުރަށް ޑެންގީހުން ފެތުރިދާނޭކަމަށް ފެންނާތީ ކަމުގައެވެ. ޑރ.އައިޝަތު ޝިހާމް އެވިދާޅުވީ އެގޮތަށް ނިންމީ ޑެންގީހުން ކޮންޓްރޯލް ކުރުމަށް އެކުލަވާލައިފައިވާ ހައި ލެވެލް ޓާސްކް ފޯހުގެ ލަފާގެ މަތިންކަމުގައެވެ. އެ ޓާސްކް ފޯހުގައި ތިއްބަނީ އެކަމަނާގެ އިތުރުން ހެލްތް މިނިސްޓަރައި، ހޯމް މިނިސްޓަރާއި، ހައުސިން މިނިސްޓަރާއި ޗީފް އޮފް ޑިފެންސް ފޯހުގެ އިތުރުން ޕޮލިސް ކޮމިޝަނަރެވެ.\nއެފަހަރު ސްކޫލުތައް ބަންދުކުރިގޮތަށް، ސްކޫލުތައް އަލުން ހުޅުވީ އޮގަސްޓް2ވަނަ ދުވަހުއެވެ. މަހެއްހާ ދުވަސް ފަހުންނެވެ. ނަމަވެސް އެހާތަނަށް އާއިރުވެސް ށ. ނަރުދޫގައި ޑެންގީހުން ކޮންޓްރޯލް ނުވާތީ އެރަށު ސްކޫލް އެދުވަހުވެސް ނުހުޅުވައެވެ.\nއެ ފަހަރު ސްކޫލްތައް ބަންދުކުރުމުންވެސް ބައެއް ސްކޫލް ތަކުގައި، އެޑިއުކޭޝަން މިނިސްޓްރީގެ ހުއްދަނެތި އިތުރު ހަރަކާތްތައް ކުރިޔަށް ގެންދާތީ އެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަހުމަދު ޝަފީއު ވިދާޅުވެފައި ވަނީ މިނިސްޓްރީގެ ހުއްދަ ހޯދައިގެން ހަރަކާތްތައް ކުރިޔަށް ގެންދިއުމަށާއި ހުއްދަ ދެވޭނީ އެއް ފަހަރާ ގިނަ ކުދިންތަކެއް އެއްތަނަކަށް އެއްނުކޮށް ކުރިއަށްގެންދާ ޤުރުއާން މުބާރާތް ފަދަ ހަރަކާތްތަކަށް ކަމަށެވެ.\nމިދިޔަ އަހަރު ޑެންގީއާ ގުޅިގެން ސްކޫލް ބަންދުކުރުމަށް ސަރުކާރުން ދެއްކި ހުއްޖަތަކީ ގިނަކުދިން އެއްތަނަކަށް އެއްވެ އުޅުމުން އިތުރަށް ޑެންގީހުން ފެތުރުމުގެ ފުރުސަތު އޮތުމެވެ. ވީމާ ރައްޔިތުން ވެސް ސަރުކާރުން މި ދެއްކި ނަމޫނާގައި ހިފަން ބޭނުންވާނެތާއެވެ. ގިނަބަޔަކު އެއްތަނަކަށް އެއްވީމާ ޑެންގީހުން ފެތުރޭނޭ އެ ބުނަނީ ސަރުކާރެވެ. ސަރުކާރުގެ އެންމެ މިނިސްޓްރީ އަކުން ނޫނެވެ. ކަމާ ގުޅުންހުރި ހުރިކާ މިނިސްޓްރީއެއްގެ މިނިސްޓަރުން ތިއްބެވި ޓާސްކް ފޯހަކުންނެވެ. ހެލްތް މިނިސްޓަރާއި އެޑިއުކޭޝަން މިނިސްޓަރެވެ. ހޯމް މޮނިނިސްޓަރާއި ހައުސިން މިނިސްޓަރެވެ. ޗީފް އޮފް ޑިފެންސް ފޯހާއި ޕޮލިސް ކޮމިޝަނަރެވެ.\nއިހަވަންދޫ މީހާ ސުވާލު އުފައްދާ ހިސާބަކީ މިއެވެ. އެމީހުން އަހައެވެ. 787 ދަރިވަރުން އެ ސްކޫލެއްގައި ތައުލީމް ހާސިލްކުރަމުންދާ އިހަވަންދޫ މަދަރުސާގެ ދަރިވަރުން އެއްތަނަކަށް އެއްވީމާ ޑެންގީހުން ފެތުރުމުގެ ފުރުސަތު ނޯންނަނީ ހެއްޔެވެ؟ އެސުވާލުގެ ޖަވާބު ދީފިއެވެ. އިހަވަންދޫގައި ޑެންގީހުން ފެތުރޭތީ އިހަވަންދޫއަށް ޒިޔާރަތް ކުރެއްވި ހެލްތު މިނިސްޓްރީގެ ޓީމުންނެވެ.\nސްކޫލު ބަންދުކުރުމަކީ ޑެންގީ ކޮންޓްރޯލް ކުރުމަށް އޮތް ހައްލެއްނޫން - ހެލްތު މިނިސްޓްރީގެ ޓީމް\nކޮންމެއަކަސް ކަމުގެ މާހިރުން އެމީހުންގެ ބަސް އިއްވާފިއެވެ. ރައްޔިތުންނަށް އަރާފައިވާ އޮޅުން ފިލުވައި ދީފިއެވެ. ހެލްތު މިނިސްޓްރީގެ ޓީމުގައި ހިމެނިވަޑައިގަންނަވާ އެ މިނިސްޓްރީގެ ސްޓޭޓް މިނިސްޓަރ ޑރ. ޢާއިޝަތު ރަމީލާ ވިދާޅު ވަނީ ސްކޫލް ބަންދުކުރުމަކީ ޑެންގީ ފެތުރުން ކޮންޓްރޯލް ކުރެވޭނެކަމެއް ނޫންކަމަށެވެ. ސްކޫލު ބަންދުކުރުމުގެ ބަދަލުގައި މަދިރިން ރައްކާތެރި ވެވޭނެ އިންތިޒާމުތައް ހަމަޖެއްސުން މުހިއްމުކަމަށެވެ. އެގޮތުން މަދިރި ހަފާ ގަޑިތަކުގައި މަދިރި ލޯޝަންފަދަ މަދިރި ހެފެމުން ސަލާމަތްކޮށްދޭ ވަސީލަތްތައް ބޭނުންކުރުން މުހިއްމުކަމަށް ޑރ. ރަމީލާ ފާހަގަކުރައްވައެވެ.\n"މަދިރި ނުހަފާ ގަޑިތައް ގިނައީ ސްކޫލުގަ. އެންމެ ވަގުތުކޮޅެއް މިއަންނަނީ މަދިރި ހަފާ. އެވަގުތުކޮޅަށްޓަކައި ދެންހުރި އެހެން ހުރިހައި ކުދިންގެ ކިޔެވުން ބްލޮކް ކުރުމަށްޓަކައި ސްކޫލް ބަންދުކުރުން އެއީ ސޮލިއުޝަންއެއް ނޫން" ޑރ. ރަމީލާ ވިދާޅުވިއެވެ.\nޑރ ރަމީލާ ވަނީ މިދިޔަ އަހަރު ޑެންގީއާއި ގުޅުވައިގެން ސްކޫލްތައް ބަންދުކޮށް ހޭވި ހަޑީގެ ވާހަކަވެސް ދައްކަވާފައެވެ. އެކަމަނާ ވިދާޅު ވަނީ މިދިޔަ އަހަރު ސްކޫލްތައް ބަންދުކުރީ ހެލްތު މިނިސްޓްރީގެ ލަފަޔާއެކު ނޫން ކަމަށެވެ.\nއެކަމަނާ ވަނީ ސްކޫލް ބަންދުކުރުމުން ޑެންގީހުން ކޮންޓްރޯލް ނުވާކަމުގެ ވަރުގަދަ ހުއްޖަތެއް ދައްކަވާފައެވެ. އެކަމަނާ ވިދާޅުވަނީ މިދިޔައަހަރު ސްކޫލުތައް ބަންދުކުރުމުން ޑެންގީ ފެތުރުމަށް އެއްވެސް ބަދަލެއްއައިކަން ފާހަގަކުރެވެފައި ނުވާކަމަށެވެ. އަދި ގޭގައި ތިބި ކުދިންނަށްވެސް ޑެންގީ ޖެހެމުންދިޔަ ކަމަށެވެ.\nޑރ ރަމީލާ ވިދާޅުވާ ވާހަކައިގެ އެއްބަޔާއި މެދު ބަހުސް ކުރުމުގެ ފުރުސަތު އެބައޮތެވެ. އެއީ މިދިޔަ އަހަރު ސްކޫލްތައް ބަންދުކުރީ ހެލްތު މިނިސްޓްރީގެ ލަފަޔާއެކު ނޫން ކަމަށް ބުނާ ބުނުމާއި މެދުއެވެ. އެހެނީ ސްކޫލްތައް ބަންދުކުރުމަށް ނިންމި ޓާސްކް ފޯހުގައި ހެލްތް މިނިސްޓަރުވެސް އިންނެވިއެވެ.\nޤަބޫލު ކުރަންޖެހޭ ކަމެއް އެބައޮތެވެ. ސިޔާސީ ނިންމުމެއް ނިންމާއިރު ހެލްތް މިނިސްޓަރު އިންނަވާ ތަނެއްގައި އެކަމަނާދޭ ޓެކްނިކަލް ލަފާގައި އެއްވެސް ބަރުދަނެއް ނުހުރެދާނެކަމެވެ. ވާހަކަ ދައްކާލި އިހަވަންދޫ ބައެއް މީހުން ބުނަނީ މިދިޔަ އަހަރު ޑެންގީހުން ފެތުރޭ ކަމަށްބުނެ ސްކޫލްތައް ބަންދުކުރީ މިނިވަން ފަންސާހަށް ތައްޔާރުވާންވެގެން ކަމަށެވެ. ޑެންގީ ހުމާއި ގުޅުންހުރި ކަމެއްގައި ނޫންކަމަށެވެ. ނަމަވެސް އެފަދަ ހީލަތްތެރި ގޮތެއްގައި ސަރުކާރަކުން، އެއް މަސްދުވަހަށް މުޅި ރާއްޖޭގެ ހުރިހާކުދިންގެ ކިޔެވުން ޤުރުބާން ކޮށްފާނެ ބާއެވެ؟\nކަމާގުޅޭ މިނިވަން މާހިރެއްގެ ބަސް\nސިއްޙީ ދާއިރާގެ ބޭފުޅަކު ނަންނުޖެހުމަށް ޝަރުތުކޮށް ވިދާޅުވީ ސްކޫލް ބަންދުކުރުމަކީ ނުވަތަ ބަންދު ނުކުރުމަކީވެސް ޑެންގީ އަށްއޮތް ހައްލެއް ނޫންކަމަށެވެ. ބަލަންޖެހޭ ކަމަކީ ސްކޫލް ބަންދުކުރަންޖެހޭ ސަބަބެއް ނުވަތަ ބަންދު ކުރަން ނުޖެހޭ ސަބަބެއް އޮތްތޯ ކަމުގައެވެ. "ބަލަންޖެހެނީ ބަލި ފެތުރޭ ޕެޓާން، ބަލިޖެހެނީ ސްކޫލަށް ދާކުދިންނަށްތޯ؟ ނޫނީ ވަކި ސަރަހައްދެއްގައި ދިރިއުޅޭ މީހުންނަށްތޯ؟ މިހިރަކަހަލަ ކަންކަމަށް، އެއަށްފަހު ވަކިގޮތެއް ނިންމަންވާނީ" އެބޭފުޅާ ވިދާޅުވިއެވެ.\nއެބޭފުޅާ އިތުރަށް ވިދާޅުވީ، މިހާރުން މިހާރަށްވެސް ސްކޫލްފަދަ ގިނަމީހުން އެއްވާ ތަންތަނުގެ ބައެއް އުސޫލުތައް ބަދަލުކުރެވިދާނެ ކަމަށެވެ. އެގޮތުން ޑެންގީ މަދިރި އެންމެ ހަރަކާތެރިވާ ވަގުތު ކަމަށްވާ ހަވީރާއި ހެނދުނު ގަޑީގައި ތަން ބަންދުކުރުމާއި ދުވާލުގެ ވަގުތު ތަކުގައި އިތުރު ހަރަކާތްތައް ކުރިޔަށް ގެންދިއުން މަޑުޖައްސާ ލެވިދާނެކަމުގައެވެ.\nއެބޭފުޅާގެ ބަހުން އެނގިގެންދިޔައީ މިކަމާ ގުޅިގެން ދިރާސާ ތަކެއް ބޭނުންވާކަމެވެ. ދިރާސާ ތަކެއް ކުރަން ޖެހޭކަމެވެ.\nއިހަވަންދޫ ސިއްހީމަރުކަޒުގެ ޕަބްލިކް ހެލްތް ޔުނިޓްގެ ބޭފުޅަކާ އެކަމާގުޅޭ ގޮތުން މަޝްވަރާ ކޮށްލީމެވެ. ކަމުގެ ސީރިއަސްކަން ބޮޑުވެފައި ވާވަރުން އެބޭފުޅާވެސް ވާހަކަދެއްކެވީ ނަންނުޖެހުމަށް އާދޭހާއިއެކު އެދިއެވެ. އެބޭފުޅާ ވިދާޅުވިގޮތުގައި ވަކި ސްކޫލަށް ގޮސްގެން ޑެންގީހުން ޖެހޭކަމަށް ފާހަގައެއް ނުކުރެވެއެވެ. ނަމަވެސް ގިނައިން ޑެންގީހުން ޖެހެނީ ސްކޫލަށްދާ އުމުރުގެ ކުދިންނަށް ކަމަށް އެބޭފުޅާ ވިދާޅުވިއެވެ. "އަޅުގަނޑުމެން ސްކޫލްވެސް ދެތިން ފަހަރެއްގެމަތިން އިންސްޕެކްޓް ކޮށްފަވާނެ. އެތާކުން މަދިރިއެއް ނުފެނޭ. މަދިރި އާލާވާނެ ތަނެއްވެސް ނެތް. ދެން ކަލޭއަށް އެނގޭނެ އަހަރެމެންނަށްވުރެ. އެހެންވީމާ ފަންނީ މީހުންނާއެކު އިތުރު ދިރާސާ ކުރަންޖެހޭ" އެބޭފުޅާ ވިދާޅުވިއެވެ.\nވިމާ ސްކޫލް ބަންދުކުރަން ޖެހޭ އެއްވެސް ސަބަބެއް ނެތެއްނޫން ހެއްޔެވެ!!!؟\nމަދިރީގެ އުނދަގޫ އިހަވަންދޫ މަދަރުސާއަށް ފޯރާނެތަ؟\nސިއްހީމަރުކަޒުން އެ ބުނަނީ އިހަވަންދޫ މަދަރުސާގެ ސަރަހައްދުގައި މަދިރި އާލާވާނެ ތަނެއް ނެތްކަމުގައެވެ. އެކަމަކު ފެންނަ ތަފާތު މަންޒަރެކެވެ. އެފަދަ ތަންތަން އިންތިހާއަށް ހުރިތަން އެބަ ފެނެއެވެ.\nދުނިޔޭ ސިއްހަތު ޖަމިއްޔާއިން ބުނަނީ ޑެންގީހުން ޖައްސާ އީޑީސް މަދިރި އޭގެ އުމުރުގައި އެވްރެޖްކޮށް 400 މީޓަރަށް އުދުހޭ ކަމުގައެވެ. މަދިރި އުފައްދާ ކާރުހާނާ ކަމުގައިވާ ކުނިގޮނޑާ ސްކޫލައި ދެމެދު 300 މީޓަރު ކިރިޔާ ހަމަވަނީއެވެ. އިރުމަތީ ފަރާތުގައިހުރި އޮޑިހަރުގެތަކާ ސްކޫލާ ދެމެދު 180 އެއްހާ މީޓަރުވެސް ނެތެވެ. ރައްވެހި މަގުގައިހުރި މަދިރި ހާލިތަކައި ސްކޫލާއި ދެމެދުހުރީ 270 މީޓަރެވެ.\nފާހަގަކޮލަންޖެހޭ ކަމަކީ ސްކޫލަށް އަސަރުކުރާ ސަރަހައްދުގައި މަދިރި ހާލިތައް ހުރިނަމަވެސް އެހާލިތަކަށް ހަމަލާ ދެވިފައިވާ ކަމެވެ. އެހެންކަމުން މިހާރު އެހާލިތަކުގެ ބިރު ސުކޫލަށް ނެތްކަމަށް ބުނެވިދާނެއެވެ.\nދެން އޮތީ އެއްތަނަކަށް އެއްވުމުން މަދިރި ހަފާވަރު ގިނަވާނެ ވާހަކައެވެ. އާއެކެވެ. އެއީއެކަން ވާނެގޮތެވެ. މަދިރި ދިރޭ އެއްޗެހި ފާހަގަކުރާ އެއްގޮތަކީ އެތަކެތި ދޫކުރާ ކާބަންޑާ އޮކްސައިޑުންނެވެ. މާ އަވަސްއަވަހަށް ނޭވާލާ މީހުންގެ ގައިގައި ގިނައިން މަދިރި ހަފަނީ އެހެންވެއެވެ. ގިނަބައަކު އެއްތަނަކަށް އެއްވުމުން ކާބަންޑައިއޮކްސައިޑްގެ އަސަރު މަދިރިއަށް ފެންނަން ފަސޭހަވެއެވެ. ވީމާ އެސަރަހައްދެއްގައި އުޅޭ މަދިރި އެދިމާލަށް މިސްރާބު ޖަހައެވެ. ވީމާ ކުދިން ސްކޫލުގައި އުޅޭ ވަގުތުތަކުގައި އެދިމާލަށް މަދިރީގެ މިސްރާބް އަމާޒްވާނެއެވެ. މިކަމުން ސަލާމަތްވުމަށް ކުދިން ސްކޫލަށް ފޮނުވާއިރު މަދިރި ލޯޝަން ލައްވާފައި ފޮނުވިދާނެއެވެ. ކުލާސް ރޫމްތަކުގައި މަދިރި ނުވަންނަ ގޮތް ހަދަން ބޭނުންކުރާ ޒާތުގެ ކެމިކަލް ބޭނުންކުރެވިދާނެއެވެ.\nދެންއޮތީ މަދިރި ހަފާގަޑިއެވެ. ބައެއް ފަރާތްތަކަށް މިއީ ކުޑަކޮށް އޮޅިފައިވާ ކަމެކެވެ. ބައެއް މީހުން ހީކުރަނީ ޑެންގީހުން ފަތުރާ އީޑީސް މަދިރި ހަފަނީ ހަމައެކަނި ހެނދުނާއި ހަވީރުކަމަށެވެ. މިއީ އެ މަދިރި އެންމެ ހަރަކާތްތެރިވާ ވަގުތުތަކެވެ. އީޑީސް މަދިރި ހަފާ އުޅެނީ ދުވާލުގެ ވަގުތު ތަކުގައެވެ. ކުދިން ސްކޫލަށް ދަނީވެސް ދުވާލުގެ ވަގުތުއެވެ. މިކަމުން ސަލާމަތްވުމަށް މަދިރި އެންމެ ހަރަކާތްތެރިވާ ވަގުތު ތަކުގައި ސްކޫލް ބަންދުކުރެވިދާނެ ނޫންހެއްޔެވެ.\nއެހެން ގައުމުތަކުގައި ސްކޫލް ބަންދުކުރޭތަ؟\nއެހެން ބައެއް ގައުމުތަކުގައި ވެސް ޑެންގީ ރޯގާ ތަކުގައި ސްކޫލް ބަންދުކޮށްފައި އެބަހުއްޓެވެ. އަވަށްޓެރި އިންޑިއާ ޕާކިސްތާން އަދި ލަންކާ މި ލިސްޓްގައި ހިމެނެއެވެ. ނަމަވެސް ޑެންގީގެ ސަބަބުން ރާއްޖެހާ ދިގުމުއްދަތަކަށް ސްކޫލުތަކުގެ ކިޔެވުން ހުއްޓައިލި ޤައުމެއް ނުފެނުނެވެ. ކޮންމެއަކަސް އެ ރޮނގުން ރާއްޖެ މިއޮތީ ރެކޯޑް ހަދާފައެވެ.\nޕާކިސްތާނުގެ ލާހޯރު: 2011 ވަނަ އަހަރު ޕާކިސްތާނުގެ ލާހޯރަށް ވަރުގަދަ ޑެންގީ ރޯގާއެއްގެ އަސަރުކޮށް އެތަނުގެ ލޯކަލް ސަރުކާރުން ހުރިހާ ސްކޫލެއް ބަންދުކުރަން އެންގިއެވެ. ނަމަވެސް އަމިއްލަ ސްކޫލްތަކުގެ ޖަމިއްޔާއިން ނިންމީ އެގޮތަށް އެކަން ނުކުރުމަށެވެ. އެމީހުން ހުއްޖަތަކަށް ދެއްކީ ސްކޫލް ބަންދުކޮށްގެން ޑެންގީ ކޮންޓްރޯލް ވާކަމުގެ އެއްވެސް އިލްމީ ދިރާސާއެއް ނެތްކަމުގައެވެ.\nސްރީލަންކާގެ ރޯޔަލް ކޮލެޖް: 2002 ވަނަ އަހަރު ޑެންގީ މަދިރީގެ މައްސަލައެއްގައި ލަންކާގެ އެންމެބޮޑު ސަރުކާރު ކޮލެޖްކަމަށްވާ ރޯޔަލްކޮލެޖް ބަންދުކުރިއެވެ. އެކޮލެޖް ބަންދުކުރީ އެކޮލެޖްގެ ކުދިން ކުޅެން ހާއްސަ ކޮށްފައިވާ މައިދާނަކީ ޑޭންގީ މަދިރީގެ ހާއްޔެއްކަމަށް ފެނިގެން އެތަން ރަނގަޅުކުރުމަށެވެ.\nއިންޑިއާގެ ބެންގަލޫރު: 2015 ވަނައަހަރު ޑެންގީ ރޯގާއާއި ވިއްދައިގެން އިންޑިޔާގެ ބެންގަލޫރުގެ ސްކޫލްތައް ބަންދުކުރިއެވެ. އެފަހަރު ބަންދުކުރީ 10 ދުވަހަށެވެ. ބަންދުކުރި ސަބަބެއްކަމަށް ބުނެފައިވަނީ ސްކޫލްތަކަށް މަދިރިމަރާ ބާރުގަދަ އިންސެކްޓް ސައިޑް ޖެހުމަށެވެ.\nކޮންމެއަކަސް ބަޔާންމިކުރެވުނު މަދު މިސާލުތަކަށް ބަލާނަމަވެސް ސްކޫލް ބަންދުކުރުމުގައި އެ ޤައުމުތަކުން ސަބަބުގައި ހިފާފައިވާމިންވަރު ފެނިގެން އެބަދެއެވެ. ރާއްޖޭގައި ހެދިހެން ހަމަ ތިބެލާފައި ބަންދުކުރީކީ ނޫނެވެ. ލަންކާގެ ރޯޔަލް ކޮލެޖް ބަންދުކުރީ އެކޮލެޖްގެ ގޯތިތެރޭގައި ޑެންގީ މަދިރި އާލާވާ ތަންތަން ހުރެގެންނެވެ. ބަންގަލޫރުގައި ސްކޫލްތަކަށް ގަދައަށް ފޮގް ކުރާން ވެގެންނެވެ.\nފާހަކަ ކޮށްލަންޖެހެނީ ސިންގަޕޫރު، އެމެރިކާ، ތައިލޭންޑް ފަދަ ގައުމުތަކަށްވެސް ޑެންގީ ރޯގާ (އައުޓްބްރޭކް) އަންނަކަމެވެ. ނަމަވެސް އެއިން ޤައުމެއްގެ ސްކޫލް ޑެންގީއާ ގުޅުވައިގެން ބަންދުކުރިކަން އެންގޭކަށް ނެތެވެ. އެއީ ދައުލަތް ހިންގުމުގެ އިންތިޒާމް ރަނގަޅު ޤައުމުތަކެވެ. ވީމާ ޑެންގީއާ ގުޅުވައިގެން ސްކޫލް ބަންދު މިކުރަނީ ހިންގުން ދޯދިޔާ ގައުމުތައްތާއެވެ! ސްކޫލް ބަންދުކުރި ޤައުމުތަކުންވެސް ރާއްޖެހާ ފީކަޅާކޮށް އެކަން ކޮށްފައެއްނެތެވެ.\nދުނިޔޭގެ ސިއްހަތު ޖަމިއްޔާއިން ބުނަނީ ކީކޭ؟\nދުނިޔޭގެ ސިއްހަތު ޖަމިއްޔާއިން ޑެންގީހުމާ ބެހޭގޮތުން ވަރަށްގިނަ ވާހަކަ ދައްކާފައި އެބަހުއްޓެވެ. އެ ޖަމިއްޔާއިން އާންމުކޮށްފައިވާ ފަތްފުއްތަކަށް ބަލާއިރު ޑެންގީހުމުގެ ރޯގަޔާ ގުޅިގެން ސްކޫލްފަދަ އާންމުން އެއްވާ ތަންތަން ބަންދުކުރުމަށް ލަފާދީފައި ވާތަނެއް ނުފެނުނެވެ. އެޖަމިއްޔާއިން ލަފާދެނީ މަދިރި އާލާވާނެ ތަންތަން ނައްތައިލުމުގެ އިތުރަށް މަދިރި ހެފުމުން ރައްކާތެރިވާނެ ގޮތްތައް ހިޔާރުކުރުމަށެވެ.\nހަށިގަނޑު ވިހާވެސް ބޮޑަށް ނިވާވާނެ ފަދަ އަންނައުނު ބޭނުންކުރުމަށެވެ. މަދިރި ލޯޝަން އުނގުޅުމަށެވެ. މަދިރި ލޯޝަން ލާންވީ ހެދުމުން ނިވާނުވާބައިގައެވެ. އަދި ހެދުމުގައިވެސް ކުޑަކޮށް މަތިމަތިން ލޯޝަން އުނގުޅާލުމުން ރައްކާތެރިކަން ބޮޑުވާނެކަމަށް އިރުޝާދުދެއެވެ.\nއީޑީސް މަދިރީގެ އާއިލާގެ ބައެއް މެންބަރުންނަކީ މީހުން އުޅޭ ގޭގޭގައި ނިކަން އުޅޭހިއްވާ އެއްޗިއްސެވެ. ވީމާ މިފަދަ ރޯގާއެއް ފެތުރޭ ދުވަސްވަރު ގޭތެރެ ރަނގަޅަށް ސާފުކޮށް މަދިރި ނުވަންނާނެހެން ދޮރުތަށް ލެއްޕުމަށް ސިއްހަތު ޖަމިއްޔާއިން ވެސް ލަފާދެއެވެ. ވަކިން ހާއްސަކަށް އިރުއަރާ ގަޑިއާއި އިރު އޮށްސޭ ވަގުތު ދޮރުތަށް ރަނގަޅަށް ލައްޕާ މަދިރިޔަށް ޙާއްސަ ސަމާލުކަމެއް ދިނުމަށް ލަފާދެއެވެ.\nސްކޫލަށް ކުދިން ނުފޮނުވާ ބެލެނިވެރިން ކުށްވެރިވާނެތަ؟\nއިހަވަންދޫގެ ބައެއް ބެލެނިވެރިން އެމީހުންގެ ދަރިން ސްކޫލަށް ފޮނުވުން ހުއްޓާލިއެވެ. ތައުލީމަކީ އަސާސީ ހައްޤަކަށްވާއިރު ދަރިން ތައުލީމު ލިބުމުން މަހުރޫމް ކުރެވިދާނެހެއްޔެވެ. ގާނޫނީ ވަކީލް އުސްތާޒް އަބުދުލްމާނިއު ހުސައިން ވިދާޅުވީ އާންމު ހާލަތުގައި ދަރިން ސުކޫލަށް ނުފޮނުވުމަކީ އިހުމާލުވުން ކަމަށާއި، ނަމަވެސް މިހާރު މިއޮތް ހާލަތުގައި، ކުއްޖާގެ ސިއްޙަތަށް ލިބިދާނެ ގެއްލުމަކުން ސަލާމަތް ކުރުމަށްޓަކައި ކުދިން ސްކޫލަށް ނުފޮނުވުމަކީ އެއްވެސް ޝައްކެއް ނެތް ގޮތުގައި އިހުމާލުވުން ކަމަށް ބަލަން ޖެހޭ ސަބަބެއް ނެތް ކަމަށެވެ.\nސްކޫލް ބަންދުކުރަންވީ ކީއްވެ؟\nސްކޫލް ބަންދުކުރަންވީ އެއް އުސޫލަކުން ކަންކުރުމަށެވެ. މިދިޔަ އަހަރު އެކަން އެގޮތަށް ކުރީތީއެވެ.\nރައްޔިތުން އެދެނީ ޑެންގީ އިން ސަލާމަތްވުމަށްޓަކައި އެޅެން އޮތް ކިތަންމެ ކުޑަ ފިޔަވަޅެއް ވިޔަސް އެޅުމެވެ. އެކަމަކުން ކިތަންމެ ކުޑަ ވިޔަސް މަންފާއެއް އޮތް ކަމެއް ވިޔަސް ކުރުމެވެ. ޑެންގީއަށް ދެކޮޅަށް އެޅެން އޮތް ކިތަންމެ ކުޑަ ފިޔަވަޅެއް ވިޔަސް ދޫކޮށް ނުލުމަކީ ރައްޔިތުންގެ މަޤުޞަދެވެ.\nސްކޫލު ބަންދުކޮށްލުމަށް ގިނަ ރައްޔިތުން އެދޭއިރު، އެ އެދުމަށް އިޖާބަ ލިބި ހިތަށް ފިނިކަމެއް ލިބުމަކީ ވެސް މި ދަނޑިވަޅު ވަކީން ކުޑަކަމެއް ހެއްޔެވެ؟\nގިނަމީހުން އެއްތަނަކަށް އެއްވުމުން އެތަނަކަށް މަދިރި ޖަމާވާވަރު އިތުރުވެއެވެ. ހަފަން ލިބޭ އިންސާނުން ގިނަވެއެވެ. ހަފަން ފަސޭހަވެއެވެ. ހަފައިލެވޭ މިންވަރު އިތުރުވެއެވެ. ވީމާ ހަފައިގެން ފެތުރޭ ބައްޔެއް ފެތުރުމުގެ ފުރުޞަތު، އެއްތާކަށް ގިނަ މީހުން ޖަމާވުމުން އިތުރުވާނެ ނޫންތޯއެވެ.\nސްކޫލް ބަންދުކުރީމާ އެއްތަނަކަށް ކުދިން ޖަމާވާ މިންވަރު މަދުވާނެތާއެވެ. ޖަމާވާ މިންވަރު މަދުވީމާ، މަދިރިއަށް ހަފަން ލިބޭ ފުރުޞަތު ގެއްލޭނެ ނޫންތޯއެވެ. އެ ފުރުޞަތު ބަންދުވީމާ މަދިރި ހަފައިގެން ފެތުރޭ ބައްޔަކަށް އެނގުން ނުވާންވީ ކީއްވެ ހެއްޔެވެ؟\nސްކޫލް ބަންދު ނުކުރަންވީ ކީއްވެ؟\nސްކޫލް ބަންދުކޮށްގެން ޑެންގީ ކޮންޓްރޯލް ވާކަމުގެ އެއްވެސް އިލްމީ ދިރާސާއެއް އޮތްތަނެއް ނުފެނުނެވެ. ވީމާ ސަބަބުގައި ހިފައިގެން ބޭކާރު ކަމެއް ކުރުމެއް ނެތްތާއެވެ.\nޑެންގީއަކީ ގައިންގަޔަށް އަރާބައްޔެއް ނޫނެވެ. އެބަލި ފަތުރަނީ މަދިރިއެވެ. ވީމާ މަދިރި ނޫޅޭންޔާ ކިތަންމެ ބަޔަކު އެތަނަކަށް އެއްވިއަސް ޑެންގީހުމެއް ނުފެތުރޭނެތާއެވެ. އިހަވަންދޫ ސިއްޙީމަރުކަޒުގެ މުއައްޒިފު ބުނެފައި އެވަނީ ސްކޫލް ސަރަހައްދުގައި މަދިރިއުފެދޭ ތަނެއް ނެތްކަމަށާއި ސްކޫލުގައިވެސް މަދިރިނޫޅޭ ކަމުގައެވެ. ވީމާ ސްކޫލް ބަންދުކުރުމަކީ ހަމަ ބޭކަރު ކަމެއްތާއެވެ.\nސްކޫލުގައި މަދިރިއުޅުނަސް ކުދިން ސްކޫލަށް ފޮނުވާއިރު މަދިރިލޯޝަން ލައްވާނަމަ އެކުދިންގެ ގަޔަކު މަދިރިއެއް ނަހަފާނެތާއެވެ. އަދި ކްލާސް ރޫމްތަކުގައިވެސް މަދިރި ދުރުކުރާ ޒާތުގެ ކެމިކަލް ބޭނުން ކުރެވިދާނެ ނޫންހެއްޔެވެ. މިކަން މިހެން ކުރެވެންއޮތްއިރު ކުދިންގެ އަގުހުރި ފިލާވަޅުތައް ނަގާލައި ސްކޫލް ބަންދުކުރުމަކީ އެދެވޭކަމެއް ނޫނެއްނޫންހެއްޔެވެ.\nމިދިޔައަހަރު ޑެންގީއޭކިޔާ މަހެއްހާ ދުވަހަށް ބޭކާރުގޮތުގައި ސްކޫލް ބަންދުކުރުމުން ހާލުގައި ޖެހުނީ ދަރިވަރުންނަށާއި ޓީޗަރުންނަށެވެ. ފިލާވަޅުތައް ޖެހުނީ ބޮނޑިކޮށް ޖަހާށެވެ. ތައުލީމީ ގޮތުން ފެންވަރު ދަށް ކުދިންނަށް މީ ތަހަށްމަލްކުރެވޭ ވަރުގެ ކަމެއްނޫނެވެ. އަނެއްކާ މިއަހަރުވެސް އެ އަނިޔާ އެމީހުންނަށް ދޭންވީހެއްޔެވެ؟\nމި ފަހަރު އިހަވަންދޫ ސްކޫލް ބަންދުކޮށްފިނަމަ އަނެއްކާވެސް ރާއްޖެއަށް އެދެއްކެނީ މިސާލެކެވެ. ގޯސް މިސާލެކެވެ. އެހެން ރަށަކަށް ޑެންގީގެ ރޯގާއެއް އަޔަސް ސްކޫލް ބަންދުކުރަން އެދޭނެތާއެވެ. ބެލެވޭގޮތުގައި ހެލްތް ޕްރޮޓެކްޝަން އެޖެންސީގެ ޓީމުން އެމަސައްކަތް ކުރައްވަނީ އެގޯސް ޗޭނު މުގުރާލެއްވުމަށެވެ.\nޑެންގީހުމަކީ ގައިންގަޔަށް އަރާބައްޔަކަށް ނުވި ކަމަށް ވިޔަސް، ސްކޫލް ބަންދުކޮށްގެން ޑެންގީހުމުގެ ރޯގާޔަށް ކުޑަ ލުޔެއް ލިބުމުގެ ފުރުޞަތު އޮވެދާނެއެވެ. ނަމަވެސް ސްކޫލް ބަންދު ކުރުމުން ދެން ލިބިދާނެ ގެއްލުމާއި ބުރަ ބޮޑުވެދާ ކަމަށް ޤަބޫލުކުރަން ޖެހެއެވެ. ސްކޫލް ބަންދުކުރަންވީ ސަބަބުތަކަށްވުރެ ސްކޫލްބަންދު ނުކުރާންވީ ސަބަބުތައް މާގިނަކަން ފާހަގަކުރަން ޖެހެއެވެ.\nމިފަދަ ދުވަސްވަރެއްގައި ދަރިން ސްކޫލަށް ފޮނުވާއިރު މަދިރި ލޯޝަން ފަދަތަކެތި ލެއްވުމަށް ބެލެނިވެރިން ހާއްސަ ސަމާލުކަމެއް ދިނުމީ ކޮންމެހެން ބޭނުންވެގެންވާ ކަމެކެވެ.\nސްކޫލްގެ މޭނޭޖްމަންޓުންވެސް ކުރަންޖެހޭ ކަންތައްތަކެއް އެބަހުއްޓެވެ. އެގޮތުން މަދިރި އެންމެ ހަރަކާތްތެރިވެގަންނަ ވަގުތުތަކުގައި ސްކޫލުގައި ކުދިން ނުބޭތިއްބުމާއި ސްކޫލް ސަރަހަށްދުގައި މަދިރި އުފެދޭގޮތަށް ތަނެއްހުރިތޯ ޤަވާއިދުން ބަލާ ޗެކްކުރަމުން ގެންދަން ޖެހެއެވެ. މީގެ އިތުރުން ކްލާސް ރޫމްތަކަށް މަދިރި ނުވަދެވޭ ގޮތް ހެދުމަށް ކުރެވެންހުރި ކަންކަން ބަލާ އެޅެންހުރި ފިޔަވަޅެއް އެޅުން މުހިންމެވެ. އަދި ސްކޫލް ބަންދު ނުކުރި ކަމުގައި ވިޔަސް، ސްކޫލްގައި ކުދިން ހޭދަ ކުރާ ވަގުތަކީ އީޑީސް މަދިރި ހެފުމަށް ދަތި ވަގުތަށް ހަދަން ޖެހެއެވެ. ސްކޫލަށް ގެންނަ ގަޑި ލަސްކޮށް، ފޮނުވައިލާ ގަޑި އަވަސް ކުރަން ޖެހެއެވެ.\nބެލެނިވެރިން ހަނދާންކުރަންވީ ކުދިންގައިގައި މަދިރި ހެފުމުގެ ފުރުސަތު އޮތީ ހަމައެކަނި ސްކޫލުގައި ހޭދަވާ ވަގުތު ނޫންކަމެވެ. އީޑީސް މަދިރީގެ އާއިލާގެ ބައެއް މެންބަރުންނަކީ ނިކަން މީހުން އުޅޭ ގޭގޭގައި އުޅޭހިއްވާ އެއްޗިއްސެވެ. ވީމާ މިފަދަ ރޯގާއެއް ފެތުރޭ ދުވަސްވަރު ގޭތެރެ ރަނގަޅަށް ސާފުކޮށް މަދިރި ނުވަންނާނެހެން ދޮރުތަށް ލެއްޕުމަށް ހާއްސަ ސަމާލުކަމެއް ދިނުން މުހިންމެވެ. ހާއްސަކޮށް ހެނދުނާއި ހަވީރު ވަގުތުއެވެ.\nމީގެއިތުރުން ހެނދުނާއި ހަވީރުގަޑީ ކުދިން ބޭރުތެރެއަށް ދޫކޮށްލުމީވެސް މަދިރި ހެފުމުގެ ފުރުސަތު އޮތްކަމެކެވެ.\nދެން އޮތީ އެންމެ ބޮޑުކަންތަކެވެ. ހެލްތް މިނިސްޓްރީގެ ޓީމްގެ ވާހަކައިން، މިދިޔަ އަހަރު ސްކޫލްތައް ބަންދުކުރީ ޓެކްނިކަލް މީހުންގެ ލަފާ ނުހޯދާކަން އިނގެން އެބައޮތެވެ. ވީމާ ސަރުކާރުން ނިންމާ ސިޔާސީ ނިންމުންތައް ނިންމުމުގައި ޓެކްނިކަލް މީހުންގެ ލަފާހޯދުމުގެ މުހިންމުކަން މިކަން ސާފުކޮށް އެބަފެނޭ ނޫންތޯއެވެ.\nއިހަވަންދޫ މަދިރީގެ ހާއްޔަކަށްވީ ބަޔެއްގެ އިޙުމާލުން․\n– 18 ޖުލައި 201600\nތިހެން ތެޅިތެޅި ތިބެންޖެހޭނި\nޝުކުރިއްޔާ․ ހެލްތު މިނިސްޓުރީގެ ޓީމު އައިސް ދިން މައުލޫމާތު ތަކަށްވުރެ ގިނަ މައުލޫމާތު ވަރަށް ރަނގަޅަށް ލިބިއްޖެ․ ޖަޒާކަﷲ․\nHealth ministry team vanee rayithunah saaf nuve huri mauloomath saafkohdehvaafa.\n– 19 ޖުލައި 201600


Island Expert ge muvazzafunnah musaara dheyn fashaifi | Mihaaru\nސިފައިންނާއި ފުލުހުންނަށް ހާއްސަކޮށްގެން ހުޅުމާލޭގައި އަޅާ ފްލެޓްތައް. މި ޕްރޮޖެކްޓް ކުރިއަށް ދާތާ އަށް އަަހަރު ވެއްޖެ\nއައިލެންޑް އެކްސްޕާޓްގެ މުވައްޒަފުންނަށް މުސާރަ ދޭން ފަށައިފި\n09 ޖުލައި 2020 - 12:282comments\nއައިލެންޑް އެކްސްޕާޓްގެ މެނޭޖިން ޑިރެކްޓަރު އަނޮން ސޮންގްޕަންޔާ "މިހާރު"އަށް މިއަދު ވިދާޅުވީ މުވައްޒަފުންނަށް މުސާރަ ނުދެވިގެން އުފެދުނު ނުތަނަވަސްކަމުގެ މައްސަލަ މިހާރު ހައްލުވެފައިވާ ކަަމަށެވެ. އެގޮތުން އިއްޔެ ވެސް ބައެއް މުވައްޒަފުންނަށް މުސާރަ ދީފައިވާ ކަމަށާއި މިއަދު ވެސް ބަޔަކަށް މުސާރަ ދޭނެ ކަަމަށް އޭނާ ވިދާޅުވި އެވެ.\n"މިހާރު އަޅުގަނޑުމެން މި އަންނަނީ މުވައްްޒަފުންނަށް މުސާރައިގެ ގޮތުގައި ދޭން ޖެހޭ ފައިސާ ދެމުން. އެހެންވީމާ މިހާރު އެއްވެސް ނުތަނަވަސްކަމެއް ނެތް. ހުރިހާ ކަމެއް ވެސް ދަނީ ރަނގަޅަށް. އެމީހުން ދެން މަގުތަކަށް ނުނިކުންނާނެ އިހުތިޖާޖަކަށް،" އޭނާ ވިދާޅުވި އެވެ.\nއަނޮން ވިދާޅުވި ގޮތުގައި މުވައްޒަފުންގެ މައްސަލަ ހައްލުކުރެވޭ މިންވަރަކުން ލޭބާ ރިލޭޝަންސް އޮތޯރިޓީއަށް ވެސް އަންނަނީ އެ މައުލޫމާތު ހިއްސާކުރަަމުންނެވެ. އެގޮތުން މިހާތަނަށް މުސާރަ ދިން މީހުންގެ ތަފްސީލު ފޮނުވާފައިވާނެ ކަމަށް އޭނާ ވިދާޅުވި އެވެ.\nއެކަމަކު މިހާތަނަށް މުސާރަ ދީފައި ވާނީ ކިހާ މުވައްޒަފުންނަކަށް ކަމެއް އަނޮން ވިދާޅެެއް ނުވެ އެވެ.\nފްލެޓްތައް އެޅުމުގެ މަސައްކަތް ކުރާ ބިދޭސީން ވަނީ މުސާރަ ނުދޭތީ މިދިޔަ ހޯމަދުވަހު ހުޅުމާލޭގައި މުޒާހަރާކޮށް، ހަމަނުޖެހުން ވެސް ހިންގައިފަ އެވެ. މުސާރަ ނުދީ އޮތުމަކީ ގޯހެއް ކަަމަށް ގަބޫލުކޮށް، އައިލެންޑް އެކްސްޕާޓުން ބުނެފައި ވަނީ އެކަން މިވަގުތު ހައްލުކުރެވެން އޮތީ ކުންފުނީގެ ބައެއް ތަކެތި ވިއްކާލައިގެން ކަމަށެވެ.\nއެކަމަކު ބައެއް ތަކެތި ވިއްކާލަން އުޅޭ ވާހަކަ މީޑިއާއިން ރިޕޯޓް ކުރުމުން، ސިފައިންގެ ފޮލްކޯ އާއި ފުލުހުންގެ ޕޮލްކޯއިން ވަނީ އެކަން ނުކުރަން އެ ކުންފުންޏަށް އަންގައިފަ އެވެ. އެގޮތަށް އަންގަން ޕޮލްކޯއިން ސިޓީ ފޮނުވުމުން އެކަމާ އަނޮން ހިތާމަފާޅުކުރެއްވި އެވެ.\n"އަޅުގަނޑުގެ އިންޓަވިއުގައި ބުނީ އައިލެންޑް އެކްސްޕާޓްގެ އަމިިއްލަ ތަކެތި ވިއްކާލާ ވާހަކަ. ޕޮލްކޯ ނުވަތަ ސިފްކޯގެ މުދަލަކަށް ގޮތެއް ހަދާ ވާހަކައެެއް ނޫން،" އޭނާ ވިދާޅުވި އެވެ.\nއަނޮން ވިދާޅުވީ ފްލެޓްތަކުގެ ޕްރޮޖެކްޓް ދިގުލައި، ކުންފުންޏަށް ބޮޑެތި ގެއްލުންތައް ވެފައި ވާތީ ކުންފުނީގެ ހިއްސާ ވިއްކަން ވެސް ނިންމާފައިވާ ކަމަށެވެ.\nއިތުރު ލިޔުންތައް ފުލުހުން ހުޅުމާލެ ބިދޭސީން ކޮންސްޓްރަކްޝަން ދާއިރާ ބޯހިޔާވަހިކަން ފްލެޓް އެމްއެންޑީއެފް އިމާރާތްކުރާ ސާމާނު


Israel sifainge hamalaathah mifaharu amaazu kuree Gaza ge haalathu genesdhey bainal aguvaamee media thakah!\nއިޒްރޭލު ސިފައިންގެ ހަމަލާތައް މިފަހަރު އަމާޒުކުރީ ޣައްޒާގެ ހާލަތު ގެނެސްދޭ ބައިނަލްއަޤުވާމީ މީޑިއާތަކަށް!\nމިދިޔަ ހޯމަ ދުވަހުން ފެށިގެން ފަލަސްޠީނުގެ ޣައްޒާއަށް އިޒްރޭލުގެ ސިފައިން ދެމުންގެންދާ ސިލްސިލާ ވައިގެ ހަމަލާތަކުގެ ތެރެއިން، ޣައްޒާގައި ހުންނަ މީޑިއާތަކުގެ މުހިންމު އިމާރާތަކަށް ހަމަލާދީފިއެވެ.\nއެގޮތުން އިޒްރޭލްގެ ސިފައިން އިއްޔެގެ ވަގުތެއްގައި ވަނީ، ޣައްޒާގައި ހަަރަކާތްތެރިވާ ގިނަ އަދަދެއްގެ ނޫސްވެރިންނާއި މީޑީއާތަކުން ބޭނުންކުރާ އަލްޖަލާ އިމާރާތަށް ވައިގެ މަގުން ހަމަލާދީ، އެ އިމާރާތް ބިމާއި ހަމަކޮށްލާފައެވެ. މި އިމާރާތުގައި މީހުން ދިރިއުޅުމުގެ އިތުރުން، މަޝްހޫރު ދެ މީޑިއާ އައުޓްލެޓްތަކެއް ކަމުގައިވާ އަލްޖަޒީރާ އަދި އެސޯސިއޭޓެޑް ޕްރެސްގެ އޮފީސްވެސް ހިންގައެވެ.\nމިތަނަށް ވައިގެ މަގުން ހަމަލާދިނުމުގެ ކުރިން، އިޒްރޭލުގެ ޖާސޫސީ ސިފައިން ވަނީ އިމާރާތް ހުސްކުރުމަށް ގަޑިއިރެއްގެ މުހުތަލެއް ދީފައެވެ. މި މުހުލަތުގެ ތެރޭގައި މީޑިއާތަކުން ވަނީ އެމީހުންނަށް ނެރެވުނުހާ އިކުއިޕްމެންޓްތައް އެ އިމާރާތުން ނެރެފައެވެ. ނަމަވެސް މި މުހުލަތު ކުޑަވުމުން، އިތުރު އެންމެ 15 މިނެޓަށް އެދުމުންވެސް އިޒްރޭލުގެ ފަރާތްތަކުން ވަނީ އެކަމަށް އިންކާރުކޮށްފައެވެ. މި އިކުއިޕްމެންޓްތައް ނެރުމަށްފަހު އަލްޖަޒީރާއިން އެ އިމާރާތާއި ކައިރި ސަރަޙައްދެއްގައި ތިބެގެން ލައިވް ބްރޯޑްކާސްޓް ކުރަމުން ދަނިކޮށް، އިޒްރޭލުގެ ވައިގެ ސިފައިން ވަނީ އަލްޖަލާ އިމާރާތަށް ހަމަލާދީ ބިމާއި ހަމަކޮށްލާފައެވެ.\nއިޒްރޭލުން ބުނެފައިވާ ގޮތުގައި، އެމީހުން މި އިމާރާތަށް ހަމަލާދީފައިވަނީ މިއީ ހަމާސް ޖަމާޢަތުގެ ޖާސޫސީ ބަޔާއި ގުޅުންހުރި އިމާރާތެއް ކަމުގައިވާތީވެއެވެ. ނަމަވެސް މި އިމާރާތުގެ އޮފީސްތައް ދިގު މުއްދަތެއް ވަންދެން ބޭނުންކުރި މީޑިއާތަކާއި ނޫސްވެރިންވެސް ވަނީ އެ އިމާރާތާއި ހަމާސް ޖަމާޢަތާއި އޮތް ގުޅުމެއް، އެތަނުގައި އެހާ ދިގު މުއްދަތެއް ވޭތުވިއިރުގައިވެސް ފެނިފައި ނުވާކަމަށް ބުނެފައެވެ.\nއިޒްރޭލުން ވަނީ އަލްޖަލާ އިމާރާތުގައިވާ ބައެއް މީޑިއާ އޮފީސްތަކަކީ، ހަމާސް ޖަމާޢަތުން އިންސާނީ އައްޑަނައެއްގެ ގޮތުގައި ބޭނުންކުރާ ތަންތަންކަމުގައި ސިފަކޮށްފައެވެ. މިއީ އާންމު ގޮތެއްގައި ޣައްޒާގެ ތަންތަނަށް ހަމަލާދިނުމަށްފަހު އިޒްރޭލުން ބޭނުންކުރާ ބަހަނާއެކެވެ.\nބެލެވޭ ގޮތުގައި އިޒްރޭލުން މި އިމާރާތަށް ހަމަލާދޭން ނިންމީ، ޣައްޒާގެ ކަންތައްތައް ކަވަރކުރަމުންދާ ނޫސްވެރިންނާއި މީޑީއާތަކަށް ބިރުދެއްކުމުގެ ނިޔަތުގައެވެ. އަދި އެފަރާތްތަކުން މައުލޫމާތު ހާމަކޮށްދޭން ކުރާ މަސައްކަތަށްވެސް ހުރަސް އެޅުމުގެ ގޮތުންނެވެ. އަލްޖަޒީރާ އަދި އޭޕީންވެސް ވަނީ މި ހަމަލާ ކުށްވެރިކޮށް، މިއީ ނޫސްވެރިކަމަށް ހުރަސް އެޅުން ކަމުގައިވެސް ބުނެފައެވެ. ހޯމަ ދުވަހުން ފެށިގެން މިހާތަނަށް، ޣައްޒާއިން ވަނީ 145 މީހަކު ޝަހީދުވެފައެވެ.\nނޭޕާލުން ސިނޮފާމް ވެކްސިން ގަންނަން އުޅޭކަމަށް ބުނާ އަގު ނޫހަކުން ހާމަކުރުމުން ނުތަަނަވަސްކަމެއް!015 hours ago\nމިއަހަރު ޙައްޖުގެ އަޅުކަމަށް ފުރުޞަތު ދޭނީ ސަޢުދީގައި ތިބި 60000 މީހަކަށް01 week ago\nއެލް ސަލްވަޑޯގައި ރަސްމީ މާލީ މުޢާމަލާތްތަކުގައި ބިޓްކޮއިން ބޭނުންކުރެވޭގޮތް ހަދަނީ02 weeks ago\nއަރަބި ޕާޓީއެއްގެ އެހީގައި ނެތަންހާޔޫ އިޒްރޭލުގެ ބޮޑުވަޒީރުކަމުން ދުރުކޮށްފި22 weeks ago\nޗައިނާގެ އާއިލާތަކުން ދަރިން ހޯދުމުގެ ސިޔާސަތަށް ބަދަލެއް!03 weeks ago\nއެޕަލްގެ ހާހަކަށްވުރެ ގިނަ މުވައްޒަފުން ފަލަަސްތީނާއެކު!01 month ago\nބީޖޭޕީގެ ދަގަނޑު އަތް ކުރިއަށްނެރެ ލަކްޝައްދީބުގެ ފިލްމުސްޓަރ އައިޝާއަށް ދައުވާކުރަނީ 1 1 week ago\nލަކްޝަދީބު ސަލާމަތްކުރަން ގޮވާލަމުންދާ ގޮވާލުމުގެ އަޑުތައް ގަދަވަނީ 13weeks ago\nBTS releases their new record-breaking summer anthem 'Butter' 1 1 month ago\nހަމާސް އަދި އިޒްރޭލުން ހަމަލާ ބަދަލުކުރުން ވަގުތީގޮތުން ހުއްޓާލަނީ01 month ago


130 އަނބިން ގެންގުޅުނު ނައިޖީރިޔާ މީހާ މަރުވެއްޖެ\nނައިޖީރިއާގައި އިލްމު ވެރިއެއްގެ ގޮތުގައި މަޝްހޫރުވެފައިވާ، 130 އަނބިން ގެންގުޅު މުހައްމަދު ބެއްލޯ އަބޫބަކުރު އުމުރުން 93 އަހަރުގައި މިދިޔަ ހޮނިހިރު ދުވަހު މަރުވެއްޖެ އެވެ.\nއަލަތު ކައިވެނީގައި ނޫނީ ޕާޓީ ބޭއްވުން މަނާކޮށްފި\nކައިވެނީގެ ހަފުލާތަކުގައި މީހުންނަށް ޖާފަތް ދެވޭނީ ހަމައެކަނި އަލަތު ކައިވެނީގައި ކަމަށް ޗައިނާގެ ސިޓީއެއްގައި ހަމަޖައްސައިފި އެވެ.\nއަނބިމީހާއާ ވާހަކަ ނުދައްކާ 20 އަހަރު ހޭދަކޮށްފި\nޖަޕާނު މީހަކު އޭނާގެ އަނބިމީހާއާ ވާހަކަ ނުދައްކާތާ 20 އަހަރަށް ވުރެ ގިނަ ދުވަސް ހޭދަކޮށްފި އެވެ. ނަމަވެސް މި ދެމަފިރިން މިހާ ދުވަހު ވެސް އުޅެފައި ވަނީ އެކީގައި އެއް ގެއެއްގަ އެވެ.\nކައިވެނި ޕާޓީގައި ސަޔާއި ކޮފީ ވިއްކައިފި\nއިންޑިއާގައި ބޭއްވި ކައިވެނި ހަފުލާ އަކަށް ގޮސް އެތަނުން ސައި ބުއިމުން ފައިސާ ދައްކަން ޖެހުނު ކަމަށް ބުނެ އިނގިރޭސި ވިލާތުގެ އަންހެނަކު ޝަކުވާކޮށްފި އެވެ.\nއުމުރުން ދޮށީ މަހުޖަނާ ކުރި ކައިވެނިން ލިބުނީ ކެއްސެއް\nފްރާންސްގެ ޒުވާން އަންހެނަކަށް ވަރަށް ބޮޑު ކެއްސެއް ލިބިއްޖެ އެވެ.\nޖަޕާން މީހުން ރޮމެންޓިކެއް ނޫން، އެކަން މައްސަލައަކަށް\nޖަޕާން މީހުން އުޅޭލެއް ބިޒީކަމުން ލޯބީގެ މާ ފޮޅުވާކަށް ވަގުތެއް ނުލިބެ އެވެ. ލޯބިގެން ގިނަ ދުވަހު އުޅުމަކީ އެމީހުންގެ ނަޒަރުގައި ބޭކާރު ކަމެކެވެ. އެހެންވެ ކޮންމެހެން ކައިވެނި ކުރަން ވެއްޖެ ނަމަ ގިނަ ފަހަރަށް ޚިޔާރުކުރަނީ ކޮންމެވެސް ރައްޓެއްސެކެވެ.\nޗުއްޓީ ނުލިބުމުން ކައިވެނިކުރީ ވެބްކެމް މެދުވެރިކޮށް!\nމިޒަމާނުގައި އެންމެން ވެސް އުޅެނީ ވަރަށް ބިޒީ ދިރިއުޅުމެކެވެ. ހަފުތާ ބަންދެއް ވެސް ގިނަ މީހުންނަށް ޗުއްޓީއަކަށް ނުލިބެ އެވެ. އާއިލީ މުހިއްމު ފަންކްޝަންތަކަށް ވެސް މަސައްކަތް ބުރަކަމުން ނުދެވޭ ފަހަރު ގިނަ އެވެ. މިއީ ކުރާ މަސައްކަތަށް އެމީހުން ފަރުވާ ބަހައްޓާ މިންވަރު ހާމަވާ ކަމަކަށް ވިޔަސް މިފަދަ މީހުން ދިރިއުޅުމުގެ އެހެނިހެން...\n"ޑޯލީ ކީ ޑޯލީ" ބަލައިގެން ފިރިމީހާ އަށް ލަނޑު ދީފި\nފިލްމު "ޑޯލީ ކީ ޑޯލީ" ގައި ކައިވެނިކުރުމަށް ފަހު ފިރިމީހާ ފޭރިގެންފައި ސޯނަމް ކަޕޫރު ފިލަ އެވެ. އެ ފިލްމުގައި ސޯނަމް ކަންކުރި ގޮތަށް، އިންޑިއާގެ އަލަތު އަންބަކު ވަނީ ފިރިމީހާގެ ފައިސާތައް ހިފައިގެން ފިލައިފަ އެވެ.\nޔޫކޭގައި ހުރި އެންމެ ގިނަ ކައިވެނި ކުރި މީހާ\nމުނިކާފަ ކިޔާފައިވާ ރޮން ޝެޕާޑް މިހާރު ދަނީ ނުވަ ވަނަ ކައިވެންޏަށް ތައްޔާރުވަމުންނެވެ. ރޮން މިފަހަރު ކައިވެނި ކުރަނީ އޭނާއަށް ވުރެ 42 އަހަރު ހަގު މީހަކާ އެވެ. އިނގިރޭސި ވިލާތުގެ...\nއަނބިމީހާ މޭކަޕް ނުކޮށް ހުއްޓާ ފެނުމުން ވަރިކޮށްލައިފި\nޔުނައިޓެޑް އަރަބް އެމިޜޭޓްސް (ޔޫއޭއީ) ގައި އަލަށް ކައިވެނިކުރި މީހަކު އޭނާގެ އަންހެނުން މޭކަޕް ނުކޮށް ހުއްޓާ ފެނުމުން ވަރިކޮށްފި އެވެ. އެމީހާ ބުނަނީ މޭކަޕް ނުކޮށް ހުރުމުން އަނބިމީހާ...\nއިސްލާމް ދީނަކީ ފިރިހެނުންނަށް ބޭއިންސާފުވުމެއް ނެތި ހައްގުތައް ދޭ ފަދައިން އަންހެނުންގެ ތަބީއަތާއި ފިތުރަތާއި އަންހެނުންގެ ޒިންމާތަކަށް ރިއާޔަތް ކުރެވިގެން އަންހެނުންނަށް ވެސް...\nއިސްކޮޅުން ތިން ފޫޓަށް ވުރެ ވެސް ކުރު ދެ މީހުން ކައިވެނިކޮށް ދުނިޔޭގެ އެންމެ ކުރު ދެމަފިރިންގެ ގޮތުގައި ގިނިސް ބުކްސް އޮފް ވޯލްޑް ރެކޯޑްސް އަށް އަރައިފި އެވެ. މި ދެ މީހުން...\nކައިވެނީގެ ހެދުން 50 އަހަރު ފަހުން ވެސް ހެޔޮވަރު\nއަލަތު ކައިވެނީގައި 50 އަހަރު ހޭދަކުރެވޭނީ ވަރަށް މަދު ބަޔަކަށެވެ. އަދި އަލަތު ކައިވެނި ކުރި ދުވަހު އެޅި ކައިވެނީގެ ހެދުން އޭގެ 50 އަހަރު ފަހުން ހެޔޮވަރުވާނީ އެއަށް ވުރެ ވެސް މަދު ބަޔަކަށެވެ. މިޒަމާނުގައި ގިނަ މީހުންނަށް 10 ވަރަކަށް އަހަރު ކުރިން ލީ ހެދުމެއް ވެސް ހެޔޮވަރު ވިޔަސް އެއީ ނަސީބެކެވެ.